(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΔ΄

Πέμπτη 24 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.

2. Ανακοινώνεται ότι τη συνεδρίαση παρακολουθούν μαθητές από το 5ο Δημοτικό Σχολείο Γέρακα και σπουδαστές από τη Σχολή Αξιωματικών Νοσηλευτικής, σελ.
3. Επί διαδικαστικού θέματος, σελ.
4. Ειδική Ημερήσια Διάταξη:

Λήψη απόφασης κατόπιν της υπ’ αρ. 19/2-4-2018 εισήγησης της Ειδικής Μόνιμης Επιτροπής Κοινοβουλευτικής Δεοντολογίας, σύμφωνα με τις διατάξεις του άρθρου 8 του Κώδικα Δεοντολογίας των μελών του Ελληνικού Κοινοβουλίου και των άρθρων 77 έως 81 του Κανονισμού της Βουλής, σελ.
5. Ψηφοφορία δια ανατάσεως ή δι’ εγέρσεως επί της Ειδικής Ημερήσιας Διάταξης, σελ.
6. Ανακοίνωση Εκθέσεων Ειδικής Μόνιμης Επιτροπής:
 α) Η Ειδική Μόνιμη Επιτροπή Κοινοβουλευτικής Δεοντολογίας ανακοίνωσε την έκθεση στις 17-5-2018, σύμφωνα με την οποία τα μέλη της Επιτροπής πρότειναν κατά πλειοψηφία την άρση της ασυλίας του κ. Νικολάου Νικολόπουλου, σελ.

 β) Η Ειδική Μόνιμη Επιτροπή Κοινοβουλευτικής Δεοντολογίας ανακοίνωσε η έκθεση στις 19-4-2018, σύμφωνα με την οποία τα μέλη της Επιτροπής πρότειναν ομόφωνα την άρση της ασυλίας του κ. Νικήτα Κακλαμάνη, σελ.
7. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ. Νικολάου Νικολόπουλου και Νικήτα Κακλαμάνη, σελ.
8. Ονομαστική ψηφοφορία επί των αιτήσεων άρσης ασυλίας, σελ.
9. Επιστολικές ψήφοι επί της ονομαστικής ψηφοφορίας, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 25 Μαΐου 2018, σελ.
3. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων:
 i. με θέμα: «Σκοπεύετε να αυξήσετε τον φόρο στο χύμα τσίπουρο των «διήμερων» από τα 57 λεπτά στα 6 ευρώ;», σελ.
 ii. με θέμα: «Καταβολή αποζημιώσεων από τον ΕΛΓΑ για τις ζημιές από τη χαλαζόπτωση του Νοεμβρίου του 2017», σελ.
 iii. με θέμα: «Πρωτόγνωρη κρίση στην ελληνική αιγοπροβατοτροφία», σελ.
 iv. με θέμα: «Η κτηνοτροφία σε κατάσταση έκτακτης ανάγκης», σελ.
 v. με θέμα: «Διευκόλυνση διενέργειας λατρευτικού τύπου σφαγών μικρών και μεγάλων μηρυκαστικών κατά την διάρκεια της μουσουλμανικής θρησκευτικής εορτής «Κουρμάν Μπαϊράμ»στην Περιφέρεια Ανατολικής Μακεδονίας και Θράκης», σελ.
 vi. με θέμα: «Συνεχίζουν να παραμένουν απλήρωτοι οι τευτλοπαραγωγοί», σελ.
 vii. με θέμα: «Οφειλές ΤΟΕΒ προς τη ΔΕΗ και κίνδυνος καταστροφής των καλλιεργειών των αγροτών λόγω έλλειψης άρδευσης», σελ.
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. με θέμα: «Ενημέρωση περί ελέγχων της Επιθεώρησης Ασφάλειας και Υγείας στην Εργασία (ΕΑΥΕ) μετά από την πυρκαγιά που ξέσπασε στο εργοστάσιο μπαταριών «Sunlight» και ανάγκη δημιουργίας Τμήματος Επιθεώρησης Ασφάλειας και Υγείας στην Εργασία στον Νομό Ξάνθης», σελ.
 ii. με θέμα: «Απολύσεις-συνδικαλιστικές διώξεις στις εταιρείες «ΑΝΑΜΕΤΤ» και «ΒΙΑΝΑΤ» του Ομίλου Στασινόπουλου», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΑΜΜΕΝΟΣ Δ. , σελ.
ΚΡΕΜΑΣΤΙΝΟΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΒΑΡΕΜΕΝΟΣ Γ. , σελ.
ΚΑΜΜΕΝΟΣ Δ. , σελ.
ΚΑΤΣΙΚΗΣ Κ. , σελ.
ΚΡΕΜΑΣΤΙΝΟΣ Δ. , σελ.
ΛΑΓΟΣ Ι. , σελ.
ΜΑΝΙΑΤΗΣ Ι. , σελ.
ΤΖΕΛΕΠΗΣ Μ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί της Ειδικής Ημερήσιας Διάταξης (Λήψη απόφασης κατόπιν της υπ’ αρ. 19/2-4-2018 εισήγησης της Ειδικής Μόνιμης Επιτροπής Κοινοβουλευτικής Δεοντολογίας):
ΛΑΓΟΣ Ι. , σελ.

Γ. Επί της Ειδικής Ημερήσιας Διάταξης (επί των αιτήσεων άρσης ασυλίας):
ΚΑΚΛΑΜΑΝΗΣ Ν. , σελ.
ΝΙΚΟΛΟΠΟΥΛΟΣ Ν. , σελ.

Δ. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΑΧΜΕΤ Ι. , σελ.
ΗΛΙΟΠΟΥΛΟΣ Π. , σελ.
ΚΑΤΣΩΤΗΣ Χ. , σελ.
ΚΟΚΚΑΛΗΣ Β. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΜΑΝΙΑΤΗΣ Ι. , σελ.
ΜΠΑΡΓΙΩΤΑΣ Κ. , σελ.
ΣΑΧΙΝΙΔΗΣ Ι. , σελ.
ΣΤΟΓΙΑΝΝΙΔΗΣ Γ. , σελ.
ΤΖΕΛΕΠΗΣ Μ. , σελ.
ΤΣΙΡΩΝΗΣ Ι. , σελ.

ΠΑΡΕΜΒΑΣΕΙΣ:
ΚΟΥΤΣΟΥΚΟΣ Γ. , σελ.
ΜΠΑΡΚΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΔ΄

Πέμπτη 24 Μαΐου 2018

Αθήνα, σήμερα στις 24 Μαΐου 2018, ημέρα Πέμπτη και ώρα 9.38΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ο Υπουργός κ. Ευάγγελος Αποστόλου έχει ζητήσει τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Επειδή υπάρχουν δύο ερωτήσεις συναδέλφων που θα έλεγα από πλευράς περιεχομένου είναι ταυτόσημες και τα ερωτήματα πάρα πολλά. Για να απαντήσω ή θα χρειαστώ διπλάσιο χρόνο στον καθένα για όλα τα ερωτήματα ή θα τα σπάσω σε δύο απαντήσεις, που θα καλύπτουν μερικά ερωτήματα στον έναν και μερικά ερωτήματα στον άλλο, για να καλύψω όλη την απάντηση.

**ΜΙΧΑΗΛ ΤΖΕΛΕΠΗΣ:** Ας δείξει καλή θέληση το Προεδρείο.

**ΠΡΟΕΔΡΕΥΩΝ (Γεώργιος Βαρεμένος):** Έτσι κι αλλιώς, κύριε Τζελέπη, ο καθένας θα πει τα δικά του επιχειρήματα. Δεν υπάρχει θέμα.

Επίσης, θα σας παρακαλέσω για τον σεβασμό του χρόνου. Η διαδικασία έχει και συνέχεια σήμερα στη Βουλή μετά, με άρσεις ασυλίας. Για να μην ξεχειλώσουμε τη διαδικασία, θα παρακαλούσα να τηρούμε τους χρόνους.

Ξεκινάμε με τη συζήτηση της τέταρτης με αριθμό 1624/8-5-2018 επίκαιρης ερώτησης δεύτερου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Αγροτικής Ανάπτυξης και Τροφίμων, με θέμα: «Σκοπεύετε να αυξήσετε τον φόρο στο χύμα τσίπουρο των διήμερων από τα 57 λεπτά στα 6 ευρώ;».

Κύριε Μπαργιώτα, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κύριε Υπουργέ, καλημέρα. Όπως πολύ καλά γνωρίζετε, ο Τύρναβος είναι μια περιοχή η οποία βασίζεται στην αμπελουργία, στην οινοποιία και στην αποσταγματοποιία. Μιλάμε για ένα μοντέλο μικρών παραγωγών, μιας και αυτοί είναι η ραχοκοκαλιά, οι οποίοι ζουν από την καλλιέργεια του αμπελιού και από τα παράγωγα της καλλιέργειας της αμπέλου.

Νομίζω ότι ήταν 7 του μηνός, πριν από λίγες ημέρες, που επισκεφθήκατε το οινοποιείο, μια πρότυπη συνεταιριστική μονάδα από τις ελάχιστες που υπάρχουν στη χώρα με αυτή την αποτελεσματικότητα. Σε ερώτηση για τον περίφημο ειδικό φόρο στο κρασί και την αντικατάστασή του από κάτι άλλο συνδέσατε, προς έκπληξη των περισσοτέρων, την πιθανή ανάκληση του φόρου στο κρασί με την αύξηση του φόρου στο χύμα τσίπουρο, στο τσίπουρο που παράγουν αυτοί οι μικροί καλλιεργητές που είπα προηγουμένως, οι περίφημοι διήμεροι ή διημεράδες, όπως λέγονται στην τοπική διάλεκτο, μάλιστα, από τα 0,57 ευρώ στα 6 ευρώ ανά λίτρο.

Μια τέτοια αύξηση θα εξαφάνιζε πρακτικά την απόσταξη των διημέρων, θα τους κατέστρεφε οικονομικά και θα επέφερε μεγάλο πρόβλημα στους μικρούς καταναλωτές, όπως έκανε ήδη ο ειδικός φόρος στο κρασί στα μικρά οινοποιεία, τα οποία έχουν πληγεί περισσότερο από οποιονδήποτε άλλο από την ατυχέστατη έμπνευση της επιβολής φόρου στο εμφιαλωμένο κρασί.

Έτσι, κινδυνεύουμε να δούμε τις εικόνες που βλέπουμε, όπως το χύμα κρασί στις λαϊκές πλέον, ακριβώς εξαιτίας της επιβολής φόρου, και στο τσίπουρο. Κινδυνεύουμε, μάλιστα, στο τσίπουρο, με τον τρόπο που είναι δομημένη η εμπορία και η διάθεση του χύμα προϊόντος, να δούμε εικόνες που θα θυμίζουν ποτοαπαγόρευση, στην περίπτωση που αυξηθεί με αυτόν τον οξύ τρόπο ο φόρος του τσίπουρου.

Η ερώτηση, λοιπόν, είναι τι θα γίνει κατ’ αρχάς με τον ειδικό φόρο στο κρασί; Το μεγάλο πρόβλημα για τα μικρά οινοποιεία είναι ο ίδιος ειδικός φόρος στο κρασί. Όπως είπα προηγουμένως, υπήρξε μια ατυχέστατη έμπνευση, η οποία φαίνεται ότι δεν αποδίδει καν τα προβλεπόμενα. Κάθε τρεις και λίγο «καταργείται». Έχω ακούσει πάρα πολλές φορές και τον Αναπληρωτή σας και εσάς και πολλούς αξιωματούχους της Κυβέρνησής σας να προαναγγέλλουν ως επικείμενη την κατάργηση του ειδικού φόρου στο κρασί. Όμως, φαίνεται ότι μάλλον πάει στις καλένδες.

Το άλλο ερώτημα είναι αν υπάρχει αλήθεια σχέδιο εφαρμογής νέου φόρου στο τσίπουρο. Μάλιστα, σχετικά με αυτά που αναφέρατε στο οινοποιείο, η έκπληξη τοπικά ήταν τέτοια, που κατ’ αρχάς η νομαρχιακή σας οργάνωση προσπάθησε να μας πείσει ότι δεν είπατε αυτά που είπατε. Μίλησε για fake news. Δυστυχώς, όμως, τα είπατε και ακόμη κυκλοφορούν και επικρέμανται στην περιοχή.

Θα ήθελα να μου πείτε με ποια λογική συνδέσατε το ένα με το άλλο. Πώς συνδέεται η ανάκληση ενός φόρου, του ειδικού φόρου στο κρασί, με την εμπορία και την παραγωγή του τσίπουρου; Γιατί έχει γίνει αυτή η διασύνδεση;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός για τρία λεπτά, παρακαλώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, ειλικρινά εκπλήσσομαι. Εσείς τώρα είπατε για την επίσκεψή μου σε οινοποιητική μονάδα προχθές στην περιοχή. Δεν επισκέφθηκα οινοποιητική μονάδα εγώ προχθές, όταν πήγα στον Τύρναβο. Άλλοι είπαν ότι τα είπα στη σύσκεψη στο δημοτικό συμβούλιο. Αργότερα ανακάλεσαν και είπαν ότι τα είπα σε μια μικρή μυστική σύσκεψη. Αργότερα ειπώθηκε ότι «φέρεται να είπε». Λοιπόν, να ξεκαθαρίσω για μια ακόμη φορά: Δεν ειπώθηκε από τη δική μου πλευρά στην επίσκεψή μου στον Τύρναβο αυτή η φράση.

Όμως, επιτρέψτε μου να πω ότι εξακολουθείτε να αγνοείτε γενικά τον χώρο. Από αυτά που γράφετε στην επίκαιρη ερώτησή σας, φαίνεται ότι δεν έχετε γνώση του χώρου, ιδιαίτερα στα θέματα της φορολόγησης. Για αυτό είμαι υποχρεωμένος να κατατοπίσω και εσάς και το Σώμα, βεβαίως, για το τι ακριβώς συμβαίνει. Νιώθω υποχρεωμένος να το κάνω, όχι μόνο γιατί με απασχολεί, λόγω αρμοδιότητας, αλλά γιατί υπηρετώ τον χώρο. Και όταν υπηρετείς έναν χώρο, ιδιαίτερα τον αγροτικό, με την εικόνα που διαμορφώνεται και τα προβλήματα που τον απασχολούν, εκ των πραγμάτων, ως Υπουργός, είτε έχεις είτε δεν έχεις αρμοδιότητα, πρέπει να ασχολείσαι ο ίδιος.

Λοιπόν, θα σας πω τι συμβαίνει σήμερα με το καθεστώς φορολογίας των αλκοολούχων προϊόντων στη χώρα μας. Η φορολογία είναι εναρμονισμένη με τις διατάξεις της Ευρωπαϊκής Ένωσης. Διέπεται από τις οδηγίες 9283/ΕΟΚ και 9284/ΕΟΚ, οι διατάξεις των οποίων ενσωματώθηκαν στο Εθνικό μας Δίκαιο και προβλέπουν φόρο 24 ευρώ το λίτρο. Αυτό προκύπτει από την εναρμόνιση.

Εμείς, βεβαίως, επειδή το ούζο θεωρείται παραδοσιακό προϊόν, με έγκριση της Ευρωπαϊκής Ένωσης, υπολογίσαμε τον φόρο και μας δόθηκε η δυνατότητα να τον μειώσουμε στο 50%, δηλαδή στα 12 ευρώ. Αυτός ο φόρος υπάρχει σήμερα στο ούζο. Αυτόν τον φόρο εμείς τον επεκτείναμε από μόνοι μας με τον ν.2960/2001 στο τσίπουρο και στην τσικουδιά, που παράγονται από τα οργανωμένα αποστακτήρια. Δηλαδή, τα οργανωμένα αποστακτήρια πληρώνουν ό,τι πληρώνει το ούζο, ήτοι 12 ευρώ. Βεβαίως, θεσμοθετήσαμε για τους μικρούς, τους λεγόμενους «διήμερους», να έχουν τη δυνατότητα ενός ιδιαίτερου καθεστώτος. Αναφέρομαι στα 0,57 ευρώ το λίτρο.

Όμως, η Ευρωπαϊκή Επιτροπή υποστηρίζει ότι η προβλεπόμενη από την οδηγία 9283, που σας είπα προηγούμενα, επιβολή μειωμένου φόρου στο ούζο πρέπει να ερμηνεύεται περιοριστικά μόνο γι’ αυτή την περίπτωση, διότι είναι παραδοσιακό προϊόν.

Άρα, εν αντιθέσει με αυτό που προβλέπεται από την ενωσιακή νομοθεσία, εμείς επιβάλαμε, θεσμοθετήσαμε φόρο στο τσίπουρο, στην τσικουδιά και για τα αποστακτήρια και για τους διήμερους διαφορετικό.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Υπουργέ. Κρατήστε και κάτι για τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μπορείτε να μου αφαιρέσετε χρόνο από τη δευτερολογία μου.

Έρχεται, λοιπόν, το 2011 και το 2013 και μας λέει ότι «αυτό κακώς το κάνατε». Απαντήσαμε εμείς με σχετικές επιστολές, με επιχειρηματολογία, και έρχεται, λοιπόν, η Επιτροπή με αιτιολογημένη γνώμη -για όσους ξέρουν τι σημαίνει αιτιολογημένη γνώμη- και μας λέει ότι «σε δύο μήνες» -το 2015 ήταν αυτό- «πρέπει να πάρετε τα απαραίτητα μέτρα για την τροποποίηση της νομοθεσίας, ώστε και το τσίπουρο και η τσικουδιά να έχουν την αντίστοιχη ενημέρωση».

Η αιτιολογημένη γνώμη σημαίνει ότι είμαστε στην πορεία προς τα ευρωπαϊκά δικαστήρια. Εκείνο που απομένει είναι οριστεί η δικάσιμος. Στη δευτερολογία μου θα σας πω και άλλα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπαργιώτα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ κατ’ αρχάς για τη διάλεξη περί φορολογικού καθεστώτος στο κρασί. Να σας πω ότι έχω μεγαλώσει στον Τύρναβο και πριν έλθω εδώ σήμερα με τους φίλους μου τους διημεράδες, τους φίλους μου που δουλεύουν στο οινοποιείο, τους φίλους μου τους οινοπαραγωγούς, με τους οποίους μεγάλωσα μαζί, μίλησα μαζί τους και ξέρω το πρόβλημα και ξέρω τι γίνεται.

**ΠΡΟΕΔΡΕΥΩΝ (Γεώργιος Βαρεμένος**): Επί του παρόντος τώρα, κύριε συνάδελφε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα επαναλάβω αναγκαστικά τα ερωτήματα, γιατί καλή είναι η διάλεξη περί καθεστώτος, αλλά στα δύο κύρια ερωτήματα τι θα κάνετε με το τσίπουρο και τι θα κάνετε με τον έρημο τον ειδικό φόρο στο κρασί, ο οποίος καταστρέφει τα μικρά οινοποιεία, δεν απαντήσατε, ούτε καν πλησιάσατε στην απάντηση.

Όσον αφορά στο τι είπατε, έχετε δίκιο. Δεν τα είπατε στο οινοποιείο. Τα είπατε στο δημοτικό συμβούλιο. Αν μου επιτρέψει ο Πρόεδρος στο τέλος και μου δώσει ένα λεπτό, θα βάλω από τον υπολογιστή μου να ακουστεί το ηχητικό απόσπασμα, το οποίο υπάρχει και έχει δημοσιευθεί.

**ΠΡΟΕΔΡΕΥΩΝ (Γεώργιος Βαρεμένος):** Όχι, κύριε συνάδελφε, βάλτε το στα social media.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα καταθέσω αντ’ αυτού την απομαγνητοφώνηση, η οποία έχει δημοσιευθεί στην εφημερίδα και δεν έχει διαψευσθεί. Η αναφορά σας στην αύξηση -και τώρα το είπατε- με τον ίδιο τρόπο είναι δεδομένη.

Κατ’ αρχάς, είπατε, μεταξύ άλλων, και το λέτε και σήμερα ότι όσον αφορά το φορολογικό καθεστώς πρέπει, για να ελεγχθεί το λαθρεμπόριο, να αυξηθεί ο φόρος. Δεν έχει γίνει ξανά ποτέ στον κόσμο. Όταν αυξάνεται ο φόρος και, μάλιστα, με οξύ τρόπο -από 0,57, επιμένω, σε 6 ευρώ το λίτρο-, αυτό που βλέπουμε είναι αύξηση του λαθρεμπορίου, είτε είναι κρασί είτε είναι καύσιμα είτε είναι τσιγάρα. Στην αύξηση του φόρου και, μάλιστα, στην παράλογη αύξηση ενός φόρου είναι το αποτέλεσμα συγκεκριμένο.

Όσον αφορά το χύμα τσίπουρο, είναι διαφορετικό από το ούζο. Το ξέρετε καλά, αλλά τα συγχέετε στην ομιλία σας κι εσείς, γιατί το κάνουν όλοι στην καθημερινότητα, ότι είναι άλλο το ούζο και άλλο το τσίπουρο. Είναι διαφορετικά προϊόντα, έχουν διαφορετικό καθεστώς παραγωγής, διαφορετικό νομικό καθεστώς και ειδικά το τσίπουρο των μικρών παραγωγών, των διημεράδων, είναι παραδοσιακό προϊόν, που, όπως και η γκράπα στην Ιταλία, έχει ειδικό φορολογικό καθεστώς.

Είπατε λίγο-πολύ ότι με αυτά που λέτε περί ειδικού δικαστηρίου -ας δούμε τι θα κάνει το δικαστήριο- θα πρέπει να πηγαίνουν να φορολογηθούν με τον τρόπο που φορολογείται η βιομηχανική παραγωγή ούζου, η βιομηχανική παραγωγή τσίπουρου από τα μεγάλα οινοποιεία. Καμμία σχέση.

Η ερώτηση και η αγωνία έχει να κάνει με τους διημεράδες. Υπάρχει μεγάλο πρόβλημα και, αν θέλετε, υπάρχει πρόβλημα και ποιότητας και διασφάλισης της ποιότητας και λαθρεμπορίου και άλλων. Όμως, η απάντηση σ’ αυτό δεν ήταν και δεν μπορεί να είναι η αύξηση της φορολογίας.

Οι ίδιοι οι διημεράδες έχουν καταθέσει προτάσεις, μεταξύ των οποίων δέχονται αύξηση της φορολογίας ενδιάμεσα, αλλά ζητούν και κίνητρα. Για πρώτη φορά ο Τύρναβος είναι περιοχή, η οποία είναι και στο «LEADER», για να πω ένα παράδειγμα. Εκεί θα μπορούσατε να είχατε δώσει κίνητρα για τη δημιουργία μικρών μονάδων απόσταξης με παραδοσιακούς όρους, με διασφάλιση του παραδοσιακού και της ποσότητας, για να μπορέσουμε να περάσουμε σ’ ένα είδος μεταποίησης του παραδοσιακού προϊόντος αναβαθμισμένης, η οποία και έλεγχο παραγωγής θα έχει και έλεγχο ποιότητας θα έχει και ένα καθεστώς φορολογικό ευνοϊκό για τους μικρούς παραγωγούς και τις εξαιρετικές ποιότητες. Αντ’ αυτού, όμως, αρχίζουμε να μιλάμε για φορομπηχτικές τακτικές, οι οποίες δεν οδηγούν πουθενά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Έμαθα, λοιπόν, από τους φίλους μου στον Τύρναβο χθες ότι, εκτός από την πανωλεθρία της φέτας, του προγράμματος για την προώθηση της φέτας στις τρίτες χώρες, επέρχεται πανωλεθρία και στο ανάλογο πρόγραμμα για το κρασί.

Το πρόγραμμα της Ευρωπαϊκής Ένωσης για την προώθηση της οινικής παραγωγής, του οίνου, σε τρίτες χώρες οδεύει στην ίδια καταστροφή που οδεύει και η φέτα.

Επαναλαμβάνω, λοιπόν, τα δύο ερωτήματα. Θα αποσύρετε τον φόρο στο κρασί;

**ΠΡΟΕΔΡΕΥΩΝ (Γεώργιος Βαρεμένος):** Σαφή είναι, κύριε Μπαργιώτα, τα διατυπώσατε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα κάνετε τίποτα με το τσίπουρο και τι θα γίνει με το πρόγραμμα προώθησης σε τρίτες χώρες;

Καλές είναι οι διαλέξεις περί φορολογικών όρων, αλλά θέλουμε πολιτικές δεσμεύσεις και πολιτικές απαντήσεις.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο για δυο λεπτά, όχι παραπάνω.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, βλέπετε πόσο εύκολα οι επίκαιρες ερωτήσεις μετατρέπονται σε επερωτήσεις. Εγώ θέλω να επιμείνω σε αυτό που σας είπα, ότι έχουμε ένα πρόβλημα μπροστά μας, στο οποίο προστίθεται και η σύσταση της εργαλειοθήκης του ΟΟΣΑ. Το ξέρετε για τη συγκεκριμένη σύσταση 17 που υπάρχει, η οποία λέει ότι, ιδιαίτερα για τους διήμερους, το χύμα τσίπουρο είτε θα διακινείται με φορολογικά στοιχεία είτε δεν θα διακινείται καθόλου. Για αυτό, λοιπόν, υπάρχει και η υποχρέωση της χώρας μας. Δεν θέλετε να τα κουβεντιάζετε, αλλά επιτρέψτε μου να σας πω ότι, όταν ως Υπουργός Γεωργίας επισκέπτομαι περιοχές και συναντιέμαι με εκπροσώπους του χώρου, είναι λογικό να συζητάμε και πρέπει να αρχίσουμε να συζητάμε τα προβλήματά τους.

Για εμάς, επαναλαμβάνω, δεν υπάρχει τέτοιο ζήτημα αυτή την ώρα ούτε στα προαπαιτούμενα ούτε στις αποφάσεις μας, αλλά από την ώρα που έρχονται άλλοι και το βάζουν, η συζήτηση πρέπει να γίνεται. Γιατί; Διότι αντιλαμβάνεστε και εσείς ότι οι οργανωμένοι αποσταγματοποιοί, οι οποίοι πληρώνουν 12 ευρώ φόρο, την ίδια ώρα επικαλούνται τι θα γίνει με τον ανταγωνισμό που υπάρχει με τους άλλους, οι οποίοι πληρώνουν 0,57 λεπτά φόρο. Τι θα γίνει με τη διακίνηση του χύμα τσίπουρου που υπάρχει;

Εγώ σας προκαλώ. Εσείς θα μπείτε σε αυτή τη διαδικασία, όταν θα έρθει; Γιατί εμείς έχουμε ήδη αποφασίσει ότι όταν θα οριστεί η δικάσιμος –γιατί περί αυτού πρόκειται- θα κουβεντιάσουμε βεβαίως και μαζί σας. Εσείς τι απαντάτε σε αυτούς αυτή την περίοδο που βάζουν αυτό το πρόβλημα;

Δεν απαντάτε ή το αφήνετε, όπως συνήθως γινόταν και από τις προηγούμενες κυβερνήσεις, ιδιαίτερα στα προβλήματα του αγροτικού χώρου. Γιατί εμείς δεν βρήκαμε μόνο χρέη γενικώς, βρήκαμε ειδικά στον αγροτικό χώρο και πρόστιμα, δημοσιονομικές διαρθρώσεις πάνω από 3 δισεκατομμύρια ευρώ, εξαιτίας αυτής της συμπεριφοράς. Όταν υπάρχει ένα πρόβλημα και το βλέπουμε και πρέπει να προετοιμαστούμε, εσείς αρχίζετε και παραποιείτε, «το είπε εκεί, δεν το είπε εδώ, το είπε παραπέρα». Δεν υπάρχει ζήτημα.

Επειδή εγώ δεν θέλω να ξεφεύγω, βάλατε το θέμα του κρασιού. Είναι μία δέσμευση, η οποία ισχύει. Ισχύει, βεβαίως, όταν δημιουργηθούν προϋποθέσεις τέτοιες που δεν θα μας δημιουργήσουν προβλήματα. Εάν δεν το καταλαβαίνετε, δεν το καταλαβαίνετε. Νομίζω ότι αυτό έχει γίνει κατανοητό και από τον χώρο.

Τώρα, τι να σας πω, για τους φορείς του κρασιού, για την προώθηση; Ήδη έχουν υπογραφεί και ήδη πάρα πολλοί από τους φορείς έχουν μπει σε αυτή τη διαδικασία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Το πρόγραμμα του 2017 δεν έχει ξεκινήσει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ!

Επιμένω, λοιπόν, γιατί εμείς το θέμα που βάλατε θα το συζητήσουμε, θα διαβουλευτούμε. Δεν υπάρχει περίπτωση, όταν θα έρθει εκείνη η ώρα, να έχουμε μία απόφαση, την οποία δεν θα έχουμε περάσει από διαβούλευση απ’ όλους τους ενδιαφερόμενους και βεβαίως και από εσάς.

**ΠΡΟΕΔΡΕΥΩΝ (Γεώργιος Βαρεμένος):** Προχωρούμε στην όγδοη με αριθμό 1586/2-5-2018 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, με θέμα: «Καταβολή αποζημιώσεων από τον ΕΛΓΑ για τις ζημιές από τη χαλαζόπτωση του Νοεμβρίου του 2017».

Κύριε Μανιάτη, έχετε τον λόγο για δύο λεπτά.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κύριε Υπουργέ, αυτή η ερώτηση έχει κατατεθεί τέσσερις ή πέντε φορές, έχει αναβληθεί και γι’ αυτό συζητούμε τώρα τη χαλαζόπτωση του Νοεμβρίου 2017. Μας πρόλαβε, όμως, ο καιρός και στις 6 Απριλίου, τη Μεγάλη Παρασκευή, είχαμε καινούργια χαλαζόπτωση στην ευρύτερη περιοχή του Δήμου Άργους Μυκηνών από την περιοχή της Στέρνας, Αεροδρόμιο, Δαλαμανάρα και όλη η ευρύτερη περιοχή. Βερίκοκα, πορτοκάλια, ελιές έχουν πληγεί από το χαλάζι.

Η ερώτηση, λοιπόν, είναι πολύ καθαρή, χωρίς να μας πείτε τα γνωστά τι γίνεται αναφορικά με τη διαδικασία: Πότε θα πάρουν τις αποζημιώσεις τους οι αγρότες για το χαλάζι του Νοεμβρίου 2017 και πότε θα πάρουν την αποζημίωσή τους για το χαλάζι της Μεγάλης Παρασκευής; Αυτό είναι το πρώτο ερώτημα.

Δεύτερο ερώτημα. Κύριε Υπουργέ, από το 2010 υπάρχει νομοθεσία που ορίζει –και στη συνέχεια εκδόθηκε η υπουργική απόφαση- τις αποζημιώσεις του ΕΛΓΑ. Όμως, τώρα πια, τα τελευταία τρία-τέσσερα χρόνια, ζούμε τραγικές συνέπειες από την επιδείνωση της κλιματικής αλλαγής. Περισσότερη και μεγαλύτερη. Πάγοι, χαλάζι, ανεμοθύελλες, βροχές, πλημμύρες.

Η δεύτερη, λοιπόν, ερώτηση, είναι τι ακριβώς έχετε κάνει μπροστά στην επιδεινούμενη κρίση που αντιμετωπίζουν οι αγρότες λόγω των φυσικών καταστροφών εξαιτίας ακριβώς της κλιματικής αλλαγής, ποια εργαλεία χρηματοδοτικά της Ευρωπαϊκής Ένωσης έχετε αξιοποιήσει και ποιες νομοθετικές ρυθμίσεις και πρωτοβουλίες έχετε αναλάβει.

Τέλος, κύριε Πρόεδρε, θα πω κάτι, διότι αυτό αφορά πια όλη την Ελλάδα. Πριν τέσσερις ημέρες η ΔΕΗ αποφάσισε…

**ΠΡΟΕΔΡΕΥΩΝ (Γεώργιος Βαρεμένος):** Υπάρχει ερώτηση άλλη επ’ αυτού, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** Αφήστε με να τελειώσω…

**ΠΡΟΕΔΡΕΥΩΝ (Γεώργιος Βαρεμένος):** Υπάρχει ερώτηση παρακάτω.

**ΙΩΑΝΝΗΣ ΜΑΝΙΑΤΗΣ:** …στον χρόνο μου. Δική μου ερώτηση.

Έκοψε το ρεύμα στους ΤΟΕΒ της Αργολίδας. Έχει κοπεί, λοιπόν, με μονομερή απόφαση της ΔΕΗ σε όλους τους ΤΟΕΒ, στους περίπου δώδεκα χιλιάδες αγρότες της Αργολίδας, το ρεύμα. Γιατί; Διότι δεν δέχεται τον γνωστό διακανονισμό που γίνεται επί χρόνια και έχουμε το εξής τραγικό φαινόμενο που θα έχει κοινωνικές συνέπειες, κύριε Πρόεδρε. Σε έναν ΤΟΕΒ…

**ΠΡΟΕΔΡΕΥΩΝ (Γεώργιος Βαρεμένος):** Το ξέρουμε το θέμα, υπάρχει ερώτηση παρακάτω.

**ΙΩΑΝΝΗΣ ΜΑΝΙΑΤΗΣ:** Αφήστε με να πω μία φράση, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος, τι να κάνω;

**ΙΩΑΝΝΗΣ ΜΑΝΙΑΤΗΣ:** Δώστε μου δέκα δεύτερα. Για όνομα του Θεού! Αφορά τους αγρότες της πατρίδας μας.

**ΠΡΟΕΔΡΕΥΩΝ (Γεώργιος Βαρεμένος):** Ξέρω καλύτερα το θέμα, κύριε Μανιάτη, αλλά δεν έχω την ευχέρεια να μιλήσω.

**ΙΩΑΝΝΗΣ ΜΑΝΙΑΤΗΣ:** Όταν, λοιπόν, ένα χωριό έχει πληρώσει, αλλά κάποιο άλλο δεν έχει πληρώσει για διάφορους λόγους, τιμωρούνται και οι αγρότες του χωριού που έχει πληρώσει και οι άλλοι αγρότες.

Το θέμα το έχω κουβεντιάσει και με τον κ. Σταθάκη και έχει σηκώσει τα χέρια. Επειδή εσείς είστε ο Υπουργός που έχει την αρμοδιότητα να προστατεύει τον αγροτικό κόσμο, θέλω να μου πείτε τι ακριβώς θα κάνετε γι’ αυτό το θέμα.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, υπάρχει και άλλη ερώτηση παρακάτω.

Ο κύριος Υπουργός έχει τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Από τη μια μεριά λέτε ότι δεν είναι αρμοδιότητά μου και από την άλλη λέτε να απαντήσω. Εγώ θα σας παρακαλούσα να απευθυνθείτε στον αρμόδιο Υπουργό. Εμείς από τη δική μας πλευρά υποστηρίζουμε και πραγματικά αυτή την ώρα βρισκόμαστε σε μία συζήτηση για να δούμε πώς θα αντιμετωπίσουμε το πρόβλημα που έχουν πολλοί ΤΟΕΒ - ΓΟΕΒ σε σχέση με τη ΔΕΗ και να βρούμε μία λύση. Θα πρέπει όμως να βρούμε μία τέτοια λύση στην οποία να μπορέσει και η ΔΕΗ να συμφωνήσει, ώστε να σταθεί και αυτή όρθια και να συνεχιστεί η δυνατότητα των αγροτών να αρδεύουν τις εκτάσεις τους. Δεν είναι εύκολα αυτά.

Θέλω να σας υπενθυμίσω ότι στη συγκεκριμένη δραστηριότητα οι οφειλές σέρνονται από πολύ παλιά και το τονίζω αυτό το πράγμα. Όμως, μας απασχολεί και θα δώσουμε λύση.

Δεύτερον. Πάλι ξεφύγατε. Ενώ έχουμε μία ερώτηση η οποία αφορά συγκεκριμένες ζημιές, ήρθατε στις πρόσφατες ζημιές της Μεγάλης Παρασκευής. Και εσείς συμφωνείτε ότι οι κλιματικές αλλαγές δεν μας αφήνουν να ηρεμήσουμε, δυστυχώς, ούτε μία ημέρα. Πιστεύετε, όμως, ότι είναι τόσο εύκολο όταν σε ολόκληρη την Ευρωπαϊκή Επιτροπή γίνονται αλλεπάλληλες συζητήσεις για τις επιπτώσεις της κλιματικής αλλαγής στον αγροτικό χώρο, να έχουμε εμείς συγκεκριμένη πρόταση; Πόσο μάλλον όταν γνωρίζετε ότι πρόκειται για ζημιές που δεν προβλέπονται ως ασφαλιστικοί κίνδυνοι. Πρέπει να μπούμε σε μία διαδικασία αναλογιστικών μελετών. Έχει συσταθεί σχετική επιτροπή.

Αυτά δεν είναι θέματα που μπορούν να αντιμετωπιστούν από τη μία ημέρα στην άλλη και βεβαίως δεν είναι θέματα για τα οποία μπορούμε εμείς να πάρουμε κάποια πρωτοβουλία αν δεν είμαστε σε συνεννόηση με την Ευρωπαϊκή Επιτροπή. Να τα ξεκαθαρίσουμε αυτά τα πράγματα, γιατί κάποια στιγμή παίρνουμε τέτοιες πρωτοβουλίες και τότε μας κτυπάνε το κουδούνι και μας λένε «τι είναι αυτά που κάνετε; Αυτά είναι παραβιάσεις ανταγωνισμού» και ένα σωρό άλλα ζητήματα. Γι’ αυτό, λοιπόν, πρέπει να είμαστε προσεκτικοί.

Θα έρθω τώρα στο θέμα που βάλατε για τις ζημιές τον Νοέμβριο του 2017. Ξεχάσατε βέβαια να αναφέρετε ότι υπάρχουν και ζημιές τον Ιούνιο. Για αυτές τις ζημιές του Ιουνίου φαίνεται ότι επειδή υπήρξαν πληρωμές, επειδή υπάρχει μία διαδικασία που ολοκληρώνεται, σκεφτήκατε «ε, τώρα να μην αναφέρουμε και πει ο Υπουργός ότι πληρώθηκαν οι ζημιές του Ιουνίου». Για τις ζημιές, λοιπόν, του Νοεμβρίου ολοκληρώνουμε τις διαδικασίες.

Έχουν γίνει τρεισήμισι χιλιάδες δηλώσεις. Έχει ήδη ξεκινήσει η κοινοποίηση των πορισμάτων και βεβαίως, γρήγορα –και σας λέω ότι τώρα, ίσως τέλη Μαΐου, αρχές Ιουνίου, γιατί έχουμε έναν προγραμματισμό σε όλη την Ελλάδα να πληρώσουμε όλες αυτές τις ζημιές μέχρι τέλος Ιουνίου- θα πληρωθούν και οι συγκεκριμένες ζημιές.

Όμως, εγώ οφείλω να σας υπενθυμίσω ότι ήδη έχουν γίνει οι πληρωμές πάνω από 2 εκατομμύρια ευρώ σε ασφαλιστικά ενήμερους από την προηγούμενη ζημιά.

Και βεβαίως, όσον αφορά τη ζημιά που προκλήθηκε τη Μεγάλη Παρασκευή, βρίσκονται σε διαδικασία εκτιμήσεως και θα πάρουν τον δρόμο τους.

**ΠΡΟΕΔΡΕΥΩΝ (Γεώργιος Βαρεμένος):** Μάλιστα.

Ορίστε, κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Για να ξεκαθαρίσουμε κάτι, κύριε Υπουργέ, όταν απευθύνεστε σε Βουλευτές, θα έχετε συνείδηση ότι απευθύνεστε σε εκλεγμένους από τον λαό. Οι απαντήσεις σας, λοιπόν, θα έχουν τον σεβασμό που αρμόζει σε αυτούς που εκλέγουν οι πολίτες. Το να απαντάτε και να λέτε ότι επί τρεισήμισι χρόνια δεν έχετε κάνει απολύτως τίποτε για να προσαρμόσετε τις όποιες δικές σας υποχρεώσεις στην κλιματική αλλαγή συνιστά ομολογία αποτυχίας.

Δεύτερον, για να συνεννοούμαστε και μεταξύ μας σε αυτή την Αίθουσα, οι αγρότες εσάς έχουν ως άνθρωπο που προστατεύει την αγροτική παραγωγή. Εγώ τη δουλειά μου την έκανα χθες. Ζήτησα από τον κ. Σταθάκη να παρέμβει στους ΤΟΕΒ, να μην κόψει η ΔΕΗ το ρεύμα, πολύ περισσότερο όταν μπροστά μας έχουμε το αντικειμενικό γεγονός. Αν δεν καλλιεργήσουν, δεν πρόκειται στον αιώνα τον άπαντα η ΔΕΗ να πάρει τα λεφτά της.

Ήδη έχουμε καρποπτώσεις. Ήδη έχουμε τεράστια ζημιά στο βερίκοκο, αφού ξέρετε ότι μέρα παρά μέρα πρέπει να ποτίζεται.

Αφήστε, λοιπόν, αυτά τα άλλα, ότι δεν σας αφορά. Σας αφορά και σας παρααφορά να έχει νερό για να ποτίσει ο αγρότης.

Και επειδή είστε μία Κυβέρνηση που ήρθε με το σύνθημα «Δεν πληρώνω» -γιατί δικό σας σύνθημα ήταν αυτό- πρέπει να σας πω ότι οφείλετε να δώσετε λύσεις με λογικούς διακανονισμούς που θα μπορούν να τους αντέξουν οι αγρότες, έτσι όπως γινόταν όλα τα προηγούμενα χρόνια. Ποτέ η ΔΕΗ μέχρι σήμερα δεν είχε κόψει το ρεύμα στους ΤΟΕΒ. Και πάντα υπήρχε ένας λογικός διακανονισμός.

Εδώ, λοιπόν, έρχεστε και μας λέτε ότι δεν σας αφορά, όταν καταστρέφεται ένας ολόκληρος νομός. Και δεν είναι μόνο ένας νομός, καταστρέφεται όλη η Ελλάδα, γιατί την ίδια πολιτική ακολουθείτε και σε άλλους ΤΟΕΒ.

Θέλω, λοιπόν, ευθέως να μας πείτε τι θα κάνει η Κυβέρνησή σας, εσείς προσωπικά και ο Υπουργός Ενέργειας, για να μπορέσουν με λογικούς διακανονισμούς οι αγρότες της Ελλάδας, οι αγρότες των ΤΟΕΒ της Αργολίδας να ποτίσουν, για να μπορέσουν να αποπληρώσουν.

Δεύτερον, τι θα κάνετε για να μην εξομοιώνονται και οι καλοπληρωτές που έχουν κανονικά πληρώσει μαζί με τους άλλους που δεν μπορούν ή δεν θέλουν να πληρώσουν; Διότι έτσι δημιουργείτε κοινωνικά αντανακλαστικά και εμφύλιους σπαραγμούς σε χωριά με πολιτική ευθύνη δική σας.

Και τρίτον, τι θα κάνετε για να δώσετε λύση στο μεγάλο πρόβλημα της διαρκώς επιδεινούμενης κλιματικής αλλαγής που έχει επιφέρει τέτοιες καταστάσεις, με τις οποίες όλη η Ευρώπη προβληματίζεται, όλη η Ευρώπη προσαρμόζεται και η δική σας Κυβέρνηση μόνο κάνει ότι δεν καταλαβαίνει πως επί τρεισήμισι χρόνια έχει την ευθύνη για τις τύχες του ελληνικού λαού και του αγροτικού κόσμου;

Απαιτούμε, λοιπόν, απαντήσεις ρεαλιστικές, αποτελεσματικές που θα δίνουν ελπίδα και προοπτική στον αγροτικό κόσμο. Αρκετά τους παραμυθιάσατε με τις συντάξεις που θα τους δίνατε και τους έχετε πετσοκόψει και φορολογικά και ασφαλιστικά. Αρκετά!

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Μανιάτη, ειλικρινά ο λαϊκισμός σας δεν έχει όρια! Σας γνωρίζω τόσα χρόνια και δεν μπορούσα να φανταστώ έναν άνθρωπο σαν και εσάς όχι απλά να ψεύδεται αλλά και να επικαλείται στοιχεία, τα οποία δεν ανταποκρίνονται στην πραγματικότητα.

Πληρώσαμε τις αποζημιώσεις του ΕΛΓΑ μέσα σε επτά με οκτώ μήνες, όταν ο μέσος όρος προηγούμενα ήταν πάνω από δώδεκα μήνες και όταν βρισκόμαστε σε μια περίοδο που οι ζημιές είναι αλλεπάλληλες και προσπαθούμε όσο το δυνατόν περισσότερο να ικανοποιήσουμε τους αγρότες, γιατί ξέρουμε ότι έχουν πρόβλημα.

Δεύτερον, ειλικρινά δεν ασχοληθήκατε καθόλου με το ερώτημά σας και αρχίσατε τώρα να θέτετε ένα, δύο, τρία θέματα. Αυτό με τους ΤΟΕΒ - ΓΟΕΒ μας απασχολεί και ήδη αυτή την ώρα το συζητάμε. Όμως, γιατί δεν λέτε ότι τόσα χρόνια υπήρχε η ίδια κατάσταση και ήρθαμε σε ένα σημείο όπου πλέον δεν πάει άλλο και πρέπει να βρούμε μία λύση;

Αυτό κάνουμε εμείς, να δώσουμε μία λύση τέτοια που και η ΔΕΗ θα έχει ένα έσοδο από τη συγκεκριμένη διαδικασία και οι αγρότες θα μπορούν να χρησιμοποιήσουν τη δυνατότητα να αρδεύουν.

Εσείς, που διαχειριζόσασταν επί τόσα χρόνια όλα αυτά τα κονδύλια, ξέρετε, όπως σας είπα προηγουμένως, τι μας κληρονομήσατε; Τρέχουμε αυτή την ώρα τα διάφορα πακέτα με τους συνεταιρισμούς…

**ΙΩΑΝΝΗΣ ΜΑΝΙΑΤΗΣ:** Κόβετε το ρεύμα στους αγρότες. Είναι θράσος αυτό. Πρέπει να ντρέπεστε!

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, δεν έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Μανιάτη, να μάθετε να σέβεστε. Δεν σέβεστε τον Υπουργό. Σας παρακαλώ μην με αναγκάζετε να μιλάω με τρόπο που δεν είναι σύμφωνος με τον χαρακτήρα μου. Επιτέλους! Ήρθατε εδώ και σηκώσατε την παντιέρα της επανάστασης…

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, αν δεν υπάρχει αυτός ο σεβασμός, σεβαστείτε τη διαδικασία.

**ΙΩΑΝΝΗΣ ΜΑΝΙΑΤΗΣ:** Τη διαδικασία τη σέβομαι απολύτως. Τον τρόπο που μιλάει ο Υπουργός δεν σέβομαι.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, ησυχία! Δεν έχετε τον λόγο. Καθίστε κάτω. Τελεία και παύλα! Δεν έχετε τον λόγο!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ήρθατε προετοιμασμένος εδώ για να δημιουργήσετε κατάσταση; Ήρθα να απαντήσω στην ερώτησή σας. Είδα μάλιστα ότι ένα μέρος των αγροτών ήδη έχει ικανοποιηθεί. Ήδη γίνονται οι διαδικασίες για τους υπολοίπους. Και μου σηκώσατε την παντιέρα ότι εμείς καταστρέψαμε τον αγροτικό χώρο;

Ειλικρινά, έχετε γνώση του τι συνέβαινε με τις ενισχύσεις και με τους συνεταιρισμούς τα προηγούμενα χρόνια; Έχετε γνώση τι έμεινε σε αυτόν τον χώρο, στον οποίο προσπαθούμε να βρούμε μια οργανωμένη ομάδα και δεν μπορούμε, διότι παντού είχε διαχυθεί μια κακοδιαχείριση, μια σπατάλη, η οποία έφτανε και στα ποινικά όρια;

Σας παρακαλώ, λοιπόν, αν το θέλετε πραγματικά, να βοηθήσετε τον αγροτικό χώρο, γιατί έχει ανάγκη και κάνουμε μεγάλη προσπάθεια αυτή την ώρα. Είναι πολλά τα προβλήματα. Όμως -πιστέψτε με- πότε υπήρχε σε αυτόν τον χώρο μία διαχείριση των ενισχύσεων σαν τη σημερινή; Ακούσατε εσείς τον κόσμο να λέει ότι δεν πληρώνεται έγκαιρα, ότι δεν φροντίζουμε; Γιατί σηκώνετε μια παντιέρα, πόσω μάλλον, όταν βρισκόμαστε σε μια ώρα που συζητάμε προβλήματα κοινής αγροτικής πολιτικής, συζητάμε θέματα, στα οποία πρέπει να υπάρχει μία ομόνοια, μία κοινή συμπόρευση η οποία έχει ήδη επιτευχθεί σε πολλά ζητήματα και έρχεστε εσείς σήμερα να σηκώσετε την παντιέρα του επαναστάτη;

**ΠΡΟΕΔΡΕΥΩΝ (Γεώργιος Βαρεμένος):** Τελειώσατε, κύριε Υπουργέ. Εδώ μας λείπει η ευπρέπεια, ψάχνουμε και την ομόνοια!

Προχωράμε στην από κοινού συζήτηση της ένατης με αριθμό 1608/7-5-2018 επίκαιρης ερώτησης δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζήπρος τον Υπουργό Αγροτικής Ανάπτυξης και Τροφίμων, με θέμα: «Πρωτόγνωρη κρίση στην ελληνική αιγοπροβατοτροφία» και της τρίτης με αριθμό 4699/26-3-2018 ερώτησης του κύκλου των αναφορών και ερωτήσεων του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ.Μιχαήλ Τζελέπηπρος τον ΥπουργόΑγροτικής Ανάπτυξης και Τροφίμων, με θέμα: «Η κτηνοτροφία σε κατάσταση έκτακτης ανάγκης».

Τον λόγο θα έχει για δύο λεπτά η κ. Αραμπατζή και για δύο λεπτά ο κ. Τζελέπης.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Σε συνέχεια της ερώτησης που προηγήθηκε, δεν μπορώ βεβαίως να μη σχολιάσω ότι οι διαπρύσιοι κήρυκες, οι προτρέποντες του «δεν πληρώνω» από τα πιο επίσημα χείλη, σήμερα κόβουν το ρεύμα στους ΤΟΕΒ, όχι επειδή αρνούνται να πληρώσουν, αλλά επειδή δεν μπορούν να ανταποκριθούν στις δώδεκα υπέρογκες δόσεις.

Κύριε Υπουργέ, συζητούμε σήμερα, ύστερα από τρεις αναβολές -το ξέρει και ο παριστάμενος κ. Τσιρώνης- το κρίσιμο ζήτημα της καλπάζουσας, της πρωτοφανούς κρίσης στην ελληνική αιγοπροβατοτροφία, για την οποία φωνάζουμε και σας χτυπούμε το καμπανάκι εδώ και έναν χρόνο, προσπαθώντας να σας πείσουμε για τη φωτιά που καίει και διαλύει τον παραγωγικό ιστό της χώρας, τόσο στον μεταποιητικό όσο και στον πρωτογενή τομέα.

Και όχι τυχαία λέω ότι προσπαθούμε να σας πείσουμε, γιατί, κύριε Υπουργέ, εάν δεν γινόταν το κάζο, το φιάσκο της προηγούμενης εβδομάδας με την απώλεια της προθεσμίας σύναψης για την προώθηση της φέτας, 5,2 εκατομμύρια ευρώ κοινοτικής συμμετοχής, δεν θα βγαίνατε μετά την καρατόμηση των στελεχών του ΕΛΓΟ, που εσείς βεβαίως εποπτεύετε, δεν θα βγαίνατε προφανώς να δώσετε συνέντευξη Τύπου και να πείτε, επιτέλους, ότι βιώνουμε μία κρίση στον γαλακτοκομικό τομέα. Προφανώς, δεν θα βγαίνατε άρον-άρον να ανακοινώσετε δήθεν μέτρα θωράκισης του κλάδου, που βεβαίως με τις πολιτικές σας, τις πράξεις και τις παραλείψεις σας είναι στο χείλος του γκρεμού.

Και είναι στο χείλος του γκρεμού, κύριε Υπουργέ, αφ’ ενός από τη ραγδαία πτώση των τιμών του γάλακτος -0,75 το πρόβειο, 0,48 το γίδινο, με κόστος παραγωγής 0,90 τουλάχιστον- αφ’ ετέρου -και αυτό είναι το σοβαρότερο- από την απροθυμία των μεταποιητικών εταιρειών να προμηθευτούν το γάλα των μικρών εκμεταλλεύσεων, σε μια ανεξέλεγκτη από την πολιτεία αγορά αλαλούμ, το γάλα που αποτελεί τη βασική συνιστώσα επιβίωσης αυτών των αγροτικών εκμεταλλεύσεων.

(Στο σημείο αυτό κτυπάει το κουδούνι λήξεως του χρόνου της κυρίας Βουλευτού)

Θα χρειαστώ κι εγώ την ανοχή σας, κύριε Πρόεδρε.

Πρέπει επιτέλους να σας ταρακουνήσει το γεγονός ότι αυτοί οι κτηνοτρόφοι, οι βιοπαλαιστές, κύριε Υπουργέ, των τριακοσίων εξήντα πέντε ημερών εργασίας τον χρόνο, αυτοί που κρατούν τα απομακρυσμένα χωριά, την ελληνική ύπαιθρο, παρακαλούν και ικετεύουν όχι για την τιμή του γάλακτος πλέον, αλλά παρακαλούν και ικετεύουν να τους πάρουν οι εταιρείες το γάλα γιατί τους παίρνουν τις παγολεκάνες.

Αιτία, βέβαια, της κατάρρευσης η παντελής έλλειψη ελέγχων από τον ΕΛΓΟ και οι ανεξέλεγκτες εισαγωγές γάλακτος και το πάρτι ελληνοποιήσεων. Την ίδια στιγμή, εσείς μέχρι πρότινος λέγατε ότι από τους ελέγχους του ΕΛΓΟ δεν προκύπτει χρήση εισαγόμενου γάλακτος…

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ολοκληρώνω, κύριε Πρόεδρε.

Βεβαίως, αμέσως μετά είχε βγει ο Πρόεδρος του ΕΛΓΟ -αυτός που καρατομήσατε- ο κ. Καρέτσος και είχε πει σε κανάλι της Θεσσαλίας ότι υπάρχει νοθεία μετατροπής λευκού τυριού σε φέτα.

Κύριε Υπουργέ, επειδή το θέμα είναι πάρα πολύ σοβαρό και αφορά ογδόντα χιλιάδες κτηνοτρόφους, δεκατρία εκατομμύρια ζωικό κεφάλαιο που οδηγείται σε άρον-άρον σφαγές και εκποίηση, ποια συγκεκριμένα μέτρα θα πάρετε…

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώσατε, κυρία Αραμπατζή.

Κύριε Τζελέπη, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** …και με ποιο συγκεκριμένο χρονοδιάγραμμα…

**ΠΡΟΕΔΡΕΥΩΝ (Γεώργιος Βαρεμένος):** Είναι και ο συνάδελφός σας, κυρία Αραμπατζή, να μιλήσει.

**ΦΩΤΕΙΝΗ ΑΡΑΜΠΑΤΖΗ:** Θα μιλήσει και ο κ. Τζελέπης, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Σας έδωσα τον διπλάσιο χρόνο.

**ΦΩΤΕΙΝΗ ΑΡΑΜΠΑΤΖΗ:** Ναι, μου τον δώσατε. Όμως περιμένουμε τρεις μήνες να συζητήσουμε αυτή την ερώτηση, κύριε Πρόεδρε. Ο κόσμος περιμένει να ακούσει. Είναι πολύ σοβαρό το θέμα.

**ΠΡΟΕΔΡΕΥΩΝ (Γεώργιος Βαρεμένος):** Ο Κανονισμός δεν λέει ότι ο χρόνος είναι με τον μήνα!

Ο κ. Τζελέπης έχει τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Τα πράγματα στην ελληνική κτηνοτροφία ποτέ δεν ήταν ιδανικά. Σήμερα όμως η ελληνική κτηνοτροφία είναι προ των πυλών της καταστροφής.

Θα ήθελα, κύριε Υπουργέ, να αναφέρω μια σειρά από ζητήματα που αντιμετωπίζει ως προς την επιβίωσή της η ελληνική αιγοπροβατοτροφία, για να κατανοήσετε ότι τα μέτρα που έχετε εξαγγείλει είναι αμφιβόλου αποτελεσματικότητας.

Η κατάσταση είναι δραματική, τραγική και μάλιστα οι κτηνοτρόφοι βρίσκονται σε απελπισία και εξαθλίωση. Η ελληνική κτηνοτροφική παραγωγή είναι απροστάτευτη στον ακήρυχτο πόλεμο μεταξύ γαλακτοβιομηχάνων και εμπόρων.

Οι περισσότεροι είναι αδίστακτοι με σκοπό το πρόσκαιρο κέρδος. Ανοιχτές τιμές πωλήσεων χωρίς συμβόλαια, αθρόες εισαγωγές χωρίς κανέναν έλεγχο, αποπληρωμή όταν θελήσει ο έμπορος. Δεν τηρούν ούτε καν αυτό που είπατε από τις τριάντα στις εξήντα μέρες. Από την άλλη πλευρά κόβουν τιμολόγια οι παραγωγοί και πληρώνουν και ΦΠΑ. Καταλαβαίνετε τι σημαίνει αυτό.

Αδυσώπητοι δε από την ανεπάρκεια των ελεγκτικών μηχανισμών λειτουργούν με αθέμιτες πρακτικές ελληνοποιήσεων, νοθείες και παραπλάνηση του καταναλωτή. Με απύθμενο θράσος υποτιμούν, εκβιάζουν και ασελγούν σε βάρος της κτηνοτροφικής παραγωγής και των κτηνοτρόφων, λειτουργώντας πραγματικά ως καρτέλ. Όποιος αντιδρά, δεν του παίρνουν το γάλα, αντιθέτως του παίρνουν τις παγοκυψέλες.

Έτσι έχουμε κατάρρευση των τιμών στο αιγοπρόβειο γάλα και το ξέρετε πολύ καλά. Αυτή τη στιγμή η τιμή από 1,10 είναι στο 0,60 και 0,50 και στο γίδινο από 0,60 σε 0,33, ενώ οι τιμές στο ράφι είναι 2,8 ευρώ το λίτρο.

Από την άλλη έχουμε μια σειρά εξαγγελίες από εσάς και μέτρα. Ούτε λίγο ούτε πολύ με την απάντηση που μου στείλατε στις 9 Μαΐου μού είπατε ότι όλα βαίνουν καλώς, σαν αυτό που λένε οι κτηνοτρόφοι μας «με τον ήλιο τα βάζουν, με τον ήλιο τα βγάζουν, τι έχουν τα έρμα και ψοφούν;». Ψάχνετε να δείτε τι θα πράξετε. Ανακοινώσατε τώρα και κάποια μέτρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Να λάβετε υπ’ όψιν σας ότι από την άλλη πλευρά έχουμε και την υπέρμετρη φορολόγηση, άμεση και έμμεση, υπέρμετρες ασφαλιστικές εισφορές, υψηλά επίπεδα δανεισμού, και τιμές στις ζωοτροφές, τα καύσιμα και σε κάθε είδους εφοδίων που αυξάνονται ανεξέλεγκτα. Γι’ αυτό, πραγματικά, θα πρέπει τα μέτρα να είναι στοχευμένα.

Τελειώνω, κύριε Πρόεδρε, και ευχαριστώ για την ανοχή σας.

Σας ρωτάω, λοιπόν, ποια θα είναι αυτά τα μέτρα για την άμεση οικονομική ανακούφιση των κτηνοτρόφων, γιατί καταλαβαίνετε ότι η ελληνική κτηνοτροφία είναι βασικός οικονομικός παράγοντας για την κοινωνική συνοχή στην ελληνική περιφέρεια και χρειάζεται ιδιαίτερα σε ορεινές και μειονεκτικές περιοχές, όπου δραστηριοποιείται, να στηρίξουμε τον Έλληνα κτηνοτρόφο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο για να απαντήσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριοι συνάδελφοι, περιγράψατε μια κατάσταση καλώντας εμένα να την αντιμετωπίσω. Και εγώ, επειδή δεν είπατε πώς να την αντιμετωπίσω, θα σας πω πώς και πού μπορούμε.

Κατ’ αρχάς να επιβάλουμε απαγορεύσεις στην είσοδο γάλακτος από χώρες της Ευρωπαϊκής Ένωσης ή από τρίτες χώρες; Ασφαλώς αυτό δεν είναι δυνατόν. Με κράτη της Ευρωπαϊκής Ένωσης και κράτη-τρίτες χώρες με τα οποία έχουμε υπογράψει σχετικές συμφωνίες, είμαστε υποχρεωμένοι ό,τι εισάγεται να το δεχόμαστε και, βεβαίως, μάλιστα μέχρι το σημείο αυτό, να υφίσταται επεξεργασία και στο τέλος να χαρακτηρίζεται ελληνικό προϊόν. Αυτή είναι η ενωσιακή νομοθεσία, αυτή είναι η εθνική νομοθεσία.

Ως προς τις ποσότητες γάλακτος που εισάγονται, αυτό που μπορούμε να δούμε είναι αν είναι ασφαλείς, αν η επεξεργασία τους γίνεται μέσα από διαδικασίες ασφάλειας και υγιεινής. Από εκεί και πέρα, δεν υπάρχει κάτι άλλο. Υπάρχει το θέμα της χρήσης του ελληνικού αιγοπρόβειου γάλακτος στην παραγωγή φέτας. Αυτή την ώρα η φέτα υπάρχει στην ελληνική αγορά, η φέτα που εξάγεται παράγεται από ελληνικό αιγοπρόβειο γάλα.

Προσέξτε, διότι με την τακτική σας πάτε να δημιουργήσετε πρόβλημα σε ένα προϊόν που είναι η σημαία των γεωγραφικών ενδείξεων της Ευρωπαϊκής Ένωσης. Την ίδια ώρα αυτό το λέω, διότι όλα τα στοιχεία δείχνουν ότι το γάλα που χρησιμοποιείται από τις βιομηχανίες, που παράγουν φέτα από ελληνικό αιγοπρόβειο, είναι περισσότερο από τις ανάγκες που υπάρχουν για να παραχθεί η συγκεκριμένη φέτα.

Μην παίζετε άλλο με τη φέτα.

Να πούμε ότι υπάρχει μια πίεση στις τιμές; Βεβαίως και συμφωνώ ότι υπάρχει πίεση στις τιμές. Δηλαδή, τι να κάνει ο Υπουργός; Να παρέμβει στη διαμόρφωση των τιμών; Φαντάζεστε εσείς ότι μια τέτοια κίνηση από πλευράς του Υπουργού δεν θα συνοδευτεί στο δευτερόλεπτο με αντίστοιχη παρέμβαση, είτε της Επιτροπής Ανταγωνισμού της Ευρωπαϊκής Ένωσης είτε της Εθνικής Επιτροπής Ανταγωνισμού της Ελλάδας; Άρα, λοιπόν, δεν συμφωνείτε ούτε με το ένα ούτε με το άλλο.

Τι γίνεται από εκεί και πέρα όσον αφορά στους ελέγχους; Ακούστε, για να ξεκαθαρίσουμε αυτά τα πράγματα. Για την παραγωγή φέτας όντως υπήρχε η υποχρέωση και ο έλεγχος όσον αφορά στη χρήση αιγοπρόβειου γάλακτος. Από εκεί και πέρα, στο να έρχεται αιγοπρόβειο γάλα για άλλες χρήσεις από τις βιομηχανίες, από τα τυροκομεία κ.λπ., δεν υπήρχε καμμία τέτοια δυνατότητα να παρέμβεις και να εμποδίσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τι κάναμε εμείς, που πραγματικά έχετε αγνοήσει και εκεί κάνουμε μια μεγάλη προσπάθεια; Ψηφίσαμε τον ν.4492/2017 για την υποχρεωτική αναγραφή της χώρας άρμεξης σε γαλακτοκομικά προϊόντα και σε γάλα. Σας παρακαλώ να με ακούσετε και να μην παρερμηνεύετε. Είναι μια απόφαση της οποίας δεν κάναμε χρήση μόνο εμείς, αλλά και άλλες δύο-τρεις χώρες, με μεγάλη προσπάθεια και αυτές, για να υποστηρίξουν τον γαλακτοκομικό τους τομέα. Από την Ελλάδα είναι το ελληνικό αιγοπρόβειο ή το αγελαδινό γάλα; Αναγράφεται ως χώρα άρμεξης «Ελλάδα». Είναι από χώρα της Ευρωπαϊκής Ένωσης; Αναγράφεται ως χώρα άρμεξης «Ευρωπαϊκή Ένωση». Είναι από τρίτες χώρες; Αναγράφεται ως χώρα άρμεξης «τρίτες χώρες».

Αυτές είναι οι τρεις σημάνσεις οι οποίες χρησιμοποιούνται και από άλλες χώρες. Γιατί; Διότι με αυτή τη διαδικασία δώσαμε επιπλέον τη δυνατότητα όχι μόνο για το ΠΟΠ προϊόν φέτα, που έτσι και αλλιώς ως ΠΟΠ προϊόν υπήρχε υποχρέωση της χρήσης, γιατί διαφορετικά δεν θα ήταν ΠΟΠ και γινόταν έλεγχος. Τώρα η υποχρεωτική αναγραφή έχει επεκταθεί σε όλο το γάλα, κάτι που αντιλαμβάνεστε ότι είναι πάρα πολύ σημαντικό για τον χώρο, γιατί ο Έλληνας καταναλωτής και πληροφορείται ποιο είναι ελληνικό, από πού προέρχεται και, ταυτόχρονα, εκ των πραγμάτων θα το προτιμήσει, διότι ποιοτικά είναι καλύτερο από το συγκεκριμένο γάλα.

Η κρίση όντως υπάρχει ήδη από το 2015 στον γαλακτοκομικό τομέα εξαιτίας της απελευθέρωσης των ποσοστώσεων. Πρέπει να τα βλέπετε και πώς διαμορφώνονται σε επίπεδο Ευρωπαϊκής Ένωσης. Εκεί πορευόμαστε εκ των πραγμάτων. Είναι ότι υπάρχει μεγάλη κρίση.

Εκατομμύρια τόνοι γάλακτος σε βόρειες χώρες ήδη έχουν μετατραπεί σε σκόνη ή έχουν αποθηκευτεί. Αντιλαμβάνεστε ότι όλο αυτό το πράγμα πιέζει τον γαλακτοκομικό τομέα και αυτός ο τομέας πιέζεται και στην Ελλάδα.

Τι κάναμε εμείς; Δεν αναφέρθηκε κανένας σας σε αυτό. Είδατε με τη συνδεδεμένη ενίσχυση της φετινής χρονιάς πώς φτάσαμε σε ένα σημείο να έχουμε μέχρι και 9,7 ευρώ στο αιγοπρόβειο και γύρω στα 140-150 ευρώ -δεν θυμάμαι ακριβώς- για το αγελαδινό; Αυτή η παρέμβαση που ουσιαστικά είναι διπλασιασμός των συνδεδεμένων ενισχύσεων, καθώς από 43-44 εκατομμύρια ευρώ φτάσαμε στα 87 εκατομμύρια ευρώ συνδεδεμένη ενίσχυση, δεν είναι μια ανακούφιση αυτή την ώρα για τον κλάδο;

Βεβαίως, στη δευτερολογία μου θα σας πω περισσότερα, όσον αφορά τα μέτρα και το τι σχεδιάζουμε περισσότερο, ιδιαίτερα για να αποσυμφορήσουμε αυτή την ώρα τα μεγάλα αποθέματα που υπάρχουν όσον αφορά τη φέτα.

**ΠΡΟΕΔΡΕΥΩΝ (Γεώργιος Βαρεμένος):** Η κ. Αραμπατζή έχει τον λόγο.

**ΦΩΤΕΙΝΗ ΑΡΑΜΠΑΤΖΗ:** Κύριε Υπουργέ, μάλλον θέλετε να μην καταλαβαίνετε τι σας ρωτάμε, γιατί λέτε: «Να επιβάλλουμε απαγορεύσεις στο γάλα;». Ποιος είπε κάτι τέτοιο, κύριε Υπουργέ; Να κάνετε ελέγχους που θα πιστοποιούν με τρόπο αποτελεσματικό ότι το γάλα, το οποίο χρησιμοποιείται στα ΠΟΠ προϊόντα μας, στην κορωνίδα, που είναι η ελληνική φέτα, είναι ελληνικό.

Αυτό ζητάμε από εσάς, κύριε Υπουργέ, δηλαδή ελέγχους. Μάλιστα, δεν σας το ζητάμε μόνο εμείς εδώ, για να σας κάνουμε αντιπολίτευση. Έχετε τρεις επιστολές στο Υπουργείο σας εδώ και έναν χρόνο από την Πανελλήνια Ομοσπονδία Κτηνοτρόφων, με τις οποίες σάς κρούουν τον κώδωνα του κινδύνου και μιλάνε για «φάντασμα ΕΛΓΟ», για μη ύπαρξη ελέγχων, για την κατάρρευση των τιμών, για την οποία ευθύνεται αυτή η πλημμελής άσκηση ελέγχου από το Υπουργείο σας.

Έχετε υπ’ όψιν, κύριε Υπουργέ, ότι ο «ΕΛΓΟ-ΔΗΜΗΤΡΑ» που πρόσφατα καρατομήσατε έχει αποψιλωθεί από δεσμεύσεις προσωπικού και μετατάξεις σε άλλες υπηρεσίες, ενώ έπρεπε να συμβαίνει το αντίθετο; Έχετε υπ’ όψιν σας ότι επί της πρόσφατης διακυβέρνησής μας γίνονταν προσλήψεις πενήντα, εξήντα ατόμων αποκλειστικά για ελέγχους, με οκτάμηνες συμβάσεις και επί των ημερών σας γίνεται το απόλυτο μηδέν; Έχετε υπ’ όψιν σας ότι από 14 Σεπτεμβρίου 2017 σας έχει αποστείλει αίτημα ο ΕΛΓΟ, για να στείλετε στο πλαίσιο της κινητικότητας αναγκαίο προσωπικό, γιατί οι υπηρεσίες είναι μη στελεχωμένες και δεν γίνονται έλεγχοι;

Τι απαντάτε, κύριε Υπουργέ, σε όλα αυτά; Διότι αυτά είναι τα κρίσιμα ερωτήματα. Εκεί είναι η πηγή του κακού και η πηγή του προβλήματος, σε συνδυασμό βεβαίως με τις υφεσιακές πολιτικές, με τις ασφαλιστικές εισφορές που είναι μία δεύτερη εφορία, με την εκτίναξη του κόστους παραγωγής, με το 1/3 που κατεβάσατε την εξισωτική αποζημίωση, προκειμένου να τη μοιράσετε ρουσφετολογικά, δηλαδή λίγα σε όλους και όχι στους κατά προτεραιότητα δικαιούχους των ορεινών και μειονεκτικών περιοχών.

Κύριε Υπουργέ, δεν αναφέρατε τίποτα για τη μη οργάνωση της «Διεπαγγελματικής Οργάνωσης για τη Φέτα». Δεν είπατε τίποτα γι’ αυτό. Δηλαδή για ποια οργάνωση μιλάμε; Μιλάμε για το κατ’ εξοχήν όργανο που μπορεί να πάει με σοβαρότητα και να εκπροσωπήσει τη χώρα μας διεθνώς σε διεθνείς συμφωνίες, το όργανο που μπορεί να αποτελέσει αυτοέλεγχο της αλυσίδας της παραγωγής σε σχέση με τα ΠΟΠ προϊόντα, όπως γίνεται στη Γαλλία και την Ιταλία με τα αντίστοιχα ΠΟΠ προϊόντα τους. Γι’ αυτό το όργανο επί έναν χρόνο έχετε δύο αιτήσεις-φακέλους στο Υπουργείο σας και δεν προβαίνετε στην αδειοδότηση, όταν ο ίδιος νόμος με τον οποίο απαντάτε στους συγκεκριμένους που θέλουν να κάνουν διεπαγγελματική, λέει ότι εντός τεσσάρων μηνών πρέπει να κάνετε τον έλεγχο για να απαντήσετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Για ποιον λόγο, λοιπόν, κύριε Υπουργέ, δεν ελέγχετε τους φακέλους αυτού του αναγκαίου οργάνου, προκειμένου να δείτε ποιος πληροί τις προϋποθέσεις και να τον αδειοδοτήσετε, για να μπορέσει να λειτουργήσει αποτελεσματικά σ’ αυτή τη λαίλαπα, σ’ αυτή τη μάστιγα της έλλειψης ελέγχων των ελληνοποιήσεων και όλα αυτά που γίνονται;

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Κλείνω, κύριε Υπουργέ.

Έχετε υπ’ όψιν σας, επίσης, κύριε Υπουργέ, ότι τα χρήματα που πληρώνουν οι μεταποιητές και οι κτηνοτρόφοι -περίπου 4,5 εκατομμύρια ευρώ κάθε χρόνο- από την εισφορά στον ΕΛΓΟ, είναι στα «δανεικά και αγύριστα» που «σκούπισε» η Κυβέρνησή σας επί υπουργίας Βαρουφάκη, ενώ θα έπρεπε να διατίθενται στους ελέγχους λόγω του ανταποδοτικού χαρακτήρα.

Κλείνω, κύριε Υπουργέ, λέγοντας το τελευταίο. Μιλήσατε για τη συνδεδεμένη ενίσχυση. Ναι, κύριε Υπουργέ, αυτή που αποφάσισε η προηγούμενη κυβέρνηση, με κορμό τη Νέα Δημοκρατία, να δώσει συνδεδεμένη ενίσχυση στο αιγοπρόβειο γάλα και η δική σας στρεβλή διαχείριση της εξισωτικής του 2015 είχε ως αποτέλεσμα να μείνουν υπόλοιπα, τα οποία θα γυρνούσαν στην Ευρωπαϊκή Ένωση. Και τώρα τρέχετε πανικόβλητος να τα μοιράσετε και όχι σε όλους τους κτηνοτρόφους, τη συνδεδεμένη, τα μισά να μοιράσετε.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κυρία συνάδελφε.

**ΦΩΤΕΙΝΗ ΑΡΑΜΠΑΤΖΗ:** Και να μας δώσει ο κύριος Υπουργός μία απάντηση, κύριε Πρόεδρε, για την άρνηση ψήφου των Ευρωβουλευτών του ΣΥΡΙΖΑ στα εκατόν είκοσι ένα μέτρα στήριξης της αιγοπροβατοτροφίας στις 3 Μαΐου 2018.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Τζελέπης έχει τον λόγο

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Υπουργέ, πραγματικά μένω έκπληκτος. Η αιγοπροβατοτροφία καταστρέφεται και εσείς μου δίνετε την εντύπωση ότι δεν έχετε κατανοήσει το πρόβλημα. Δεν το έχετε κατανοήσει και αυτό φαίνεται από τα μέτρα που εξαγγείλατε. Αν θέλετε, θα σας πω και μια σειρά από μέτρα, τα οποία πρέπει να εφαρμόσετε για να σωθεί η αιγοπροβατοτροφία.

Έρχεστε εδώ και λέτε ότι δεν μπορούμε να επέμβουμε στις τιμές, ότι όλα βαίνουν καλώς σε σχέση με τα ισοζύγια, ότι θα κάνουμε ελέγχους με τον «ΕΛΓΟ-ΔΗΜΗΤΡΑ». Ποιον «ΕΛΓΟ-ΔΗΜΗΤΡΑ»; Αυτόν που δεν μπορεί να κάνει μια σύμβαση και χάθηκαν τα 6,5 εκατομμύρια για την προώθηση της φέτας;

Έχετε ευθύνες εκεί. Τέσσερις παρατάσεις χρειάστηκαν, για να ξυπνήσετε και να καταργήσετε το διοικητικό συμβούλιο. Θα δούμε και σε σχέση με τις εταιρείες, τη «SOPEXA» και την άλλη, γιατί χάθηκε το πρόγραμμα εκεί. Δεν έχετε προσωπικό. Και εγώ ρωτάω. Η Κυβέρνηση τα τρία χρόνια έχει αυξήσει τους δημοσίους υπαλλήλους κατά είκοσι μια χιλιάδες τετρακόσιους. Έχετε κάνει ένα αίτημα να πάρετε υπάλληλους, κτηνιάτρους, ελεγκτές στον «ΕΛΓΟ-ΔΗΜΗΤΡΑ»; Κανένα αίτημα.

Φτάνουμε τώρα στην άλλη την πλευρά, και λες και τώρα ξυπνήσατε, ότι τις τελευταίες τρεις δεκαετίες είναι η χειρότερη περίοδος που βιώνει η κτηνοτροφία στη χώρα μας. Από τον Νοέμβριο μήνα έχουμε μια σειρά από συμβάσεις για πώληση φέτας προς 4,30 ευρώ το κιλό στο εξωτερικό. Χτύπησαν τα καμπανάκια. Τι κάνατε εσείς; Το κιλό 4,30 ευρώ σε συμβάσεις με σουπερμάρκετ του εξωτερικού και με μεγάλες εταιρείες της χώρας μας. Ξέρετε τι σημαίνει αυτό, όταν χρειάζεται τέσσερα κιλά γάλα για να γίνει ένα κιλό φέτα; Με τι το κάνουν αυτό το γάλα;

Από την άλλη πλευρά σας το είπαμε επανειλημμένα ότι δεν έχετε κατανοήσει το εξής. Βγάλατε τους κτηνοτρόφους, τους αγρότες μέσα από τα δικά τους θεσμικά όργανα, από τον ΕΛΓΑ από τον «ΕΛΓΟ-ΔΗΜΗΤΡΑ». Σήμερα, εχθές, διορίσατε νέα διοικητικά συμβούλια. Γιατί δεν αλλάξατε αυτόν τον νόμο και να βάλετε μέσα τους κτηνοτρόφους, μπας και κατανοήσετε το πρόβλημα; Αν δεν κατανοήσεις το πρόβλημα, δεν μπορείς να κάνεις και σωστή στρατηγική.

Εγώ έρχομαι τώρα και σας λέω μια σειρά από μέτρα. Γιατί αυτά τα οποία εξαγγείλατε εσείς, τα δεκατρία μέτρα, δεν αγγίζουν τους παραγωγούς άμεσα, δεν μπορούν να επιβιώσουν. Ας μην τα χαρακτηρίσω άσχετα, σε σχέση με το πρόβλημα που βιώνουν σήμερα οι κτηνοτρόφοι. Δεν έχετε πει τίποτα σε σχέση με τις εναρμονισμένες πρακτικές και τη λειτουργία του ανταγωνισμού. Τι κάνατε για όλα αυτά;

Από την άλλη την πλευρά προτίθεστε να πάρετε μέτρα, ούτως ώστε να μην έχουν δικαίωμα να εισάγουν αιγοπρόβειο γάλα βιομηχανίες οι οποίες παράγουν ΠΟΠ προϊόντα; Να το περάσετε. Πρόταση είναι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Πού το βρήκατε αυτό το πράγμα; Διότι, πραγματικά, γνωρίζετε τι συμβαίνει στην Ευρωπαϊκή Ένωση; Τι είναι αυτά τα πράγματα;

**ΜΙΧΑΗΛ ΤΖΕΛΕΠΗΣ:** Θα απαντήσετε.

**ΠΡΟΕΔΡΕΥΩΝ (Γεώργιος Βαρεμένος):** Θα πάρετε τον λόγο σε λίγο, κύριε Υπουργέ.

**ΜΙΧΑΗΛ ΤΖΕΛΕΠΗΣ:** Προκειμένου να έχουμε καταστροφή της αιγοπροβατοτροφίας, να απαγορεύεται σε βιομηχανίες που παράγουν ΠΟΠ προϊόντα να εισάγουν γάλα. Από την άλλη την πλευρά προτάσεις δεν θέλατε; Θα σας κάνουμε. Έχετε το θάρρος να τα φέρετε, για να σώσετε την αιγοπροβατοτροφία;

Δώστε τώρα άμεσα στους παραγωγούς, στους αιγοπροβατοτρόφους, ενίσχυση. Κάντε χρήση του de minimis, για να πάρουν μια οικονομική ανακούφιση. Την χρειάζονται εδώ και τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είπα για συμμετοχή των κτηνοτρόφων στον ΕΛΟΓΑΚ. Οι παραβάσεις και τα πρόστιμα που βάλατε μέσα στις εξαγγελίες, θα πρέπει να είναι μια και έξω. Βιομηχανία η οποία θα ελεγχθεί είτε από τον «ΕΛΓΟ-ΔΗΜΗΤΡΑ» είτε από τον ΕΦΕΤ και θα κάνει νοθεία στην παρασκευή ΠΟΠ προϊόντων να κλείνει. Δεν υπάρχει άλλη λύση για να σωθεί η αιγοπροβατοτροφία.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, πολλά θα μπορούσαμε να πούμε, αλλά σε εμάς κάνετε στέρηση χρόνου. Ο κύριος Υπουργός μιλούσε διπλάσιο χρόνο.

**ΠΡΟΕΔΡΕΥΩΝ (Γεώργιος Βαρεμένος):** Κατά λάθος στον κύριο Υπουργό προηγουμένως έβαλα τον μισό χρόνο. Το ξέρετε;

**ΜΙΧΑΗΛ ΤΖΕΛΕΠΗΣ:** Λάθος. Είχε διπλάσιο χρόνο. Έξι λεπτά μίλησε.

**ΠΡΟΕΔΡΕΥΩΝ (Γεώργιος Βαρεμένος):** Είχε έξι λεπτά. Έξι λεπτά λέει ο Κανονισμός. Αν δεν το γνωρίζετε, παρακαλώ, μην κάνετε χαρακτηρισμούς. Σας παρακαλώ πολύ, κύριε Τζελέπη!

Λοιπόν, κλείστε τώρα.

**ΜΙΧΑΗΛ ΤΖΕΛΕΠΗΣ:** Κλείνω λέγοντας και κάνοντας μία πρόταση, κύριε Υπουργέ, για να έχουμε χρόνο να τα συζητήσουμε: Να συγκληθεί η Επιτροπή Παραγωγής και Εμπορίου και να πάρουν όλα τα κόμματα θέση με προτάσεις και να συναποφασίσουμε σε ένα εθνικό πλάνο, το πώς θα σωθεί η αιγοπροβατοτροφία στη χώρα. Γιατί φαίνεται ότι εσείς δεν έχετε τη δυνατότητα, δεν έχετε την ικανότητα, δεν γνωρίζετε το αντικείμενο και οδηγείτε την κτηνοτροφία, δυστυχώς, στο τέλος.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώσατε, κύριε Τζελέπη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα ένας μαθητές και μαθήτριες και δύο συνοδοί εκπαιδευτικοί τους, από το 5ο Δημοτικό Σχολείο Γέρακα.

Η Βουλή σάς καλωσορίζει

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριοι συνάδελφοι, να δούμε, πραγματικά, πως πρέπει να βοηθήσουμε και, βεβαίως, να τοποθετούμαστε και με συγκεκριμένες προτάσεις για τον χώρο.

Κύριε Τζελέπη, ειλικρινά, άκουσα μόνο μία πρόταση από εσάς, αυτή της απαγόρευσης στις μεταποιητικές μονάδες που παράγουν φέτα να εισάγουν αιγοπρόβειο γάλα. Δεν υπάρχει τέτοια δυνατότητα. Στην προκειμένη περίπτωση ο έλεγχος σε αυτές είναι πολύ πιο αυστηρός, όσον αφορά τη χρήση του ελληνικού αιγοπρόβειου για την παραγωγή της φέτας. Από εκεί και πέρα δεν μπορούμε, δεν υπάρχει η δυνατότητα. Τώρα να αρχίσω να περιγράφω τι συμβαίνει με την Επιτροπή Ανταγωνισμού. Δεν υπάρχει!

Δεύτερον, είπατε σχετικά με τη χορήγηση de minimis. Είναι εύκολο να τα λέμε αυτά, να λέμε «de minimis», όταν ήδη εμείς αυτή την ώρα παρακολουθούμε τον χώρο με τις συνδεδεμένες ενισχύσεις, που σας είπα προηγούμενα, και δώσαμε ένα αρκετά μεγάλο ποσό σε σχέση με την προηγούμενη χρονιά.

**ΜΙΧΑΗΛ ΤΖΕΛΕΠΗΣ:** Στις μισές…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Από εκεί και πέρα επιτρέψτε μου, διότι τι σημαίνει αυτή η χρήση του όρου «de minimis»; «De minimis» σημαίνει κρατικός προϋπολογισμός, σημαίνει διαδικασίες έγκρισης από την Ευρωπαϊκή Επιτροπή. Δεν είναι απλά τα πράγματα, άντε πήρε απόφαση ο Υπουργός de minimis, και εφόσον εάν υπάρχουν οι δυνατότητες και εάν εγκριθεί.

Όλα αυτά είναι ζητήματα που μας απασχολούν. Δεν είναι η ώρα της αποτίμησης κάποιας απώλειας εισοδήματος, που όντως υπάρχει, για να μπορούμε να δούμε πώς θα το στηρίξουμε. Τους στηρίζουμε αυτή την ώρα να μπορούν να ανταποκρίνονται στις λειτουργικές τους υποχρεώσεις και από εκεί και πέρα βλέπουμε. Όλα τα υπόλοιπα είναι ανοιχτά.

Είπατε, κυρία Αραμπατζή, για τη διεπαγγελματική οργάνωση. Εγώ το έχω ξεκαθαρίσει προς όλες τις κατευθύνσεις. Όσον αφορά τη διεπαγγελματική οργάνωση, είναι αδιανόητο αυτό που συμβαίνει μέσα σε έναν χώρο ο οποίος έχει πρόβλημα, να έχουμε άλλους από εδώ άλλους από εκεί. Και μάλιστα υπάρχει και ιδιαιτερότητα. Αυτή που αναφέρετε εσείς ότι δεν αναγνωρίζετε, έχει παρατάξεις …

**ΦΩΤΕΙΝΗ ΑΡΑΜΠΑΤΖΗ:** Εμείς δεν αναφέραμε ότι δεν αναγνωρίζουμε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ε, τώρα γνωριζόμαστε μεταξύ μας. Δεν είναι τώρα έτσι.

**ΦΩΤΕΙΝΗ ΑΡΑΜΠΑΤΖΗ:** Σε τέσσερις μήνες οφείλατε να αδειοδοτήσετε όποιον έχει τις προϋποθέσεις. Προφανώς εσείς θέλετε κάποιους να τους βάλετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν είναι τώρα ώρα, δεν είναι δυνατόν την ίδια ώρα να έχουμε οργανωμένες ομάδες, που η μία να βρίζει την άλλη και να συνυπάρχουν σε μία διεπαγγελματική οργάνωση, όταν η ανάγκη για τον χώρο είναι μία. Γιατί σε όλες τις δραστηριότητες σε όλη την Ευρώπη, σε όλες τις υπόλοιπες δραστηριότητες στην Ελλάδα στα προϊόντα, υπάρχει μία σε κάθε προϊόν.

**ΦΩΤΕΙΝΗ ΑΡΑΜΠΑΤΖΗ:** Ελέγξτε τους φακέλους.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εσείς, λοιπόν, τι κάνατε; Ακούστε τι κάνατε.

Είχα πάει στη Λάρισα, συνάντησα όλους τους κτηνοτρόφους από όλες τις παρατάξεις και κάπου, λοιπόν, συμφωνήσαμε να κάνουμε μία συνάντηση εδώ στο Υπουργείο, να δούμε πώς θα αποσυρθούν τα αιτήματα που υπήρχαν, για να κάνουμε μία κοινή πρόταση. Και το έχουμε αποφασίσει αυτό το πράγμα. Το είχαμε αποφασίσει. Μέχρι τέλος Ιουνίου περιμένουμε την πρότασή τους, να έρθει η πρότασή τους μία κοινή, αφού αποσυρθούν οι δύο προτάσεις που υπάρχουν.

Και ενώ το συμφωνήσαμε, την επόμενη μέρα βρεθήκατε στη Λάρισα με τον κ. Μητσοτάκη και ο κ. Μητσοτάκης τους είπε: «εγώ θα σας φτιάξω διεπαγγελματική». Δεν υπάρχει περίπτωση, γιατί δεν υπάρχει περίπτωση να έρθει ο κ. Μητσοτάκης. Αλλά και επιπλέον τι απαντήσεις είναι αυτές, σε έναν χώρο που θέλουμε οπωσδήποτε να υπάρχει μία οντότητα;

Γιατί και εσείς η ίδια έχετε στο ερώτημά σας για τον κανονισμό του 2014 που προβλέπει αυτά τα 2 εκατομμύρια, πως για να πάρουμε αυτά τα χρήματα, αν δεν υπάρχει η συνεργατική οντότητα να υποβάλει το αίτημα, δεν υπάρχει η δυνατότητα Και στην προκειμένη περίπτωση ειδικά για τον χώρο επειδή οργανωτικά δεν είναι όπως πρέπει να είναι, ελπίζαμε ότι με τη διεπαγγελματική θα απαντούσαμε στο ερώτημα. Θα περιμένω μέχρι το τέλος Μαΐου. Αν δεν έρθει η πρότασή τους, θα δούμε ως Υπουργείο τι πρωτοβουλία θα πάρουμε, βεβαίως, όχι για να επιβάλουμε εμείς κάτι το οποίο από μόνοι τους μπορούν να επιβάλουν οι κτηνοτρόφοι, οι τυροκόμοι.

Σχετικά τώρα με τους ελέγχους τα έχουμε ξαναπεί. Έχουμε καταθέσει συγκεκριμένες προτάσεις. Δεν θα τις αναφέρω, τις ξέρετε. Δεν έχω τον χρόνο. Εκείνο που σας λέω είναι ότι συμφωνώ μαζί σας για το προσωπικό. Υπάρχει πρόβλημα.

**ΦΩΤΕΙΝΗ ΑΡΑΜΠΑΤΖΗ:** Εσείς τα λέτε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Έχουμε κάνει, λοιπόν, και διαδικασίες και σε πρώτη φάση έχουμε συνεννοηθεί με το Υπουργείο Οικονομικών, να εξαιρέσει το προσωπικό που κάνει τους ελέγχους από τις εξήντα ημέρες για εκτός έδρας. Έχουμε ζητήσει να πάρουμε προσωπικό. Από κει και πέρα…

**ΦΩΤΕΙΝΗ ΑΡΑΜΠΑΤΖΗ:** Γιατί δεν χρησιμοποιείτε τα αποθεματικά, κύριε Υπουργέ;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Από κει και πέρα έχουμε ήδη καταθέσει τροπολογία για να γίνουν οι κυρώσεις πιο αυστηρές και ετοιμάζουμε ένα ετήσιο εθνικό πρόγραμμα ελέγχου για το γάλα. Εκείνο που προέχει αυτή την ώρα, είναι να δούμε πώς θα ενισχύσουμε περισσότερο και το ελληνικό σήμα. Εγώ πιστεύω ότι θα αρχίσει να περπατάει η συγκεκριμένη ρύθμιση η οποία ξεκίνησε στις 19 Απριλίου. Αντιλαμβάνεστε ότι δεν είναι εύκολα αυτά από τη μια μέρα στην άλλη.

Εκείνο που θέλω να πω για μια ακόμη φορά, είναι ότι, ιδιαίτερα, θα δούμε πόσα είναι ακριβώς τα αποθέματα. Έχουμε κάνει ήδη έναν σχεδιασμό, που προβλέπει ότι θα απορροφηθούν περίπου χίλιοι τόνοι όσο γίνεται γρηγορότερα, για να υπάρξει μια ανακούφιση μέσα από δράσεις και αποσύρσεις κοινωνικού χαρακτήρα. Αυτή την ώρα ετοιμάζεται η σχετική απόφαση.

Κι επειδή δεν θέλω να αφήσω αναπάντητο αυτό που θέσατε σχετικά με την GAP -έχετε καταθέσει και ερώτημα για να γίνει σχετική συζήτηση στην Επιτροπή Παραγωγής και Εμπορίου-, να ξέρετε ότι η Επιτροπή Παραγωγής και Εμπορίου κάνει πολύ περισσότερες συνεδριάσεις με χαρακτήρα σαν κι αυτόν που συζητάμε εμείς στον αγροτικό τομέα από οποιεσδήποτε άλλες δραστηριότητες. Ήδη έχουμε κάνει πάρα πολλές. Θα τελειώσουμε, διότι δεν έχει ολοκληρωθεί η διαδικασία όσον αφορά τη νέα GAP. Μας είπαν ότι τα νούμερα ήταν 3,4% ή 8% με 9%. Η επεξεργασία δείχνει ότι είναι χειρότερα τα νούμερα. Αυτό δεν σημαίνει…

**ΦΩΤΕΙΝΗ ΑΡΑΜΠΑΤΖΗ:** Οφείλετε να μας ενημερώσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ακούστε με, σας παρακαλώ. Κάνουμε ειλικρινά, μια μεγάλη προσπάθεια και θέλουμε όντως να είμαστε όλοι μαζί. Στην επιτροπή, όταν συνεδριάσαμε για το συγκεκριμένο θέμα, σας είχα πει ότι στην πορεία προς την ολοκλήρωση θα έρθει η ώρα να κάνουμε τη σχετική συζήτηση. Ουαί και αλίμονο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Βεβαίως, δεν έχουμε κανένα πρόβλημα, κύριε Τζελέπη, αρκεί να μην πηγαίνουμε στην επιτροπή με τακτικές, σαν κι αυτές που βιώνουμε στην Ολομέλεια. Διότι με εμάς συμβαίνει αυτό το πράγμα: Στην επιτροπή, συζητάμε όμορφα και ωραία, κατατίθενται προτάσεις και όταν ερχόμαστε στην Ολομέλεια κυριαρχεί η γνωστή λογική. Σας παρακαλώ πολύ, γιατί ο χώρος δεν μπορεί να αντέξει, ειδικά συναντήσεις και συνεδριάσεις σαν την προηγούμενη.

Κι εγώ, κύριε Πρόεδρε, αν ξέφυγα λίγο, ειλικρινά ζητώ συγγνώμη.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Κύριοι συνάδελφοι, η δεύτερη με αριθμό 1672/21-5-2018 επίκαιρη ερώτηση πρώτου κύκλου του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Αντιπυρική προετοιμασία της χώρας εν όψει της καλοκαιρινής περιόδου», δεν θα συζητηθεί λόγω κωλύματος του κυρίου Υπουργού.

Επίσης, η πρώτη με αριθμό 1673/21-5-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών, με θέμα: «Προβλήματα στον καταυλισμό Ρομά της Πάτρας», δεν θα συζητηθεί λόγω κωλύματος του κυρίου Υπουργού.

Ακόμα, η πέμπτη με αριθμό 1638/15-5-2018 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς τον Υπουργό Εσωτερικών, με θέμα: «Σε απόγνωση οι κάτοικοι των Εξαρχείων», δεν θα συζητηθεί λόγω κωλύματος του κυρίου Υπουργού.

Επίσης, η έκτη με αριθμό 1628/11-5-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών, με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες», δεν θα συζητηθεί λόγω κωλύματος του κυρίου Υπουργού.

Η έβδομη με αριθμό 1609/7-5-2018 επίκαιρη ερώτηση δεύτερου κύκλου του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς τον Υπουργό Εσωτερικών, με θέμα: «Επιστολή διαμαρτυρίας και απόγνωσης κατοίκων των Εξαρχείων», δεν θα συζητηθεί λόγω κωλύματος του κυρίου Υπουργού.

Τέλος, η δέκατη με αριθμό 1615/8-5-2018 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Εύης Χριστοφιλοπούλου προς τον Υπουργό Εσωτερικών, με θέμα: «Μηδενική ανοχή των κατοίκων των Εξαρχείων στην ανεπάρκεια σχεδίου αντιμετώπισης της επικίνδυνης κατάστασης στην περιοχή», δεν θα συζητηθεί λόγω κωλύματος του κυρίου Υπουργού.

Θα συζητηθεί η δεύτερη με αριθμό 4391/15-3-2018 ερώτηση των αναφορών-ερωτήσεων του Βουλευτή Ροδόπης της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιλχάν Αχμέτπρος τον Υπουργό Αγροτικής Ανάπτυξης και Τροφίμων**,** με θέμα: «Διευκόλυνση διενέργειας λατρευτικού τύπου σφαγών μικρών και μεγάλων μηρυκαστικών κατά την διάρκεια της μουσουλμανικής θρησκευτικής εορτής «Κουρμάν Μπαϊράμ» στην Περιφέρεια Ανατολικής Μακεδονίας και Θράκης».

Κύριε Αχμέτ, έχετε τον λόγο για δύο λεπτά.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, σας είχαμε καταθέσει μια ερώτηση, διότι η μουσουλμανική μειονότητα εδώ και πενήντα, εξήντα, εβδομήντα χρόνια, γιορτάζει την μεγαλύτερη της γιορτή, το «Κουρμάν Μπαϊράμ». Ξέρετε ότι κατά τη διάρκεια αυτού του Μπαϊραμιού τελούνται κάποιες θρησκευτικές, λατρευτικού τύπου σφαγές στα ζώα. Μάλιστα, το Νομικό Συμβούλιο του Κράτους το 2017 γνωμοδότησε -σας το γράφω και στην ερώτηση- ότι «σύμφωνα με τα ήθη και τα έθιμα της θρησκείας τους, αυτές οι σφαγές επιτρέπονται κατ’ εξαίρεση». Ξέρετε πάρα πολύ καλά από το Υπουργείο σας ότι εδώ και πενήντα χρόνια από όλες τις κυβερνήσεις -κατ’ εξαίρεση, σεβόμενοι τα ήθη και τα έθιμα αυτής της θρησκευτικής μειονότητας- στέλνονταν αποφάσεις στο αρμόδιο όργανο, που έλεγαν να διαγραφούν κατ’ αρχήν τα ζώα από το μητρώο με τον κωδικό «θρησκευτική σφαγή» και κατά τα άλλα τούς δινόταν αυτή η δυνατότητα, προκειμένου αυτοί οι άνθρωποι να τις τελούν.

Εσείς, εδώ και έναν χρόνο, δεν διαγράψατε όλα αυτά τα ζώα, που είχαν σφαγιαστεί πέρυσι κατά αυτόν τον τρόπο. Ουδέποτε υπήρξε ενημέρωση στους κτηνοτρόφους τότε, οι οποίοι έμειναν έκπληκτοι και κινδυνεύουν να χάσουν τις επιδοτήσεις τους.

Κατά δεύτερον και σοβαρότερο, απαντάτε στη γραπτή ερώτηση -και θέλω διευκρινήσεις εδώ- και λέτε ότι σύμφωνα με την εθνική νομοθεσία αυτό δεν πρόκειται να γίνει και λέτε τα ζώα να πάνε να σφαγιαστούν κανονικά στα σφαγεία. Δεν διαφωνούμε εμείς να γίνει αυτό, αλλά αφού δεν υπάρχει γραμμή «χαλάλ», σύμφωνα με τα θρησκευτικά ήθη και έθιμα, πώς μπορεί να σφαγιαστεί ένα ζώο, σύμφωνα με τα ήθη και έθιμα και τις παραδόσεις των Μουσουλμάνων σε δημοτικό σφαγείο και μάλιστα, τη στιγμή που δεν λειτουργεί το σφαγείο των Σαπών;

Επίσης, σας ερωτάμε και στην ερώτηση μας τελικά πώς σκέφτεστε να χειριστείτε το θέμα αυτό. Δηλαδή, θα στείλουμε έναν κτηνίατρο από την υπηρεσία σας στα σφαγεία που κάναμε εμείς αυτές τις τρεις-τέσσερις ημέρες; Εμείς θέλουμε κατ’ αρχήν να διασφαλίσουμε την υγιεινή των συμπολιτών μας. Βέβαια, ξέρετε ότι αυτά τα κρέατα προορίζονταν για τη διατροφή και το μοίρασμα στους φτωχούς, αλλά θέλουμε παρά ταύτα, να υπάρχει έλεγχος. Όταν, όμως, δεν ανταποκρίνεται πρακτικά όλο το σφαγείο -δηλαδή τα δημοτικά σφαγεία της Κομοτηνής ή της Ξάνθης- να γίνουν αυτές οι σφαγές, ποια λύση θα προτείνετε;

Από την απάντηση σας προκύπτει -και θέλω εδώ να μας απαντήσετε ξεκάθαρα- ότι κάτι τέτοιο δεν πρόκειται να γίνει ποτέ. Υπάρχει μεγάλη αναστάτωση στην περιοχή, διότι κατά αυτόν τον τρόπο, κύριε Υπουργέ, παραβιάζεται κατάφωρα η θρησκευτική ελευθερία της μειονότητας, όσον αφορά τα ήθη και έθιμά της.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Νομίζω ότι η απάντηση που δώσαμε γραπτά είναι σαφής και νομίζω ότι είναι ιδιαίτερα ευνοϊκή για τις θρησκευτικές παραδόσεις, τις οποίες σεβόμαστε απόλυτα.

Συγκεκριμένα, σε όλο το θεσμικό πλαίσιο, που εξειδικεύτηκε μάλιστα το 2014 από τη προγενέστερη από εμάς κυβέρνηση, το οποίο σας αναφέρουμε και στον Κανονισμό -και αναφέρομαι συγκεκριμένα, για να διευκολυνθούμε, στον πρόσφατο ν.4235/2014- αναφέρονται ρητά οι προϋποθέσεις, με τις οποίες γίνονται οι θρησκευτικές σφαγές.

Ο Ευρωπαϊκός Κανονισμός του 2009 αναφέρει ρητά ότι σύμφωνα με αυτήν την εξαίρεση, η οποία υπήρχε ήδη από το 1996 με προεδρικό διάταγμα στην Ελλάδα -αλλά το 2009 ήλθε και ο Ευρωπαϊκός Κανονισμός και την επικυρώνει- η μοναδική και αυτονόητη προϋπόθεση είναι ότι αυτές οι σφαγές γίνονται εντός σφαγείου.

Εξ’ όσων γνωρίζω, στην περιοχή της Ανατολικής Μακεδονίας και Θράκης υπάρχουν σφαγεία με γραμμές «χαλάλ», τα οποία μάλιστα ξέρω πολύ καλά ότι κάνουν και εξαγωγές στη γείτονα χώρα, στην Τουρκία και δεν ξέρω αν κάνουν κι αλλού. Δεν με απασχολεί αυτό το πράγμα.

Ετέθη ζήτημα από κάποιες συγκεκριμένες οργανώσεις, ότι στην Ελλάδα είναι παράνομες οι θρησκευτικές σφαγές. Ήταν μια κρίση, που είχαμε πέρυσι, που ξεκίνησε από μεμονωμένες περιπτώσεις. Εγώ προσωπικά, πήγα στο Νομικό Συμβούλιο του Κράτους και ρώτησα ακριβώς αυτό το πράγμα, αν οι θρησκευτικές σφαγές στην Ελλάδα είναι νόμιμες, με βάση το υφιστάμενο θεσμικό πλαίσιο. Πράγματι, ορθά το Νομικό Συμβούλιο του Κράτους είπε ότι αυτό το πλαίσιο για τις θρησκευτικές σφαγές στην Ελλάδα, το οποίο ξεκινά από το προεδρικό διάταγμα του 1996, τον Ευρωπαϊκό Κανονισμό του 2009 και τον νόμο του 2014, που αναφέρει τις τεχνικές προϋποθέσεις, για να γίνει θρησκευτική σφαγή, είναι επαρκές. Αυτό είπε το Νομικό Συμβούλιο του Κράτους.

Ως προς τη διαγραφή των ζώων, είναι φανερό ότι, για να διαγραφεί ένα ζώο, τρία πράγματα μπορούν να συμβαίνουν. Να πουληθεί -αυτό ισχύει για όλους, υπάρχει απόλυτη ισονομία στην Ελλάδα- να διαγραφεί λόγω πώλησης ή να διαγραφεί από τον συγκεκριμένο κτηνοτρόφο, λόγω θανάτου ή να σφαχτεί. Αν, λοιπόν, το ζώο πάει στο σφαγείο, διαγράφεται και το τεκμήριο για να διαγραφεί είναι η σφαγή, η οποία πιστοποιείται από το εν λόγω σφαγείο.

Εγώ δεν αντιλαμβάνομαι στην ερώτηση τι εννοείτε «αν δεν λειτουργεί το σφαγείο». Αν το λέτε αυτό, τότε αυτό παραβιάζει τον Ευρωπαϊκό Κανονισμό και δεν είναι στο χέρι μου. Ζώα που σφάχτηκαν εκτός σφαγείων, να διαγραφούν και να νομιμοποιηθούν; Πώς μπορεί να γίνει αυτό και πώς μπορεί να παρέμβει το Υπουργείο σε ένα τέτοιο ερώτημα; Σας το θέτω κι εγώ διευκρινιστικά, για να πείτε στη δευτερομιλία σας αν υπονοείτε ζώα που σφάχτηκαν εκτός σφαγείων να διαγραφούν και πώς μπορώ να παρέμβω εγώ σε αυτό το πράγμα, το οποίο είναι κατάφωρη παρανομία.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Ευχαριστώ.

Κύριε Υπουργέ, κατ’ αρχάς αναφερθήκατε στον ν.4235/2014, ο οποίος έχει όντως προϋποθέσεις για να γίνονται θρησκευτικές σφαγές. Ορθώς. Προσέξτε, όμως: Δεν έχει υλοποιηθεί και δεν υπάρχει στην Περιφέρεια Ανατολικής Μακεδονίας και Θράκης –δεν ξέρω τι γίνεται στην Αθήνα ή σε άλλες περιοχές- γραμμή «χαλάλ». Αυτό που λέει ο νόμος, ότι μπορεί να γίνονται θρησκευτικές σφαγές δεν υπάρχει, κύριε Υπουργέ και μάλιστα, συγκεκριμένα ούτε στην Ξάνθη ούτε στην Ροδόπη. Δεν υπάρχουν τυπικές προϋποθέσεις.

Εμείς αυτό ρωτάμε το κράτος και το Υπουργείο. Θα γίνει αυτή η γραμμή; Θα ενισχυθούν οι δήμοι; Θα δοθούν οι χρηματικές επάρκειες, οι οικονομικές δυνατότητες από το Υπουργείο Εσωτερικών ή το Υπουργείο σας, ώστε να δημιουργηθεί αυτό; Προλαβαίνουμε να το κάνουμε; Το ότι ο νόμος προβλέπει μια διαδικασία για το ποια είναι η νόμιμη θρησκευτική σφαγή, δεν σημαίνει ότι αυτό μπορεί να γίνει. Ποιες είναι οι πρακτικές συνέπειες; Άρα δεν υπάρχει αυτό.

Ρωτήσατε για τη σφαγή ή διαγραφή των ζώων. Οι προηγούμενες κυβερνήσεις και όλοι οι Υπουργοί παρανόμησαν; Όχι βέβαια. Το Νομικό Συμβούλιο του Κράτους γνωμοδότησε, κάτι που δεν διαβάζετε καλά –και συγγνώμη γι’ αυτό που λέω- ότι κατ’ εξαίρεση μπορεί με απόφαση του Υπουργείου με τον κωδικό «θρησκευτική σφαγή» να διαγραφούν αυτά τα ζώα με νόμιμο τρόπο. Δεν έχει η Ευρωπαϊκή Επιτροπή καμμία αντίρρηση, κύριε Υπουργέ, να διαγραφούν αυτά. Το ερώτημα να το κάνετε και στην Ευρωπαϊκή Επιτροπή και θα δείτε ότι δεν υπάρχει.

Εσείς έναν χρόνο τώρα, από το περυσινό «Κουρμπάν Μπαϊράμ» μέχρι σήμερα, δεν ενδιαφερθήκατε για το θέμα καθόλου. Αυτήν τη στιγμή, αφήσατε στη μοίρα τους αυτούς τους ανθρώπους να χάσουν τις επιδοτήσεις τους. Με κόπο πούλησαν τα ζώα τους αυτοί οι άνθρωποι. Το πιο οδυνηρό και το πιο άσχημο είναι τι θα γίνει μετά από τρεις μήνες.

Σήμερα, οι μουσουλμάνοι έχουν «ραμαζάνι», δηλαδή ημερολογιακά σε τρεις μήνες έχουμε «Κουρμπάν Μπαϊράμ». Τι θα κάνουν χιλιάδες συμπολίτες μου στη Θράκη; Πού θα σφάξουν τα ζώα τους; Δεν μπορούν στα δημοτικά σφαγεία της Κομοτηνής, κύριε Υπουργέ. Το καταλαβαίνετε; Δεν γίνεται στην Ξάνθη. Πρέπει άμεσα να βρείτε λύση και να μου απαντήσετε τι θα κάνουν αυτοί οι άνθρωποι.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Νομίζω ότι υπεκφύγατε σ’ αυτό που διευκρινιστικά σας ρώτησα, αν δηλαδή υπονοείτε ότι θα διαγραφούν ζώα τα οποία σφάχτηκαν εκτός σφαγείου.

**ΙΛΧΑΝ ΑΧΜΕΤ:** Δεν είναι παράνομο, κύριε Υπουργέ. Μη φοβάστε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Μιλάμε για ζώα που σφάχτηκαν εκτός σφαγείου; Διότι αν είναι ζώα που σφαγιάστηκαν εκτός σφαγείου, ο Κανονισμός της Ευρωπαϊκής Ένωσης για την εξαίρεση είναι ρητός. Αναφέρει τη θρησκευτική εξαίρεση και αναφέρει ρητά ότι αυτή η εξαίρεση σημαίνει ζώα που σφάζονται στο σφαγείο.

Στην ανατολική Μακεδονία - Θράκη, γνωρίζω, γιατί έχω μιλήσει και μαζί με τους ανθρώπους, ότι όχι μόνο υπάρχουν σφαγεία που σφάζουν με γραμμές «χαλάλ», τις οποίες εκεί πέρα ο μουφτής τις επικυρώνει -γιατί είναι θρησκευτική πράξη και επικυρώνεται από τον μουφτή- αλλά, ξαναλέω, έχω στα χέρια μου και τιμολόγια εξαγωγών. Δεν τα έχω στα χέρια μου, για να κάνω δύσκολη τη ζωή των ανθρώπων εκεί πέρα, που τους σέβομαι απόλυτα και σέβομαι τη θρησκευτική τους συνείδηση, αλλά για τον πολύ απλό λόγο ότι αυτά τα χαρτιά τα χρειαστήκαμε, για να τεκμηριώσουμε ότι πράγματι, γίνεται αυτή η δραστηριότητα, πέρυσι στο Νομικό Συμβούλιο του Κράτους, που πράγματι υπήρξε.

Από κει και πέρα, οι γραμμές αυτές το μόνο που χρειάζονται, απ’ όσο γνωρίζω, -δεν μπαίνω τώρα στα θρησκευτικά, γιατί πραγματικά, δεν είμαι και απόλυτος γνώστης, εγώ είμαι χριστιανός- είναι σε αυτήν τη γραμμή να μην μπαίνουν άλλα ζώα, τα οποία δεν είναι συμβατά με τις θρησκευτικές σας πεποιθήσεις, όπως είναι για παράδειγμα οι χοίροι, να είναι δηλαδή καθαρή γραμμή και χωριστή και το μόνο που χρειάζεται είναι, ο μουφτής να πιστοποιήσει τον άνθρωπο που θα κάνει τη σφαγή.

**ΙΛΧΑΝ ΑΧΜΕΤ:** Πιστοποίηση «χαλάλ».

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Από κει και πέρα, για το αν τα σφαγεία αυτά είναι ιδιωτικά ή αν είναι δημοτικά, αντιλαμβάνεστε ότι είναι αδύνατο να υπεισέλθει το κράτος στο αν ένα σφαγείο έχει γραμμή «χαλάλ» ή δεν έχει. Πώς μπορεί να το κάνει αυτό το κράτος; Πώς μπορείτε να το ζητάτε από την ελληνική πολιτεία και μάλιστα την κεντρική πολιτεία και όχι την αποκεντρωμένη, καθώς λέτε και μόνος σας για δημοτικά σφαγεία; Στον δήμο, λοιπόν.

Ας πούμε, λοιπόν, τα του Καίσαρος τω Καίσαρι. Δεν μπορώ να επιβάλω εγώ σε ένα δημοτικό σφαγείο να έχει γραμμή «χαλάλ» ούτε να επιβάλω σε ένα ιδιωτικό σφαγείο, πολύ περισσότερο, να έχει γραμμή «χαλάλ».

Δεν αντιλαμβάνομαι, δηλαδή, αυτήν τη στιγμή σε τι η πολιτεία κωλυσιέργησε και δεν αντιλαμβάνομαι την ερώτησή σας. Το ζώο που πηγαίνει σε σφαγείο -και επιβάλλεται να πάει σε σφαγείο, αυτό κι εσείς δεν το αμφισβητείτε- διαγράφεται κανονικά. Υπάρχει πλήρης κανονισμός γι’ αυτό το πράγμα και δεν υπάρχει κανένα κώλυμα. Αν μιλάτε για ζώα που σφάχτηκαν εκτός σφαγείου, ναι, υπάρχει πρόβλημα, αλλά σε αυτό δεν μπορώ να σας απαντήσω εγώ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις σπουδαστές και μία συνοδός αξιωματικός από τη Σχολή Αξιωματικών Νοσηλευτικής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Περνάμε τώρα στην πέμπτη με αριθμό 1652/15-5-2018 επίκαιρη ερώτηση πρώτου κύκλου του Βουλευτή Πέλλας του Λαϊκού Συνδέσμου – Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, με θέμα: «Συνεχίζουν να παραμένουν απλήρωτοι οι τευτλοπαραγωγοί».

Ορίστε, κύριε Σαχινίδη, έχετε τον λόγο για δύο λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Η επίκαιρη ερώτηση έχει θέμα το ότι συνεχίζουν να παραμένουν απλήρωτοι οι τευτλοπαραγωγοί.

Η καθυστέρηση στην εξόφληση των τευτλοπαραγωγών από την Ελληνική Βιομηχανία Ζαχάρεως ήταν καταστροφική για τον πρωτογενή τομέα παραγωγής και μάλιστα υπήρχε ο κίνδυνος, ο οποίος δυστυχώς πραγματοποιήθηκε, να χαθεί η φετινή καλλιεργητική παραγωγή, διότι τα χρέη της Ελληνικής Βιομηχανίας Ζαχάρεως αγγίζανε τα 226 εκατομμύρια ευρώ, από τα οποία τα 165 ήταν προς την Τράπεζα Πειραιώς και τα 6,2 αφορούσαν τους παραγωγούς οι οποίοι δεν είχαν εξοφληθεί μέχρι και τη στιγμή που είχα καταθέσει την ερώτηση.

Οι δεσμεύσεις που υπήρχαν για την εξόφληση των δύο χιλιάδων τριακοσίων τευτλοπαραγωγών από πλευράς διοίκησης μέχρι την Παρασκευή 16 Μαρτίου του 2018 δεν είχαν τηρηθεί. Την ίδια ημέρα είχε συνεδριάσει διυπουργική επιτροπή στο Μέγαρο Μαξίμου υπό τον Πρωθυπουργό και το οικονομικό επιτελείο, το οποίο αποτελούνταν από τους κυρίους Δραγασάκη, Τσακαλώτο και Χαρίτση, χωρίς όμως να καταλήξουν σε κάποια απόφαση για το μέλλον της Ελληνικής Βιομηχανίας Ζαχάρεως, με αποτέλεσμα να μη γνωρίζουν οι παραγωγοί αν θα ξανακαλλιεργήσουν για την επόμενη σεζόν.

Υπήρξαν δύο ερωτήσεις, κύριε Υπουργέ. Η πρώτη εν μέρει, είναι ανεπίκαιρη, όπως σας είπα, διότι σε μεγάλο ποσοστό έχουν εξοφληθεί οι παραγωγοί. Η πρώτη ερώτηση ήταν αν θα υπάρξει έγκαιρη εξόφληση των τευτλοπαραγωγών, ώστε να προλάβουν και τη φετινή καλλιεργητική περίοδο, κάνοντας νέες συμβάσεις με την Ελληνική Βιομηχανία Ζαχάρεως.

Η δεύτερη, η οποία είναι πάντα επίκαιρη, αφορά το ποιοι είναι οι στόχοι της σημερινής Συγκυβέρνησης σχετικά με το μέλλον της τευτλοκαλλιέργειας στην Ελλάδα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Μακάρι όλες οι επίκαιρες ερωτήσεις να καθίστανται ανεπίκαιρες, υπό την έννοια ότι το μεγάλο μέρος των τευτλοπαραγωγών έχει εξοφληθεί.

Συγκεκριμένα, σύμφωνα με την τελευταία ενημέρωση από τη Συνεταιριστική Τράπεζα Σερρών -να υπενθυμίσουμε ότι με πρωτοβουλία του Αντιπροέδρου της Κυβέρνησης έγινε αυτό- από τους χίλιους πεντακόσιους πενήντα τευτλοπαραγωγούς έχουν πληρωθεί οι χίλιοι διακόσιοι πενήντα. Οι υπόλοιποι ογδόντα δεν έχουν υποβάλει φάκελο και οι εναπομείναντες εκατό είχαν πρόβλημα με την ασφαλιστική ενημερότητα, προκειμένου να πληρωθούν. Σε λίγες ημέρες που θα ανοίξει και η πλατφόρμα για την υποβολή των χρεών και προς τα ασφαλιστικά ταμεία, θεωρώ ότι θα καλυφθούν και οι υπόλοιποι. Συνεπώς, έχουν εξοφληθεί στο μεγαλύτερο μέρος οι τευτλοπαραγωγοί.

Τώρα θα αναφερθώ στο καίριο ερώτημα για το ποιο είναι το σχέδιο της Κυβέρνησης για την τευτλοκαλλιέργεια. Νομίζω ότι οι πράξεις αποδεικνύουν ότι αυτή η Κυβέρνηση ήθελε και θέλει να στηρίξει το ζαχαρότευτλο. Γιατί; Το 2015 παραλάβαμε μια κατάσταση πολύ δύσκολη για τη Βιομηχανία Ζάχαρης -έχει αναλυθεί- λόγω κακοδιαχείρισης με υπέρογκα χρέη. Το 88% των μετοχών της Βιομηχανίας Ζάχαρης ανήκουν στην Αγροτική Τράπεζα, της οποίας ανεκλήθη η άδεια. Από το 2015 βάλαμε την καλλιέργεια του τεύτλου στο καθεστώς συνδεδεμένης ενίσχυσης, το 2015 με το ποσό των 530 ευρώ ανά εκτάριο, το 2016 με 725 ευρώ το εκτάριο και τώρα, το 2017, με 720 ευρώ το εκτάριο.

Στόχος μας ως Υπουργείο Αγροτικής Ανάπτυξης είναι να στηριχθεί στο μέγιστο η καλλιέργεια του τεύτλου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κύριε Σαχινίδη, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Θα παρακαλούσα, κύριε Πρόεδρε, την ανοχή σας για ένα λεπτό παραπάνω, γιατί...

**ΠΡΟΕΔΡΕΥΩΝ (Γεώργιος Βαρεμένος):** Έχουμε εκτραπεί στο θέμα του χρόνου. Μας είχαν πει 11.30΄ να έχουμε ολοκληρώσει, αλλά ούτε στις 12.30΄, απ’ ό,τι φαίνεται, δεν θα έχουμε τελειώσει.

Συνεχίστε, κύριε συνάδελφε.

**ΙΩΑΝΝΗΣ ΣΑΧΙΝΙΔΗΣ:** Το θέμα είναι, κύριε Υπουργέ, ότι θα πρέπει να εξετάζουμε το πώς φτάσαμε σε αυτήν την κατάσταση. Στις 7 Φεβρουαρίου ήταν η πρώτη συνεδρίαση του διοικητικού συμβουλίου ζαχάρεως. Η πρόσκληση, όμως, με τα θέματα που απασχολούσαν τροποποιήθηκε δύο φορές. Μιλάμε για διοικητικά συμβούλια στη ζάχαρη, τα οποία τα τελευταία τρία χρόνια που κυβερνάτε εσείς έχουν αλλάξει πέντε φορές.

Στις 16 Μαρτίου, επίσης, η διυπουργική που ανέφερα πριν έγινε άλλες δύο - τρείς φορές, χωρίς να υπάρξει αποτέλεσμα. Η εταιρεία «ROYAL SUGAR» δεν έκλεισε την εμπορική συμφωνία που ήταν να κάνει με το εργοστάσιο ζαχάρεως, διότι δεν έδινε την εγγυητική, με την λογική ότι μπορούσε να δεσμευτεί αυτή η εγγυητική λόγω υψηλών χρεών της Ελληνικής Βιομηχανίας Ζαχάρεως. Εδώ θα έπρεπε να παρέμβει η Κυβέρνηση και το Υπουργείο σας, ούτως ώστε αυτό να μη γίνει πράξη.

Στη διυπουργική, στην οποία δεν συμμετείχε το Υπουργείο σας -και αυτό ήταν λάθος κατά τη δική μου ταπεινή άποψη- συμμετείχαν ο κ. Δραγασάκης, το οικονομικό επιτελείο, όπως ανέφερα, ο κ. Τσακαλώτος και ο κ. Χαρίτσης. Επιβάλλεται, σε ένα θέμα που αφορά το Υπουργείο Αγροτικής Ανάπτυξης και Τροφίμων, να συμμετέχει και το δικό σας Υπουργείο.

Σε αυτήν την διυπουργική υπήρξαν δύο τάσεις, κύριε Υπουργέ. Η μία ήταν του Αντιπροέδρου, όπως αναφέρατε, του κ. Δραγασάκη, ο οποίος ζητούσε τον περιορισμό λειτουργίας της Ελληνικής Βιομηχανίας Ζαχάρεως μόνο στην εμπορία. Η άλλη τάση, που δεν επικράτησε, ήταν να δοθεί αγώνας για να βρεθεί τρόπος, ώστε να συνεχίσει να λειτουργεί το εργοστάσιο στο Πλατύ για να μην χαθεί η καλλιέργεια, όπως ανέφερα και πριν, από τη χώρα.

Δυστυχώς, δεν μας πείθετε, διότι το αποτέλεσμα όλων αυτών έδειξε ότι επικράτησε η άποψη και η τάση του κ. Δραγασάκη, ο οποίος ήθελε το εργοστάσιο του Πλατέος να ασχοληθεί μόνο με την εμπορία και όχι να συνεχιστεί η παραγωγή τευτλοκαλλιέργειας.

Αναφερθήκατε στη Συνεταιριστική Τράπεζα. Στη Συνεταιριστική Τράπεζα οι αγρότες Πέλλας δεν έχουν απολύτως κανένα συμφέρον να συμμετέχουν ως μέτοχοι, διότι για να μπορέσουν να πληρωθούν τα λεφτά που τους χρωστούσαν, ήταν αναγκασμένοι να υπογράψουν δανειακή σύμβαση και οι ίδιοι, η οποία θα έπρεπε να είχε υπογραφεί μεταξύ της Ελληνικής Βιομηχανίας Ζαχάρεως και της Συνεταιριστικής Τράπεζας και όχι των ίδιων των αγροτών. Μία μετοχή έπρεπε να υπάρχει τουλάχιστον υποχρεωτικά. Η ονομαστική αξία αυτών των μετοχών ήταν 30 ευρώ κατά μετοχή και είναι ψευδές το ότι υπήρξε μια διάψευση σχετικά με την υποχρέωση των χρημάτων που είχαν να πάρουν οι αγρότες, διότι το 2% έπρεπε υποχρεωτικά να το πάρουν σε μετοχές. Αυτό είναι πραγματικότητα, κύριε Υπουργέ. Τους υποχρέωσαν.

Σε ό,τι αφορά τα δικαιολογητικά που αναφέρατε σχετικά με τα στοιχεία ταυτοπροσωπίας και της ασφαλιστικής ενημερότητας, ξέρετε πολύ καλά ότι λόγω κρίσης πολλοί αγρότες αδυνατούσαν να έχουν ασφαλιστική ενημερότητα. Εδώ πάλι θα μπορούσατε να παρέμβετε, ούτως ώστε να μπορούν και αυτοί οι άνθρωποι να εξοφληθούν πολύ πιο άμεσα.

Αποτέλεσμα όλων αυτών των πρακτικών, όπως ανέφερα και πριν, ήταν να χαθεί η φετινή καλλιεργητική περίοδος διότι δεν υπήρξαν συμβάσεις -επειδή προέρχομαι από αγροτική περιοχή, ξέρω πάρα πολύ καλά ότι οι συμβάσεις είναι μηδαμινές- κάτι που θα καταστήσει και το εργοστάσιο Πλαταιών, όπως και τα υπόλοιπα τέσσερα που έχουν κλείσει, μη βιώσιμα. Εκεί θα υπερτερήσει η τάση του κ. Δραγασάκη, ο οποίος είχε ζητήσει από την αρχή να ασχοληθεί μόνο με την εμπορία. Αυτό σημαίνει ότι ένα προϊόν, η ζάχαρη, στο οποίο θα έπρεπε να έχουμε αυτάρκεια ως χώρα, δυστυχώς στο σύνολό του από εδώ και πέρα θα είναι εισαγόμενο.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, σας ανέφερα και πριν ότι το 2015 εφαρμόστηκε για πρώτη φορά η συνδεδεμένη στο ζαχαρότευτλο. Αυτό τι σημαίνει; Αν μη τι άλλο την πρόθεση της Κυβέρνησης και του Υπουργείου Αγροτικής Ανάπτυξης να στηρίξει εμπράκτως την καλλιέργεια. Μέχρι σήμερα για το 2017 έχει πληρωθεί το ποσό των 4.563.000 ευρώ και θα ακολουθήσουν και πληρωμές για εκκρεμότητες έως και την 30η Ιουνίου 2018.

Όσον αφορά στα επιχειρηματικά σχέδια της Βιομηχανίας Ζάχαρης –αναφέρατε για εμπορία- σύμφωνα με τον νόμο και το καταστατικό της Ελληνικής Βιομηχανίας Ζάχαρης, η οποία, ειρήσθω εν παρόδω, είναι εισηγμένη στο Χρηματιστήριο, αρμόδια είναι η διοίκηση, η οποία εποπτεύεται από το Υπουργείο Οικονομίας, το οποίο είναι και καθ’ ύλην αρμόδιο να σας πει για τα επιχειρηματικά σχέδια της Βιομηχανίας Ζάχαρης και για την τύχη των εργοστασίων.

Εγώ επαναλαμβάνω τη θέση ότι την τευτλοκαλλιέργεια θέλουμε να τη στηρίξουμε και την στηρίζουμε εμπράκτως. Επαναλαμβάνω ότι αυξήσαμε κατά πολύ τη συνδεδεμένη. Τη στηρίζουμε και θα συνεχίσουμε να τη στηρίζουμε.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε και για την οικονομία του χρόνου, αν μη τι άλλο.

Θα συζητηθεί τώρα η δεύτερη με αριθμό 1677/22-5-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλουπρος τον ΥπουργόΑγροτικής Ανάπτυξηςκαι Τροφίμων, με θέμα: «Οφειλές ΤΟΕΒ προς τη ΔΕΗ και κίνδυνος καταστροφής των καλλιεργειών των αγροτών λόγω έλλειψης άρδευσης».

Κύριε Κωνσταντόπουλε, έχετε τον λόγο για δύο λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, το πρόβλημα με τις οφειλές των ΤΟΕΒ προς τη ΔΕΗ είναι υπαρκτό εδώ και χρόνια. Έχουν συσσωρευθεί οι οφειλές και τώρα οι αγρότες απειλούνται με διακοπή της ηλεκτροδότησης. Γνωρίζετε τι συνέβη με όσους ανήκουν στον ΤΟΕΒ Αμπελώνα στον Νομό Λάρισας. Προχώρησε η ΔΕΗ σε διακοπή ηλεκτροδότησης, σταμάτησε το πότισμα και βρέθηκε στον αέρα η τοπική παραγωγή. Αντίστοιχη είναι η κατάσταση στην Αργολίδα. Κατέβηκε ο διακόπτης στα αντλιοστάσια του ΤΟΕΒ Αργολίδας και έχει δημιουργηθεί έντονο πρόβλημα στις ευπαθείς καλλιέργειες, όπως οπωρολαχανικά, κηπευτικά. Αυτό το πρόβλημα δυστυχώς απλώνεται σε όλη την Ελλάδα.

Να τονιστεί εδώ ότι από τη μια πλευρά έχουμε τους ΓΟΕΒ και τους ΤΟΕΒ με απαρχαιωμένα δίκτυα, το οποίο σημαίνει αδυναμία εξοικονόμησης ενέργειας και πόρων, καθώς και ελλιπή μηχανογράφηση, που σημαίνει εκτεταμένη γραφειοκρατία. Αποτέλεσμα; Οι ΤΟΕΒ να πασχίζουν να εισπράξουν τις εισφορές από τους αγρότες, καθώς και τα οφειλόμενα από το δημόσιο και την Τοπική Αυτοδιοίκηση λόγω της αποστράγγισης.

Από την άλλη έχουμε τους αγρότες, που έχουν χτυπηθεί από την οικονομική κρίση και τα μέτρα που έχουν ληφθεί σε βάρος τους, να πασχίζουν ώστε να φανούν συνεπείς προς τους ΤΟΕΒ.

Κύριε Υπουργέ, το πρόβλημα αποκτά μεγαλύτερες διαστάσεις στην Αιτωλοακαρνανία, διότι απέναντι στην απειλή της ΔΕΗ, θα έλεγα, εδώ βρίσκονται οι αγρότες σε ιδιαίτερα δυσχερή θέση από τα ακραία καιρικά φαινόμενα που χτύπησαν την Αιτωλοακαρνανία, το Μεσολόγγι, το Αγρίνιο το 2016 και το 2017. Θα θυμίσω ότι είχαν καταστεί και οι δύο δήμοι σε κατάσταση εκτάκτου ανάγκης.

Εδώ να τονίσω, ωστόσο, ότι στην Αιτωλοακαρνανία, στην πατρίδα μου και εκλογική μου περιφέρεια, όπως και του Προέδρου, υπάρχουν τρία υδροηλεκτρικά εργοστάσια, δηλαδή Στράτου, Καστρακίου και Κρεμαστών, που θα μπορούσαν να δίνουν αντισταθμιστικά οφέλη στην περιοχή και να δοθεί μια οριστική, θα έλεγα, λύση στο κόστος της άρδευσης των καλλιεργειών της Αιτωλοακαρνανίας. Αλλά η πολιτεία τι κάνει; Κωφεύει διαχρονικά.

Κύριε Υπουργέ, πληροφορήθηκα προχθές ότι έγινε μία σύσκεψη στο Μαξίμου για το ζήτημα της εισπραξιμότητας των οφειλών των ΤΟΕΒ από τη ΔΕΗ. Τι αποφασίστηκε;

Σκοπεύετε να αναλάβετε νομοθετικές πρωτοβουλίες για να λυθεί το πρόβλημα αυτό; Προτίθεται το Υπουργείο να εξετάσει το μέτρο των εκατόν είκοσι δόσεων για την αποπληρωμή των οφειλών των ΤΟΕΒ προς τη ΔΕΗ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω.

Τέλος, ως προς την Αιτωλοακαρνανία, κύριε Υπουργέ, σκοπεύει το Υπουργείο να στηρίξει το πάγιο αίτημα της τοπικής κοινωνίας για παροχή αντισταθμιστικών οφελών από τη ΔΕΗ λόγω των τριών φραγμάτων που είπα πριν; Γιατί εδώ ζητάει η τοπική κοινωνία αντισταθμιστικά οφέλη από τα τρία φράγματα της ΔΕΗ, που θα μπορούσαν φυσικά να προσφέρουν οριστική λύση στο κόστος της άρδευσης των καλλιεργειών του νομού.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, η ερώτησή σας πραγματικά, αν μη τι άλλο, είναι επίκαιρη. Όμως να ξεκαθαρίσουμε κάποια πράγματα και να τα πούμε με το όνομά τους. Πράγματι, οι ΤΟΕΒ και οι ΓΟΕΒ, περισσότερο οι ΤΟΕΒ, αντιμετωπίζουν οξύ πρόβλημα με τον δανειστή ο οποίος λέγεται ΔΕΗ.

Υπάρχει μια κόντρα ανάμεσα σε κάποιες διοικήσεις του ΤΟΕΒ και στη ΔΕΗ, κόντρα η οποία κινδυνεύει να εξελιχθεί και στα όρια της αντιδικίας. Όμως εδώ υπάρχει μεγάλος κίνδυνος να πληρώσει τη νύφη ο αγρότης, ο αρδευτής.

Ήρθε στα χέρια μου και θα το προσκομίσω μια αναφορά από έναν ορκωτό λογιστή προς τον κ. Παναγιωτάκη, που αναφέρει τα εξής: «Σας προωθώ την αναλυτική αναφορά μου για τις αξιόποινες πράξεις υπεξαίρεσης, ξεπλύματος χρήματος, φοροδιαφυγής που εντόπισα σε έλεγχο του ΤΟΕΒ και σας καλώ προς συμμόρφωση όσον αφορά στη λήψη όλων των ενδίκων μέτρων από τη ΔΕΗ».

Αυτό το κοινοποιεί σε όλους τους περιφερειάρχες και τους δημάρχους που είχαν την εποπτεία, γιατί πρέπει να ξέρουν οι δήμαρχοι ότι πρέπει να διαβάζουν, πριν εκλεγούν, και να γνωρίζουν τον νόμο.

Όμως από την άλλη, δεν είναι όλοι οι ΤΟΕΒ έτσι. Κάποιοι στη ΔΕΗ είναι εκτός πραγματικότητας και τη νύφη θα την πληρώσουν οι αγρότες. Μπορεί να βρεθεί λύση, αρκεί να υπάρξει θέληση και γνώση.

Με ρωτήσατε για τη σύσκεψη. Και εγώ χθες την πληροφορήθηκα. Δεν εκλήθην και δεν γνωρίζω να σας απαντήσω. Εγώ προσωπικά απέστειλα στον Πρόεδρο της ΔΕΗ συγκεκριμένη πρόταση, προκειμένου αφ’ ενός να λυθεί το θέμα και η ΔΕΗ να εισπράξει από τους κακοπληρωτές και αφ’ ετέρου να μην έχουμε διακοπή ηλεκτροδότησης. Υπάρχει νομική αντιμετώπιση. Μπορεί να εξασφαλιστεί η ΔΕΗ με την εκχώρηση της απαίτησης των αρδευτικών τελών, διότι, αν από τη μια πλευρά η ΔΕΗ φτάσει στα άκρα την υπόθεση, από την άλλη κάποιες διοικήσεις του ΤΟΕΒ αρνούνται να συμμορφωθούν στον νόμο, θα έχουμε το αποτέλεσμα να πληρώσουν τη νύφη οι αγρότες, κάτι το οποίο δεν πρέπει να γίνει και δεν θα γίνει.

Όσον αφορά τις νομοθετικές πρωτοβουλίες που πρόκειται να αναλάβουμε και έχουμε αναλάβει, θα αναφερθώ στη δευτερολογία μου, κύριε Βουλευτά.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κωνσταντόπουλε, αν μου επιτρέπετε, θα ήθελα να αναφερθώ σε κάτι και μετά θα σας δώσω τον λόγο.

Θα μπορούσαν να μειώσουν το ποσοστό καταβολής. Αν μπορούν, από το 30% να πάει κάτω από το μισό. Είναι εφικτό αυτό να γίνει. Τι θα γίνει με τις προσαυξήσεις; Γιατί αυτά τα χρέη έρχονται από παλιά.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, άλλωστε εγώ και ο Πρόεδρος γνωρίζουμε πολύ πιο καλά τα προβλήματα. Είμαστε από την εκλογική περιφέρεια της Αιτωλοακαρνανίας. Η Αιτωλοακαρνανία είναι πατρίδα και των δύο. Γνωρίζουμε πολύ καλά τα προβλήματα της Αιτωλοακαρνανίας και τα προβλήματα που αντιμετωπίζουν οι ΤΟΕΒ.

Κύριε Υπουργέ, εκπλήσσομαι πραγματικά που ένας Υπουργός δεν γνωρίζει περί της συνάντησης και της συζήτησης για τους ΤΟΕΒ που έγινε προχθές στο Μαξίμου. Πραγματικά εκπλήσσομαι και διερωτώμαι! Τα συμπεράσματα δικά σας.

Όμως, είναι κρίσιμο, κύριε Υπουργέ, αυτή τη στιγμή η ΔΕΗ να δείξει το κοινωνικό της πρόσωπο. Μην ξεχνάμε ότι οι αγρότες είναι αυτοί οι οποίοι βίωσαν στο έπακρο, στο πετσί τους την κρίση.

Άλλωστε οι οφειλές στους κατά τόπους ΤΟΕΒ διογκώθηκαν την εποχή της κρίσης. Την ίδια στιγμή το δημόσιο, η τοπική αυτοδιοίκηση, εξακολουθούν να οφείλουν μεγάλα ποσά στους κατά τόπους ΤΟΕΒ από τέλη αποστράγγισης. Γι’ αυτό το μάρμαρο δεν πρέπει να το πληρώσουν οι αγρότες. Οι αγρότες και οι καλλιέργειές τους πρέπει να διασφαλιστούν. Ταυτόχρονα, πρέπει να βρεθεί, κύριε Υπουργέ, μια βιώσιμη λύση για την αποπληρωμή των οφειλών των ΤΟΕΒ προς τη ΔΕΗ.

Βέβαια, πολλοί αναρωτιούνται γιατί η ΔΕΗ, ενώ μέχρι τώρα σιωπούσε και έβλεπε τα χρέη των ΤΟΕΒ να μεγαλώνουν απέναντί της, αιφνιδιάζει και απειλεί με διακοπή ηλεκτροδότησης. Και μάλιστα πότε; Μέσα στην κρίση.

Το θέμα, λοιπόν, δεν είναι να στηθεί ένα λαϊκό δικαστήριο, για να αναζητηθούν αυτή τη στιγμή ευθύνες ή να προβούμε σε μια δίκη προθέσεων για τη ΔΕΗ, γιατί η ευθύνη επιμερίζεται. Τώρα η πολιτεία οφείλει να παρέμβει και να βρει μια δίκαιη λύση για όλους. Μια λύση που δεν θα σκορπά τις θυσίες, τους κόπους και τον ιδρώτα των αγροτών. Μια λύση που θα διευκολύνει τους ΤΟΕΒ τόσο να εισπράξουν τις εισφορές από τους αγρότες όσο και να αποπληρώνουν τις οφειλές τους προς τη ΔΕΗ. Μια λύση που δεν θα οδηγήσει στο κλείσιμο των ΤΟΕΒ και στην ολική καταστροφή της εγχώριας παραγωγής. Μια λύση που δεν θα οδηγήσει σε εκτεταμένες ζημιές στα κρατικά ταμεία.

Κύριε Υπουργέ, για μας υπάρχουν προτάσεις που βγάζουν από το αδιέξοδο: Εκατόν είκοσι δόσεις για τα παλιά χρέη των ΤΟΕΒ προς τη ΔΕΗ. Προώθηση της μηχανογράφησης για τον ΤΟΕΒ. Ένταξη όλων των ΤΟΕΒ στο Πρόγραμμα Αγροτικής Ανάπτυξης για ανανέωση των δικτύων τους, ώστε να μην είναι ενεργοβόρο, αλλά για να μπορούν να βάλουν οι αγρότες φωτοβολταϊκά και να ρίξουν το κόστος παραγωγής.

Επιβάλλονται, κύριε Υπουργέ, μέτρα ελάφρυνσης του βάρους που έχουν σηκώσει οι αγρότες μέσα στην κρίση. Εμείς ως Δημοκρατική Συμπαράταξη έχουμε καταθέσει γι’ αυτόν τον λόγο προτάσεις στον δημόσιο διάλογο για τη στήριξη του πρωτογενούς τομέα.

Κλείνοντας, κύριε Υπουργέ, θέλω να πω ότι οι ΤΟΕΒ και οι αγρότες ζητούν μια δίκαιη λύση που θα δίνει προοπτική και δεν θα υποθηκεύει την παραγωγική ανασυγκρότηση της χώρας. Στήριξη, λοιπόν, του πρωτογενούς τομέα σημαίνει στήριξη της καλλιέργειας, στήριξη του ιδρώτα του αγρότη. Και στήριξη του ΤΟΕΒ σημαίνει συνέχιση για ανεύρεση πλούτου, διότι τα δανεικά τελείωσαν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υφυπουργός έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, το 2015 στο αρδευτικό δίκτυο και στη διοίκηση των οργανισμών που διαχειρίζονται τα αρδευτικά δίκτυα παραλάβαμε μια πολύ δύσκολη κατάσταση. Ήταν υπερχρεωμένοι οι περισσότεροι των οργανισμών. Το νομοθετικό πλαίσιο που διέπει τους οργανισμούς εγγείων βελτιώσεων, δυστυχώς, ήταν από το 1970. Η πρώτη νομοθετική πρωτοβουλία ήταν πέρσι, σύμφωνα με την οποία η αρμοδιότητα εποπτείας των ΤΟΕΒ πέρασε στις περιφέρειες.

Προσωπικά πιστεύω ότι όλα αυτά τα χρόνια πολύ λίγοι δήμοι άσκησαν τον εποπτικό ρόλο στους ΤΟΕΒ. Διότι, δυστυχώς, πολλές διοικήσεις των ΤΟΕΒ δεν γνώριζαν πώς να ασκήσουν τη διαχείριση. Δεν έκαναν σκόπιμα κακοδιαχείριση, αλλά δεν γνώριζαν πώς να ασκήσουν διαχείριση. Δεν γνώριζαν πώς να συγκροτούν μια γενική συνέλευση και πώς να εξηγούν στους αρδευτές για ποιο λόγο πρέπει να δίνουν τις εισφορές. Συνεπώς, αυτή η άγνοια όλα αυτά τα χρόνια, αυτή η ανυπαρξία νομοθετικών πρωτοβουλιών οδήγησε στο σημερινό αποτέλεσμα της διόγκωσης των χρεών, με την απειλή της διακοπής του ηλεκτρικού ρεύματος.

Συνεπώς, είμαστε σε μια κατάσταση στην οποία δεν απαιτείται κόντρα. Πρέπει η ΔΕΗ, χωρίς να απεμπολήσει τα συμφέροντά της, να επιδείξει –επαναλαμβάνω- το κοινωνικό της πρόσωπο.

Ως Υπουργείο Αγροτικής Ανάπτυξης έχουμε ενσωματώσει στο υπό κατάθεση νομοσχέδιο συγκεκριμένη διάταξη, σύμφωνα με την οποία διευκολύνεται πλέον η εισπραξιμότητα αφ’ ενός των οφειλών από τις διοικήσεις και αφ’ ετέρου ο διακανονισμός των οφειλών. Θα τη δείτε εντός μιας εβδομάδας, ώστε του χρόνου και το 2020 και το 2021 να μην έχουμε πάλι τα ίδια προβλήματα, να απειλούνται με διακοπή ηλεκτροδότησης οι διοικήσεις των ΤΟΕΒ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΔΗΜΗΤΡΙΟΣ ΚΑΜΜΕΝΟΣ**)

Βέβαια, κάθε περιοχή είναι ξεχωριστή. Αναφέρατε για τα αντισταθμιστικά οφέλη. Πιθανότατα έχετε δίκιο σ’ αυτό, αλλά αρμόδιος είναι ο Υπουργός Ενέργειας, για να απαντήσει.

Συνεπώς το Υπουργείο Αγροτικής Ανάπτυξης για το μέλλον έχει καθορίσει σαφές νομοθετικό περιβάλλον, για να μην επαναληφθεί το πρόβλημα άπαξ και διαπαντός αφ’ ενός και αφ’ ετέρου στην έκρυθμη κατάσταση στην οποία βρίσκονται σήμερα πολλές περιοχές, στις οποίες κινδυνεύουν να τους διακοπεί η ηλεκτροδότηση, απαιτούνται αποφάσεις χθες, όχι μετά από μια εβδομάδα και δέκα ημέρες, με κοινωνική δικαιοσύνη αφ’ ενός, διότι οι αρδευτές, οι αγρότες πρέπει να ποτίσουν και αφ’ ετέρου γρήγορα αυτοί οι οποίοι σπατάλησαν χρήματα ή κακοδιαχειρίστηκαν να οδηγηθούν στη δικαιοσύνη.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Θα συζητηθεί τώρα η πρώτη με αριθμό 1669/21-5-2018 επίκαιρη ερώτηση πρώτου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ενημέρωση περί ελέγχων της Επιθεώρησης Ασφάλειας και Υγείας στην Εργασία (ΕΑΥΕ) μετά από την πυρκαγιά που ξέσπασε στο εργοστάσιο μπαταριών «SUNLIGHT» και ανάγκη δημιουργίας Τμήματος Επιθεώρησης Ασφάλειας και Υγείας στην Εργασία στον Νομό Ξάνθης».

Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αθανάσιος Ηλιόπουλος.

Κύριε Στογιαννίδη, έχετε τον λόγο.

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, σε συνέχεια της πυρκαγιάς που ξέσπασε την 1-5-18 στο εργοστάσιο μπαταριών της εταιρείας «SUNLIGHT» στο Όλβιο Ξάνθης έχει προκληθεί ανησυχία στους εργαζόμενους, αφ’ ενός μεν για την υγιεινή και ασφάλεια του εργασιακού τους περιβάλλοντος, αφ’ ετέρου δε για τον τρόπο και τη διαδικασία αποκατάστασης.

Επ’ αφορμή δε του εν λόγω συμβάντος, ανεδείχθη για άλλη μια φορά η ανάγκη δημιουργίας στην Ξάνθη Τμήματος Επιθεώρησης Ασφάλειας και Υγείας στην Εργασία, καθώς η Περιφερειακή Διεύθυνση Επιθεώρησης Ασφάλειας και Υγείας στην Εργασία Μακεδονίας - Θράκης δεν διαθέτει τέτοιο τμήμα στην Ξάνθη, παρά το γεγονός ότι στον Νομό Ξάνθης λειτουργούν πολλές χημικές βιομηχανίες, ενώ οι ανάγκες της Ξάνθης εξυπηρετούνται από την υπηρεσία του Νομού Δράμας, που απέχει από την Ξάνθη 85 χιλιόμετρα, με αποτέλεσμα να δυσχεραίνονται οι προληπτικοί έλεγχοι για τη διαφύλαξη και προαγωγή της υγείας των εργαζομένων, τη μείωση των εργατικών ατυχημάτων και την πρόληψη επαγγελματικών ασθενειών.

Κατόπιν των ανωτέρω, σας ερωτώ, πρώτον, εάν κλιμάκιο της Επιθεώρησης Ασφάλειας και Υγείας στην Εργασία έχει προβεί σε επιτόπιο έλεγχο προς αποτίμηση της κατάστασης, διά ειδικών μετρήσεων παραγόντων, καθώς και αν παρακολουθείται από το Υπουργείο η διαδικασία αποκατάστασης.

Δεύτερον, εάν προτίθεται το Υπουργείο να συστήσει Τμήμα Επιθεώρησης Ασφάλειας και Υγείας στην Εργασία στην Ξάνθη.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κύριε Βουλευτά.

Κύριε Υφυπουργέ, έχετε τον λόγο για την πρωτολογία σας.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Στογιαννίδη, από την πρώτη στιγμή που υπήρξε η συγκεκριμένη εξέλιξη στη βιομηχανία «SUNLIGHT» υπήρξε άμεση παρέμβαση από την Επιθεώρηση Εργασίας. Η επιχείρηση, μετά από υποδείξεις, από δελτία ελέγχου της επιθεώρησης, προχώρησε σε ιατρικές εξετάσεις για το σύνολο των εργαζομένων που εργάζονταν εκείνη τη στιγμή και ήταν στο εργοστάσιο στη συγκεκριμένη βάρδια.

Οι ιατρικές εξετάσεις, οι οποίες έχουν προχωρήσει, είναι εξετάσεις αίματος για τον προσδιορισμό του επιπέδου μολύβδου στο αίμα, καθώς και μια σειρά από συνολικές κλινικές εξετάσεις με συμβεβλημένη ιατρό εργασίας. Μέχρι αυτή τη στιγμή τα αποτελέσματα από τις εξετάσεις είναι θετικά, δεν έχει προκύψει κάποιο περαιτέρω πρόβλημα απ’ αυτά τα οποία έχουν ήδη συμβεί. Το μοναδικό το οποίο ακόμη δεν έχει ολοκληρωθεί από πλευράς των εξετάσεων είναι για τα επίπεδα διοξινών.

Πέρα απ’ αυτό, προφανώς υπάρχει και όλο το κομμάτι για το πώς το υπόλοιπο τμήμα της επιχείρησης έχει επηρεασθεί ή όχι από τη συγκεκριμένη κατάσταση.

Μετά από τον έλεγχο που έγινε από την Επιθεώρηση Εργασίας, ότι ο χώρος είναι κατάλληλος να εργαστούν οι υπόλοιποι εργαζόμενοι, υπήρξε έλεγχος και από τους κοινωνικούς επιθεωρητές.

Την ίδια στιγμή, από την επιχείρηση έχει ζητηθεί να ελεγχθεί -και ελέγχεται- το σύνολο των απαραίτητων χαρτιών, όπως το πιστοποιητικό ενεργητικής πυροπροστασίας, για να δούμε κατά πόσον είχαν τηρηθεί όλα τα απαραίτητα στο κομμάτι της υγείας και ασφάλειας.

Η συγκεκριμένη επιχείρηση είναι μία επιχείρηση, η οποία μόνο τα τελευταία τρία χρόνια έχει ελεγχθεί από το Τμήμα Υγείας και Ασφάλειας οκτώ φορές. Δηλαδή, έχει γίνει έλεγχος από επιθεωρητές που έχουν πάει στη συγκεκριμένη επιχείρηση. Για ζητήματα υγείας και ασφάλειας, έχουν υπάρξει μηνυτήριες αναφορές για εργατικά ατυχήματα, που έχουν συμβεί στη «SUNLIGHT» τέσσερις φορές.

Αυτή τη στιγμή βρισκόμαστε σε μία επικοινωνία με την επιχείρηση, γιατί προφανώς είναι και δικό μας άγχος πώς θα επαναλειτουργήσει το εργοστάσιο, ώστε να μην θα χαθεί καμμία θέση εργασίας. Μιλάμε για μία μονάδα που απασχολούσε πεντακόσιους πενήντα εργαζόμενους.

Γνωρίζουμε ότι η πρόταση της επιχείρησης, όπως έχει δηλωθεί μέχρι τώρα, είναι να επαναλειτουργήσει το εργοστάσιο στην περιοχή και να μην χαθεί καμμία θέση εργασίας -κάτι το οποίο είναι φυσιολογικό, γιατί μιλάμε για ένα εργοστάσιο με υψηλή εξειδίκευση. Δεν μπορεί εύκολα αυτό το εργατικό δυναμικό να βρεθεί αλλού.

Γι’ αυτόν τον λόγο κιόλας, υπάρχουν μία σειρά από σημαντικά χρηματοδοτικά εργαλεία, που μπορεί να ενεργοποιήσει ο ΟΑΕΔ, σε περιπτώσεις φυσικής καταστροφής. Είμαστε σε έναν διάλογο με την επιχείρηση, για να δούμε πώς θα προχωρήσουμε.

Για το δεύτερο ζήτημα, για το τι μπορεί να γίνει με το Τμήμα Υγείας και Ασφάλειας στην περιοχή, θα απαντήσω στη δευτερολογία μου.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κύριε Υφυπουργέ.

Παρακαλώ, κύριε Στογιαννίδη, έχετε τον λόγο για τρία λεπτά, για τη δευτερολογία σας.

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Κατ’ αρχάς, είναι θετικό το γεγονός ότι αντέδρασαν άμεσα οι υπηρεσίες, γιατί στο παρελθόν δεν είχαμε ανάλογες αντιδράσεις.

Πρέπει να γνωρίζετε ότι, σύμφωνα με αυτά που δήλωσε η εταιρεία την ημέρα της πυρκαγιάς σε μία σύσκεψη που έγινε στην Αντιπεριφέρεια, αυτή τη στιγμή απασχολούνται στο εργοστάσιο στην Ξάνθη επτακόσιοι πενήντα εργαζόμενοι. Αυτός είναι ένας πολύ μεγάλος αριθμός εργαζομένων. Βέβαια και ένας να απασχολείτο, θα έπρεπε το ίδιο ενδιαφέρον να δείξουμε, γιατί μιλάμε για ανθρώπους.

Επίσης, πρέπει να γνωρίζετε ότι έχουν μείνει κάποια κατάλοιπα από τη φωτιά, τα οποία, από πληροφορίες που έχω, θα πάει εξειδικευμένο συνεργείο να πάρει και όχι οι εργαζόμενοι που απασχολούνται εκεί.

Θεωρώ ότι θα πρέπει, επίσης, και η Κοινωνική Επιθεώρηση να δει τι θα γίνει με το θέμα των αμοιβών και αν αυτοί οι άνθρωποι θα συνεχίσουν να αμείβονται ή όχι. Πρέπει να δούμε, αν δεν αμείβονται, κατά πόσον μπορεί να καλυφθεί η μισθοδοσία με κάποιον τρόπο από προγράμματα του ΟΑΕΔ, μέχρι να ξεκινήσει το εργοστάσιο.

Σύμφωνα με δήλωση της εταιρείας, θα ξεκινήσει πάλι η λειτουργία της τον Σεπτέμβρη ή τον Οκτώβρη. Αυτό είναι πολύ θετικό. Όσον αφορά το δεύτερο ερώτημά μου για τη δημιουργία Τμήματος Υγείας και Ασφάλειας στην Ξάνθη, θέλω να σας ενημερώσω ότι υπάρχει ακόμη μία μεγάλη επιχείρηση που απασχολεί και αυτή επτακόσιους εργαζόμενους στην Ξάνθη. Επίσης, υπάρχουν άλλες τρεις επιχειρήσεις οι οποίες είναι χαρακτηρισμένες στην κατηγορία Σεβέζο.

Όλα αυτά δείχνουν ότι αυτός ο νομός είχε πολύ μεγάλη ανάγκη για τη δημιουργία αυτού του συγκεκριμένου τμήματος. Παρ’ όλα αυτά, όπως γνωρίζετε, οι προηγούμενες κυβερνήσεις αδιαφορούσαν για την υγεία και ασφάλεια των εργαζομένων. Πρέπει τουλάχιστον η δική μας Κυβέρνηση να βάλει σε άμεση προτεραιότητα, θεωρώ, αυτό το ζήτημα, δηλαδή τη δημιουργία του συγκεκριμένου Τμήματος Υγείας και Ασφάλειας στην Εργασία στην Ξάνθη.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Στογιαννίδη.

Κύριε Υφυπουργέ, έχετε τρία λεπτά για τη δευτερολογία σας.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Στογιαννίδη, ξαναλέω ότι από τη μεριά της επιθεώρησης, τόσο από τη μεριά της Επιθεώρησης Υγείας και Ασφάλειας όσο και από τους Κοινωνικούς Επιθεωρητές, θα παρακολουθήσουμε όλη την εξέλιξη της διαδικασίας στην επιχείρηση και σχετικά με το πώς θα πληρώνονται, όπως είπατε, κανονικά οι εργαζόμενοι, αλλά και σχετικά με το πώς θα γίνει η αποκατάσταση, ώστε να τηρηθεί πλήρως όλο το πλαίσιο υγείας και ασφάλειας που πρέπει να τηρηθεί. Χαρακτηριστικό είναι το παράδειγμα που αναφέρατε. Προφανώς, δεν μπορούν σε τέτοιους χώρους που ενδέχεται να υπάρχουν μία σειρά από επικίνδυνα υλικά να μπουν οι εργαζόμενοι να κάνουν την αποκατάσταση. Το Τμήμα Επιθεώρησης Υγείας το γνωρίζει αυτό και προχωράει.

Τώρα, σχετικά με το δεύτερο ερώτημα, όπως πολύ σωστά είπατε, η Επιθεώρηση Εργασίας είχε υποβαθμιστεί πάρα πολύ. Νομίζω ότι το πιο χαρακτηριστικό παράδειγμα ήταν το οργανόγραμμα του 2014, το οποίο καταργούσε μία σειρά από τμήματα. Έκλεινε τμήματα και μονάδες. Ίσως το πιο χαρακτηριστικό παράδειγμα ήταν ότι είχε καταργήσει ακόμη και το Τμήμα Νομικής Στήριξης. Δεν γνωρίζω άλλη Επιθεώρηση σε όλη την Ευρώπη η οποία να δουλεύει χωρίς Τμήμα Νομικής Στήριξης.

Με το τελευταίο οργανόγραμμα που περάσαμε πέρυσι, πλέον μία σειρά από τμήματα ξαναλειτούργησε. Φτιάχτηκαν οι μονάδες, όπως το Τμήμα Νομικής Στήριξης και το Τμήμα Πληροφοριακών Συστημάτων, γιατί είναι πάρα πολύ κρίσιμο το πληροφοριακό σύστημα σε έναν εκλεκτικό μηχανισμό.

Παράλληλα, αυτή τη στιγμή προχωράει και ένας διαγωνισμός για πενήντα τρεις προσλήψεις μέσω ΑΣΕΠ και για εκατόν πενήντα τέσσερις αποσπάσεις μέσω της κινητικότητας.

Μάλιστα, από αυτές τις προσλήψεις, οι είκοσι είναι για το κομμάτι της υγείας και ασφάλειας. Θα ήθελα να τονίσω στο σημείο αυτό ότι γίνεται για πρώτη φορά πρόσληψη μετά από δέκα οκτώ χρόνια. Η τελευταία πρόσληψη επιθεωρητή ή επιθεωρήτριας στην υγεία και ασφάλεια έγινε το 2000. Κατανοείτε όλοι σας τι σημαίνει αυτή η κατάσταση για ένα τόσο μάχιμο σώμα.

Συμφωνώ απολύτως για την ανάγκη που είπατε να λειτουργεί Τμήμα Υγείας και Ασφάλειας στην Ξάνθη. Ελπίζουμε μέσα από την κινητικότητα να μπορέσουμε να βρούμε μηχανικούς, οι οποίοι θα θελήσουν να μετακινηθούν στη συγκεκριμένη περιοχή. Το έχουμε άγχος να μπορέσει να λειτουργήσει, απλώς δεν μπορούμε αυτή τη στιγμή να έχουμε συγκεκριμένο χρονοδιάγραμμα για το πότε θα μπορούσαμε να προχωρήσουμε σε αυτή τη θετική εξέλιξη για την περιοχή.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Η τρίτη με αριθμό 1668/18-5-2018 επίκαιρη ερώτηση πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαρούλας (Χαράς) Κεφαλίδου προς την Υπουργό Πολιτισμού και Αθλητισμού, με θέμα: «Ύποπτες «καινοτομίες» του Υπουργείου Πολιτισμού και Αθλητισμού, δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Λυδίας Κονιόρδου. Αιτία: φόρτος εργασίας.

Επίσης, η τρίτη με αριθμό 1648/15-5-2018 επίκαιρη ερώτηση δεύτερου κύκλου της Ανεξάρτητης Βουλευτού Β΄ Αθηνών κ. Αικατερίνης Παπακώστα- Σιδηροπούλου προς την Υπουργό Πολιτισμού και Αθλητισμού με θέμα: «Ίδρυση Ακαδημίας Τεχνών», δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Λυδίας Κονιόρδου. Αιτία: φόρτος εργασίας.

Η δωδέκατη με αριθμό 1555/25-4-2018 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Εξωτερικών με θέμα: «Χαμηλότοκα δάνεια από την τουρκική τράπεζα Ζιραάτ στους καπνοπαραγωγούς της Θράκης», δεν θα συζητηθεί λόγω κωλύματος του Υπουργού Εξωτερικών κ. Νικόλαου Κοτζιά. Αιτία: θα βρίσκεται στο εξωτερικό.

Η ενδέκατη με αριθμό 1554/24-4-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του τμήματος εθνικών οδών Παιονίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικόλαου Τόσκα. Αιτία: «δεν συζητείται».

Επίσης, η δέκατη τρίτη με αριθμό 1152/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Πάνου Καμμένου» δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικόλαου Τόσκα. Αιτία: δεν συζητείται.

Τέλος, η πρώτη με αριθμό 5196/17-4-2018 ερώτηση του κύκλου των αναφορών και ερωτήσεων του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Υποδομών και Μεταφορών, με θέμα: «Παρήλθε και η 12η Μαρτίου, η τελευταία προθεσμία που έθεσε ο κ. Σπίρτζης για την εκκίνηση των διαδικασιών έναρξης του έργου Πάτρα-Πύργος», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη. Αιτία: φόρτος εργασίας.

Στη συνέχεια θα συζητηθεί η τέταρτη με αριθμό 1691/22-5-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Απολύσεις-συνδικαλιστικές διώξεις στις εταιρείες «ΑΝΑΜΕΤΤ» και «ΒΙΑΝΑΤ» του Ομίλου Στασινόπουλου».

Κύριε Κατσώτη, έχετε τον λόγο για την πρωτολογία σας για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, η διοίκηση των εταιρειών «ΑΝΑΜΕΤΤ» και «ΒΙΑΝΑΤ» του Ομίλου Στασινόπουλου προχώρησε σε απολύσεις συνδικαλιστών, αλλά και άλλων εργαζομένων οι οποίοι πρωτοστατούν και διεκδικούν τα δικαιώματά τους, αυτά που έχουν απομείνει εν πάση περιπτώσει μέχρι τώρα.

Λέμε ότι είναι συνδικαλιστικές διώξεις, γιατί έγιναν ακριβώς γι’ αυτόν τον λόγο: Δεν θέλουν οι εργαζόμενοι να συνδικαλίζονται. Δεν θέλουν να διεκδικούν μέτρα υγιεινής και ασφάλειας, σε συνέχεια και των προηγούμενων βέβαια, τα οποία έχουν προχωρήσει πάρα πολύ τα τελευταία χρόνια μέσα στους χώρους δουλειάς, γιατί έχουν κόστος και οι εργοδότες δεν θέλουν να δαπανούν χρήματα για την υγιεινή και ασφάλεια των εργαζομένων. Επίσης, διεκδικούν μόνιμη και σταθερή δουλειά. Φαίνεται ότι η εταιρεία έχει βρει τον τρόπο να σταματάει την οργάνωση των εργαζομένων, χτυπώντας βέβαια όσους πρωτοπορούν σε αυτό.

Εμείς λέμε ότι ο όμιλος αυτός έχει αρκετά κέρδη. Από την άλλη πλευρά βέβαια, κυριαρχεί η εντατικοποίηση, τα εργατικά ατυχήματα, αυτές οι άθλιες, όπως λέμε, συνθήκες υγιεινής και ασφάλειας, η κακοπληρωμένη εργασία. Δεκάδες εργάτες αλλάζουν νομούς, προκειμένου να δουλέψουν μέσω εργολάβων για μεροκάματα πείνας.

Επειδή τα πράγματα είναι έτσι, εμείς σας ρωτάμε τι μέτρα προτίθεστε να λάβετε ως Κυβέρνηση, έτσι ώστε να ανακληθούν οι παράνομες και καταχρηστικές απολύσεις των εργαζομένων, να επανέλθουν στην εργασία τους και να σταματήσει, βέβαια, από την επιχείρηση κάθε προσπάθεια τρομοκράτησης των εργαζομένων και ποινικοποίησης της συνδικαλιστικής τους δράσης.

Περιμένουμε τις απαντήσεις σας, κύριε Υπουργέ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Κατσώτη.

Παρακαλώ πολύ, κύριε Υπουργέ, έχετε τον λόγο για τρία λεπτά, για την πρωτολογία σας.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κατσώτη, μπαίνω αμέσως στο θέμα.

Για την πρώτη περίπτωση, για τον εργαζόμενο στην εταιρεία «ΑΝΑΜΕΤΤ», είχε διεξαχθεί μία «εργατική διαφορά» στις 14 Μαΐου, στην οποία, μάλιστα, ο εκπρόσωπος της εταιρείας δήλωσε ότι ούτε έχει απολυθεί ο εργαζόμενος ούτε υπάρχει πρόθεση να απολυθεί.

Μόλις χθες η Επιθεώρηση Εργασίας ενημερώθηκε από τον εργαζόμενο ότι τελικά η εταιρεία προχώρησε στην καταγγελία της σύμβασης και στην απόλυση. Γι’ αυτόν τον λόγο έχουμε ήδη ζητήσει από την εταιρεία να οριστεί νέα «εργατική διαφορά», στην οποία προφανώς η θέση της υπηρεσίας είναι ότι η συγκεκριμένη απόλυση δεν πρέπει να προχωρήσει.

Συνεπώς θα μπορούμε να έχουμε καθαρή εικόνα για το συγκεκριμένο μετά την ολοκλήρωση και της καινούργιας «εργατικής διαφοράς». Υποθέτω ότι το πολύ μέσα στην εβδομάδα θα έχει ολοκληρωθεί.

Στη δεύτερη περίπτωση, για τον εργαζόμενο στην εταιρεία «ΒΙΑΝΑΤ», είχε διεξαχθεί, επίσης, «εργατική διαφορά» στις 15 Μαΐου. Ο εκπρόσωπος της εταιρείας χρησιμοποίησε μια σειρά από δικαιολογίες, τις οποίες η υπηρεσία δεν έκανε δεκτές. Γι’ αυτόν τον λόγο έδωσε προθεσμία στην εταιρεία για να ανακαλέσει την απόλυση και να προχωρήσει στην επαναπρόσληψη. Ακριβώς επειδή η καταληκτική ημερομηνία, η προθεσμία προς την εταιρεία, ήταν η χθεσινή, γι’ αυτόν τον λόγο η Επιθεώρηση Εργασίας πλέον προχώρησε σε μηνυτήρια αναφορά προς την επιχείρηση για τη συγκεκριμένη απόλυση.

Το τρίτο πράγμα, πέρα από τις «εργατικές διαφορές», στο οποίο μπορούμε να προχωρήσουμε αν προκύψει αίτημα του σωματείου, είναι να γίνει και τριμερής συνάντηση στο Υπουργείο, έτσι ώστε και κεντρικά το Υπουργείο να πιέσει για τις επαναπροσλήψεις.

Να ενημερώσω εδώ ότι οι εταιρείες του συγκεκριμένου ομίλου, του Ομίλου Στασινόπουλου, στις οποίες αναφερόμαστε, έχουν απασχολήσει την Επιθεώρηση Εργασίας στο παρελθόν πολλές φορές. Μόνο τα τελευταία χρόνια έχουμε είκοσι μία περιπτώσεις ελέγχου από την Επιθεώρηση Εργασίας και μια σειρά από διοικητικές κυρώσεις-πρόστιμα, που έχουν επιβληθεί για παραβιάσεις στη συγκεκριμένη εταιρεία.

Από τη δικιά μας μεριά, από τη μεριά του Υπουργείου Εργασίας, θα χρησιμοποιήσουμε όλα τα εργαλεία, που έχουμε αυτή τη στιγμή στα χέρια μας και σε επίπεδο «εργατικής διαφοράς» και σε επίπεδο κυρώσεων, αλλά και σε επίπεδο τριμερούς, για να πιέσουμε ακριβώς για την επαναπρόσληψη των εργαζομένων.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κύριε Κατσώτη, παρακαλώ, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, είπατε κι εσείς ο ίδιος ότι οι υπηρεσίες έχουν κάνει είκοσι έναν ελέγχους στον Όμιλο Στασινόπουλου, έχουν επιβληθεί διοικητικές κυρώσεις, πρόστιμα κ.ο.κ.. Φαίνεται ότι αυτά τα εργαλεία δεν επαρκούν για να μπορέσει η εργοδοσία να τηρήσει αυτά τα ελάχιστα, που έχουν απομείνει ή φαίνεται ότι η εργοδοσία, μέσα από αυτή τη de facto γραμμή της και πολιτική της στην επιχείρηση, επιδιώκει να διαμορφώσει ένα άλλο καθεστώς πιέζοντας την Κυβέρνηση να υλοποιήσει αυτά που η αγορά, τέλος πάντων, εφαρμόζει.

Σήμερα βρισκόμαστε σε μια περίοδο όπου αμφισβητούνται τα πάντα, όπου το δίκιο είναι το δίκιο του εργοδότη. Αυτό, τουλάχιστον, δείχνει και η πολιτική της Κυβέρνησης απέναντι στους εργοδότες με τις ανατροπές, με τις μεταρρυθμίσεις που έχουν γίνει στις εργασιακές σχέσεις, που είναι σχέσεις γαλέρας μέσα σε κάθε χώρο δουλειάς και με το θέμα των συλλογικών συμβάσεων εργασίας, όπου αρνείστε να επαναφέρετε όπως ήταν το θεσμικό πλαίσιο, αλλά και με το δικαίωμα στην απεργία, που ήδη εσείς εδώ υψώσατε νέα τείχη στην οργάνωση των εργαζομένων και στην εφαρμογή, αν θέλετε, αυτών που είχαν κατακτήσει για να μπορούν να στέκονται απέναντι στην εργοδοσία και όλες αυτές τις επιλογές τους.

Δεν είναι τυχαίο, λοιπόν, κύριε Υπουργέ, ότι οι απολύσεις έγιναν αμέσως μετά την εκλογή τους από τις εκλογές που είχε το συνδικάτο, αμέσως την επόμενη μέρα.

Άρα εδώ υπάρχει ένα ζήτημα. Εσείς πώς ερμηνεύετε αυτές τις ρυθμίσεις του ν.1264, ότι απαγορεύεται η εργοδοσία να παρεμβαίνει στα συνδικάτα, ότι δεν μπορεί να ασκεί πίεση, βία και τρομοκρατία; Τι θα κάνετε πάνω σε αυτό; Πώς θα εξαντλήσετε ή πώς θα δημιουργήσετε νέα εργαλεία, αφού και μετά τους είκοσι έναν ελέγχους που, όπως φαίνεται, έχουν γίνει μέχρι σήμερα και ο συγκεκριμένος όμιλος, αλλά και άλλοι όμιλοι, δεν πειθαρχούν; Και δεν πειθαρχούν, επειδή φαίνεται ότι τα πρόστιμα και όλες αυτές τις κυρώσεις τις αντέχουν.

Άρα γιατί να υλοποιήσουν αυτά που έχουν απομείνει, αφού ένα πρόστιμο είναι πολύ λιγότερο απ’ αυτά που καλούνται να υλοποιήσουν με βάση αυτά που έχουν απομείνει ακόμη;

Οι ευθύνες, λοιπόν, είναι μεγάλες. Και αυτό που μετρά, κύριε Υπουργέ, είναι το αποτέλεσμα. Το έχουμε πει πολλές φορές εδώ. Μετρά η αποτελεσματική παρέμβαση και το αποτέλεσμα, αν πράγματι εδώ δικαιώνεται κάποιος εργαζόμενος, όταν η εργοδοσία τηρεί τέτοια στάση, ή δεν δικαιώνεται.

Και εδώ κρίνεστε κι εσείς κάθε μέρα, στους χώρους δουλειάς, σε όλους τους κλάδους, γιατί, όπως είπαμε, η κατάσταση είναι κόλαση.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Κατσώτη.

Κύριε Υπουργέ, έχετε τρία λεπτά για τη δευτερολογία σας.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, επιτρέψτε μου να αναφέρω μερικά στοιχεία, τα οποία νομίζω ότι μας βοηθούν λίγο στη συζήτηση και στην εικόνα.

Την τελευταία τριετία από το Σώμα Επιθεώρησης Εργασίας έχουν γίνει περισσότεροι από εκατόν πενήντα χιλιάδες έλεγχοι.

Ένα πολύ συγκεκριμένο αποτέλεσμα, μετρήσιμο, είναι ότι στους κλάδους υψηλής παραβατικότητας η αδήλωτη εργασία -και λέω στους κλάδους υψηλής παραβατικότητας, όχι στο σύνολο της οικονομίας- έχει πάει από το 19,17% στο 12,48%.

Ένα δεύτερο, πολύ συγκεκριμένο, αποτέλεσμα είναι ότι 35 εκατομμύρια δουλευμένες αποδοχές έχουν αποδοθεί στους εργαζόμενους μέσα από τη δουλειά της Επιθεώρησης Εργασίας, μέσα από την «εργατική διαφορά», δηλαδή, χωρίς προσφυγή σε δικαστήριο, σε δικηγόρο και όλο το κόστος το οποίο αυτό σημαίνει.

Θα σας αναφέρω ένα δεύτερο στοιχείο: Αυτήν τη στιγμή εγώ μπορώ να ανακαλέσω τρεις πρόσφατες περιπτώσεις, στις οποίες έχει ανακληθεί η απόλυση λόγω συνδικαλιστικής δράσης: Μία εργαζόμενη στον κλάδο ένδυσης στη Θεσσαλονίκη, την απόλυση μιας απεργιακής επιτροπής μεταναστών σε ένα εργοστάσιο μεταποιητικό στη Θήβα, αλλά και τη μεγάλη ιστορία με τα λιπάσματα στην Καβάλα.

Νομίζω ότι αυτές οι τρεις περιπτώσεις δείχνουν ότι όντως υπάρχουν περιπτώσεις, στις οποίες όταν υπάρχει συνεργασία της Επιθεώρησης Εργασίας, του Υπουργείου Εργασίας και των σωματείων, μπορούμε να πετύχουμε καλά αποτελέσματα.

Υπενθυμίζω εδώ κάτι πολύ ανησυχητικό, το οποίο το αναφέρω ακριβώς και λόγω της δικής σας ενεργής δράσης στο εργατικό κίνημα. Νομίζω, λοιπόν, ότι αποτελεί ένα πολύ ανησυχητικό δείγμα εκφυλισμού η περίπτωση του Εργατικού Κέντρου Κομοτηνής, όπου ο πρόεδρος του εργατικού κέντρου απέλυσε συνδικαλίστρια. Επαναλαμβάνω, ο πρόεδρος του εργατικού κέντρου έχει απολύσει συνδικαλίστρια! Έχει υπάρξει πρόστιμο από την Επιθεώρηση Εργασίας. Και, μάλιστα, τώρα την απέλυσε με τον χειρότερο τρόπο, με μήνυση, για να μη δώσει και αποζημίωση και τραβάει αυτήν τη γυναίκα στα δικαστήρια.

Αυτό το λέω για να δείξω ακριβώς ότι η περίοδος των δέκα χρόνων κρίσης έχει αφήσει πολύ βαριές πληγές. Όμως, η δική μας θέση είναι ξεκάθαρη. Είναι ξεκάθαρη και την κάνουν ξεκάθαρη, όταν δεν μπορούμε να την κάνουμε ακόμα κι εμείς ξεκάθαρη, πολύ κεντρικοί δημοσιογράφοι, οι οποίοι βγαίνουν και στεναχωριούνται στα κανάλια που δεν κράτησε το ΔΝΤ και λένε: «Τι κρίμα που δεν κράτησε το ΔΝΤ και επανέρχονται οι συλλογικές συμβάσεις».

Άρα αυτό νομίζω ότι ξεκαθαρίζει το από ποια μεριά στέκεται αυτή η Κυβέρνηση για τις συλλογικές συμβάσεις, που επανέρχονται τον Αύγουστο, για την Επιθεώρηση Εργασίας, που αναβαθμίζεται και για μια σειρά από νέα εργαλεία, τα οποία και δημιουργούνται και θα δημιουργηθούν το επόμενο διάστημα.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 25 Μαΐου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1674/21-5-2018 επίκαιρη ερώτηση του Βουλευτή Λασιθίου της Νέας Δημοκρατίας κ. Ιωάννη Πλακιωτάκηπρος τον Υπουργό Ναυτιλίας και Νησιωτικής Πολιτικής, με θέμα: «Αξιοποίηση χρηματοδοτήσεων από ταμεία ΕΕ για την προμήθεια νέων σκαφών του Λιμενικού Σώματος-Ελληνικής Ακτοφυλακής για την ενίσχυση της επιτήρησης των θαλασσίων συνόρων, την αποτελεσματική έρευνα και διάσωση και την καταπολέμηση του εγκλήματος στη θάλασσα».

2. Η με αριθμό 1653/15-5-2018 επίκαιρη ερώτηση του Βουλευτή της Δημοκρατικής Συμπαράταξης ΠΑΣΟΚ – ΔΗΜΑΡ κ.Ιωάννη Μανιάτηπρος τον ΥπουργόΠεριβάλλοντος και Ενέργειας,με θέμα: «Κόβουν το ρεύμα στους ΤΟΕΒ - Εκβιάζουν τους αγρότες».

3. Η με αριθμό 1671/21-5-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ.Δημητρίου Καμμένου προς τον Υπουργό Παιδείας, Έρευνας και Θρησκευμάτων,με θέμα: «Ποιήματα μίσους από παιδιά της μειονότητας σε τελετή στην Ξάνθη».

4. Η με αριθμό 1660/17-5-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Παιδείας, Έρευνας και Θρησκευμάτων, με θέμα: «Έλλειμμα δημοκρατικής εκπροσώπησης φοιτητών στο ΕΑΠ».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1675/21-5-2018 επίκαιρη ερώτηση του Βουλευτή Έβρου της Νέας Δημοκρατίας κ.Αναστασίου Δημοσχάκηπρος τον ΥπουργόΠεριβάλλοντος και Ενέργειας,με θέμα: «Τροποποίηση του άρθρου 59 του ν.4512/2014 (ΦΕΚ 5 Α΄/17-01-2018) και ανάληψη νομοθετικής πρωτοβουλίας για τους χώρους απόληψης υλικών από φυσικές αποθέσεις στον Νομό Έβρου».

2. Η με αριθμό 1692/22-5-2018 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρουπρος τον Υπουργό Ψηφιακής Πολιτικής, Τηλεπικοινωνιών και Ενημέρωσης,με θέμα: «Κατασκευή ψευδών ειδήσεων (fakenews) με τη συμμετοχή Ελλήνων αξιωματούχων και την αρωγή κρατικών ΜΜΕ».

3. Η με αριθμό 1544/24-4-2018 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίουπρος τον Υπουργό Μεταναστευτικής Πολιτικής, σχετικά με τη λήψη μέτρων, προκειμένου να αποσυμφορηθούν τα νησιά του Ανατολικού Αιγαίου και ιδιαίτερα η Λέσβος με τη μεταφορά των μεταναστών στην ηπειρωτική Ελλάδα.

4. Η με αριθμό 1589/3-5-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλουπρος τον Υπουργό Οικονομίας και Ανάπτυξης, με θέμα: «Ελεγχόμενη χωροθέτηση των θερμοκηπίων παραγωγής και της μεταποιητικής μονάδας επεξεργασίας και παραγωγής τελικών προϊόντων φαρμακευτικής κάνναβης».

5. Η με αριθμό 1640/15-5-2018 επίκαιρη ερώτηση της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων,με θέμα: «Έχει τελικά κάποιο σχέδιο η Κυβέρνηση για τον τρόπο εισαγωγής στην τριτοβάθμια εκπαίδευση;».

6. Η με αριθμό 1618/8-5-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλουπρος τον ΥπουργόΠαιδείας, Έρευνας και Θρησκευμάτων, με θέμα: «Προβλήματα του τμήματος αρχιτεκτονικής του Πανεπιστημίου Πατρών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4297/12-3-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου-Δημητρίου Καρράπρος τον ΥπουργόΟικονομίας και Ανάπτυξης, σχετικά με τις προθέσεις της Κυβέρνησης των ΗΠΑ να επιβάλει εισαγωγικούς δασμούς και τις επιπτώσεις του μέτρου στις ελληνικές εξαγωγές.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και ένας συνοδός εκπαιδευτικός από το 5ο Δημοτικό Σχολείο Γέρακα (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Με την ευκαιρία, θα ήθελα, επειδή βλέπω για πρώτη φορά τον κύριο Υπουργό, να του ευχηθώ καλή σταδιοδρομία και καλή τύχη στο έργο του, καθώς και δύναμη σε αυτά που έχει αναλάβει.

Κυρίες και κύριοι συνάδελφοι, στο σημείο αυτό θα κάνουμε μια διακοπή πέντε λεπτών.

Ευχαριστώ.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αρχίζουμε με το πρώτο μέρος της σημερινής ειδικής ημερήσιας διάταξης που αφορά σε: Λήψη απόφασης κατόπιν της υπ’ αρ. 19/2-4-2018 εισήγησης της Ειδικής Μόνιμης Επιτροπής Κοινοβουλευτικής Δεοντολογίας, σύμφωνα με τις διατάξεις του άρθρου 8 του Κώδικα Δεοντολογίας των μελών του Ελληνικού Κοινοβουλίου και των άρθρων 77 έως 81 του Κανονισμού της Βουλής.

Η ως άνω απόφαση αφορά σε αντικοινοβουλευτική και ανάρμοστη συμπεριφορά του Βουλευτή κ. Ιωάννη Λαγού κατά τη συνεδρίαση της Ολομέλειας της Βουλής των Ελλήνων την Πέμπτη 22 Μαρτίου 2018, στη συζήτηση του σχεδίου νόμου του Υπουργείου Υποδομών και Μεταφορών: «Ρυθμίσεις θεμάτων μεταφορών και άλλες διατάξεις».

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας εκδόθηκε η υπ’ αριθμόν πρωτοκόλλου 19/2-4-2018 εισήγηση, η οποία σας έχει διανεμηθεί, σύμφωνα με την οποία τα μέλη της επιτροπής εισηγούνται κατά πλειοψηφία την επιβολή του πειθαρχικού μέτρου του προσωρινού αποκλεισμού από τις συνεδριάσεις κατά του Βουλευτή κ. Ιωάννη Λαγού για εκφράσεις και χαρακτηρισμούς που χρησιμοποίησε, οι οποίοι συνιστούν αδιαμφισβήτητα αντικοινοβουλευτική και ανάρμοστη συμπεριφορά και συνιστούν εκδηλώσεις μίσους και διχασμού, σύμφωνα με τις διατάξεις της περίπτωσης α΄ του άρθρου 8 του Κώδικα Δεοντολογίας, τις διατάξεις των περιπτώσεων α΄, β΄, γ΄ και ε΄ του άρθρου 2 του Κώδικα Δεοντολογίας των μελών του Ελληνικού Κοινοβουλίου, σε συνδυασμό με τις περιπτώσεις δ΄ έως και η΄ του άρθρου 77 και των άρθρων 80 και 81 του Κανονισμού της Βουλής.

Η πρόταση του Προέδρου της Βουλής, όπως διατυπώθηκε στη Διάσκεψη των Προέδρων της 22ας Μαΐου 2018, είναι, κατά την εισήγηση της Επιτροπής, η επιβολή του πειθαρχικού μέτρου του προσωρινού αποκλεισμού από τις συνεδριάσεις της Βουλής για δεκαπέντε ημέρες.

Επίσης, στη Διάσκεψη των Προέδρων στις 22 Μαΐου 2018 αποφασίστηκε να λάβει τον λόγο μόνον ο αναφερόμενος Βουλευτής κ. Ιωάννης Λαγός.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα συνεφώνησε.

Τον λόγο έχει, εφόσον φυσικά το επιθυμεί, ο κ. Λαγός για πέντε λεπτά.

**ΙΩΑΝΝΗΣ ΛΑΓΟΣ:** Κατ’ αρχάς και μόνο το γεγονός ότι μου δίνετε μόνο πέντε λεπτά να μιλήσω, αυτό είναι παράβαση του Κανονισμού της Βουλής, τον οποίο εσείς οι ίδιοι είχατε φέρει και εσείς οι ίδιοι είχατε ψηφίσει. Μάλιστα, ο Κανονισμός αυτός αναφέρει ρητά και κατηγορηματικά ότι ο χρόνος που έχω για να μιλήσω είναι είκοσι λεπτά.

Βέβαια, η δημοκρατία σας δεν μπορεί να ανεχθεί είκοσι λεπτά λεκτικού βομβαρδισμού που πρόκειται να ακολουθήσει. Γι’ αυτό έγινε μία Διάσκεψη Προέδρων και αποφασίσατε με το «έτσι θέλω» για άλλη μια φορά, να μου δώσετε πέντε λεπτά χρόνο. Αυτή είναι η δημοκρατία σας σε όλα τα μέτρα και όλα τα σταθμά που χρησιμοποιείτε!

Όταν είχα έρθει στην επιτροπή, αφού με είχατε καλέσει, σας είχα ζητήσει να μου πείτε για ποιο συγκεκριμένο λόγο υπάρχει αυτή η άσκηση δίωξης εναντίον μου και η λήψη μέτρων. Δεν μου είχατε πει τίποτα. Μου αναφέρατε μόνο κώδικες, άρθρα, κανόνες και όλα τα συναφή. Εν συνεχεία, κάποιοι από εσάς τόλμησαν να ψελλίσουν ότι ήταν ανάρμοστη η συμπεριφορά μου και οι εκφράσεις μου.

Οι εκφράσεις που είχα χρησιμοποιήσει ήταν «προδότες» και «πουλημένοι». Ακούστε, όμως, τι έλεγε ο Χρήστος Μαντάς, που ήταν εδώ ως εκπρόσωπος του ΣΥΡΙΖΑ. Με αποκάλεσε προδότη και μου είπε ακριβώς -διαβάζω από τα Πρακτικά- «Σταμάτα, ρε προδότη».

Ο Ξυδάκης, ο οποίος δεν είχε καμμία δουλειά να ανέβει πάνω στο Βήμα την ώρα που εγώ μιλούσα και να ζητάει από τον Πρόεδρο της Βουλής να σταματήσει την ομιλία μου, φώναζε -πάλι από τα Πρακτικά σας διαβάζω- «Κατέβα κάτω, ρε ναζιστή». Ο άλλος φώναζε «Βγες έξω, ρε προδότη».

Το «προδότης» το δικό μου, λοιπόν, είναι αντιδεοντολογικό, το «προδότης» το δικό μου με φέρνει στην επιτροπή σας και στην Ολομέλεια για να τιμωρηθώ, το «προδότες», όμως, του Μαντά και το «Κατέβα κάτω, ρε ναζιστή» του Ξυδάκη, δεν εμπίπτουν σε αυτούς τους νόμους και τους δικούς σας κώδικες.

Είμαι ευτυχής που η διεφθαρμένη Κοινοβουλευτική σας Ομάδα, μαζί με τις υπόλοιπες, με αντιμετωπίζει κατ’ αυτόν τον τρόπο. Χαίρομαι που σας φέρνω σε τόσο δύσκολη θέση και σας ξεγυμνώνω συνέχεια στα μάτια του ελληνικού λαού. Θα σας αναγκάσω, μέσα από αυτή τη διαδικασία, για άλλη μία φορά να ξευτιλιστείτε. Και ξεφτιλίζεστε, γιατί σας είπα και πάλι, ότι όποιος θέλει μπορεί να διαβάσει από τα Πρακτικά τι αναφέρουν οι άλλοι Βουλευτές για μένα και τι λέω εγώ για αυτούς.

(Θόρυβος - διαμαρτυρίες από την πτέρυγα του ΣΥΡΙΖΑ)

Είστε πολύ μικροί, λοιπόν, για να μας εγκαλείτε.

Επίσης, θέλω να αναφερθώ προσωπικά στον κ. Βούτση, ο οποίος ήταν εκτός Αιθούσης. Ο Προεδρεύων εκείνη την ώρα, ο κ. Λυκούδης, σε όλη τη διαδικασία της ομιλίας μου των οκτώ λεπτών περίπου, δεν αναφέρθηκε σε κανένα σημείο σε μένα, δεν μου ζήτησε τον λόγο, δεν μου είπε να διαγραφεί κάτι από τα Πρακτικά, δεν μου ζήτησε τίποτα, πράγμα που σημαίνει ότι η ομιλία μου ήταν μέσα στα όρια και το πλαίσιο της κοινοβουλευτικής διαδικασίας.

Έρχεται, όμως, ο κ. Βούτσης, έξω από τη Βουλή, για να υπερασπιστεί τους συντρόφους του, τον Ξυδάκη, τη Βάκη, τον Μαντά και άλλους πέντε - έξι, οι οποίοι είχαν φτάσει εδώ πάνω, με έβριζαν και φωνασκούσαν.

Εκεί, λοιπόν, η δημοκρατία σας, κύριε Βούτση, δεν έχει να κάνει. Η δημοκρατία σας είναι πολύ επιλεκτική, κύριε Βούτση. Έχει να κάνει μόνο με τον Γιάννη τον Λαγό. Γιατί μόνο με τον Γιάννη τον Λαγό; Γιατί εκπροσωπεί τη Χρυσή Αυγή και τον απλό Έλληνα πολίτη.

Αν ήσουν δίκαιος, κύριε Βούτση, θα έβαζες και τους υπόλοιπους να περάσουν από Επιτροπή Δεοντολογίας και να κριθεί, βάσει των Πρακτικών της ομιλίας μου, τι έχουν πει κι αυτοί. Δεν τόλμησες να το κάνεις. Και δεν τόλμησες, γιατί δεν είσαι Πρόεδρος του Κοινοβουλίου -και εγώ προσωπικά δεν σε βλέπω έτσι- αλλά είσαι εκπρόσωπος του ΣΥΡΙΖΑ…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Στον πληθυντικό μιλάνε στον Πρόεδρο.

**ΙΩΑΝΝΗΣ ΛΑΓΟΣ:** Σταμάτησε λίγο, δημοκράτη.

Είσαι εκπρόσωπος μόνο του ΣΥΡΙΖΑ. Ειδάλλως, θα τολμούσες να το κάνεις. Εξάλλου είναι μεγάλη μου χαρά να με εγκαλείτε εσείς που πηγαίνουν οι δικοί σας άνθρωποι και αγκαλιάζουν τους κατά συρροή δολοφόνους που βγαίνουν από τις φυλακές.

Δεν μπορείτε, λοιπόν, να έρχεστε τώρα εσείς εδώ και να μιλάτε για εμένα και να μου λέτε γιατί σας αποκάλεσα «προδότες» και «πουλημένους». Επιμένω στους χαρακτηρισμούς αυτούς. Δεν πρόκειται ποτέ να με κάνετε να ζητήσω συγγνώμη ή συγχώρεση από εσάς. Δεν το έκανα και δεν σας φοβήθηκα όταν πήγαινα στα κελιά της φυλακής. Ακόμα και τώρα υπάρχει μια δίκη που εκκρεμεί.

**ΚΩΝΣΤΑΝΤΙΝΟΣ ΜΠΑΡΚΑΣ:** Σιγά…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Λαγέ.

**ΙΩΑΝΝΗΣ ΛΑΓΟΣ:** Υπάρχει και τώρα μια εκκρεμής δίκη.

Πολλοί από εσάς θα ευελπιστούσατε και θα θέλατε να μας έχετε κάνει να σκύψουμε το κεφάλι, να σας αντιμετωπίζουμε με σεβασμό και με φόβο.

Κατ’ αρχάς, κύριε Βούτση, ο σεβασμός κερδίζεται. Εσείς δεν έχετε κερδίσει κανένα σεβασμό μέσα στην Αίθουσα αυτή. Με το φόβο, λοιπόν, που θέλετε να επιβάλλετε, εμένα αλλά και την υπόλοιπη Κοινοβουλευτική Ομάδα της Χρυσής Αυγής δεν θα μας κάνετε ποτέ να υπογράψουμε δηλώσεις μετανοίας. Δεν έχω να υπογράψω ούτε δήλωση μετανοίας, ούτε συγγνώμη να ζητήσω, ούτε να σας χαριστώ σε τίποτα.

Η εμπάθειά σας φαίνεται και από άλλο χαρακτηριστικό. Έχουν συμβεί επεισόδια πριν από λίγο καιρό με τον Βουλευτή των ΑΝΕΛ, τον κ. Κατσίκη, τον οποίο οι δικοί σας Βουλευτές ζητούσαν να έρθει στην Επιτροπή Δεοντολογίας. Όμως, ο κ. Κατσίκης ήρθε μετά από τρεις μέρες και ζήτησε συγχώρεση από εδώ, ψηφίζοντας το νομοσχέδιο για τις παροχές που δίνατε σε όλους τους λαθρομετανάστες.

Είχα πει από αυτό εδώ το Βήμα εκείνη τη μέρα ότι, αφού δήλωσε μετάνοια ο κ. Κατσίκης, δεν πρόκειται να έχει καμμία συνέπεια, όπως ακριβώς και έγινε. Την επόμενη μέρα η Επιτροπή Δεοντολογίας -και εσείς προσωπικά- αποφάσισε ότι δεν συντρέχει κάποιος λόγος και απλά θα του κάνετε μία επίπληξη, γιατί ήταν καλό παιδί.

Το ίδιο έγινε και με τη Βουλευτή σας, την κ. Μεγαλοοικονόμου, για την οποία μάθαμε ότι την περασμένη εβδομάδα έπαιζε καρεκλιές εδώ πέρα και κυνηγούσε έναν ανθρωπάκο μέσα στο Εντευκτήριο. Εκεί δεν υπάρχουν δεσμοί.

Εγώ, λοιπόν, θα συνεχίσω τον αγώνα μου. Για μένα όποιος υπογράψει για να δοθεί το όνομα της Μακεδονίας είναι προδότης, είναι πουλημένος. Είναι ξεφτιλισμένη όλη αυτή η διαδικασία που κάνετε. Θα συνεχίσω να αγωνίζομαι για Ελλάδα, για ορθοδοξία και ας είστε αντίπαλοί μου όλοι εσείς και απέναντί μου. Είναι υπέρ μας ο ελληνικός λαός και όσο ο ελληνικός λαός με ψηφίζει και με φέρνει στο Ελληνικό Κοινοβούλιο, θα είμαι απέναντί σας με όλη τη δύναμη της ψυχής μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Λαγός ολοκλήρωσε τον ηρωικό και πένθιμο…

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσίκη, δεν προβλέπεται σε αυτή τη διαδικασία. Σας παρακαλώ!

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κυρία Πρόεδρε, δεν προβλέπεται…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν προβλέπονται ούτε προσωπικά ούτε τίποτα. Δεν προβλέπεται καμμία παρέμβαση σε αυτή τη διαδικασία. Είναι πάρα πολύ αυστηρά τυπική. Σας παρακαλώ!

Ολοκλήρωσε, λοιπόν, ο κ. Λαγός.

Κυρίες και κύριοι συνάδελφοι, στο σημείο αυτό θα διεξαχθεί ψηφοφορία διά ανατάσεως ή δι’ εγέρσεως, σύμφωνα με το άρθρο 71 παράγραφος 2 σε συνδυασμό με το άρθρο 24 παράγραφος 2 του Κανονισμού της Βουλής.

Παρακαλώ οι αποδεχόμενοι την πρόταση του Προέδρου για προσωρινό αποκλεισμό από τις συνεδριάσεις της Βουλής διαρκείας δεκαπέντε ημερών κατά του Βουλευτή κ. Ιωάννη Λαγού να εγερθούν.

(Εγείρονται οι αποδεχόμενοι την πρόταση)

Είμαι στην ευχάριστη θέση να σας πω ότι ηγέρθησαν όλοι όσοι είναι σήμερα σε αυτή την Αίθουσα.

Συνεπώς η πρόταση του Προέδρου γίνεται δεκτή και επιβάλλεται στον Βουλευτή κ. Ιωάννη Λαγό το πειθαρχικό μέτρο του προσωρινού αποκλεισμού από τις συνεδριάσεις της Βουλής διαρκείας δεκαπέντε ημερών και η περικοπή του 1/2 της μηνιαίας βουλευτικής αποζημίωσής του, σύμφωνα με το άρθρο 81 παράγραφος 4 εδάφιο β΄ του Κανονισμού της Βουλής.

Σας ευχαριστούμε ως προς αυτή τη διαδικασία.

Θα εισέλθουμε τώρα στο δεύτερο μέρος της ειδικής ημερήσιας διάταξης. Θα συνεχίσει ο συνάδελφος κ. Καμμένος.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΔΗΜΗΤΡΙΟΣ ΚΑΜΜΕΝΟΣ**)

**ΠΡΟΕΔΡΕΥΩΝ (Δημήτριος Καμμένος):** Συνεχίζουμε με το δεύτερο μέρος της σημερινής ειδικής ημερήσιας διάταξης: συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Νικολάου Νικολόπουλου και Νικήτα Κακλαμάνη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 17-5-2018, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Νικολάου Νικολόπουλου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 19-4-2018, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Νικήτα Κακλαμάνη.

Επίσης, σύμφωνα με το άρθρο 83 παράγραφος 7 του Κανονισμού της Βουλής, «η Βουλή αποφασίζει με ανάταση του χεριού ή έγερση επί της αιτήσεως της Εισαγγελικής Αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίδεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή τους αναπληρωτές τους».

Υπενθυμίζω ότι, σύμφωνα με απόφαση της Διάσκεψης των Προέδρων στις 23 Μαρτίου 2005, είχαμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο.

Θα ήθελα να σας ενημερώσω, σύμφωνα με απόφαση της Διάσκεψης των Προέδρων στις 7 Μαρτίου 2018, ότι για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη υπόθεση αφορά τον συνάδελφο κ. Νικόλαο Νικολόπουλο. Η δεύτερη υπόθεση αφορά τον συνάδελφο κ. Νικήτα Κακλαμάνη.

Επί της πρώτης αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού;

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, εγώ θα ήθελα τον λόγο.

**ΠΡΟΕΔΡΕΥΩΝ (Δημήτριος Καμμένος):** Ορίστε, λοιπόν, κύριε Νικολόπουλε, έχετε τον λόγο για πέντε λεπτά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Πρόεδρε της Βουλής, κύριε Νικόλαε Βούτση, κυρίες και κύριοι συνάδελφοι, δεν είναι η πρώτη φορά που καλούμαι να λογοδοτήσω για την ελεύθερη, πλην νομικά ακόλαστη, έκφραση των απόψεών μου πάντοτε εντός των πλαισίων της κοινοβουλευτικής μου ιδιότητας. Όμως, είναι η πρώτη φορά που ένα τέτοιο ζήτημα φτάνει στην Ολομέλεια, αφού έως σήμερα πρυτάνευε η λογική και η επίκληση του Συντάγματος, κρίνοντας ότι δεν υπάρχει ζήτημα άρσης ασυλίας ενός Βουλευτή επειδή εκφράζει τα «πιστεύω» του και διακηρύττει τις απόψεις του.

Πριν από λίγους μήνες, εδώ στην ίδια Αίθουσα, για τον ίδιο λόγο, διακόσιοι εβδομήντα επτά Βουλευτές είπατε ότι δεν πρέπει να αρθεί η ασυλία μου και είκοσι τρεις είπαν ότι πρέπει.

Έχω την άποψη ότι οι συνάδελφοι της Επιτροπής Δεοντολογίας αυτή τη φορά –και τους το είπα κατά τη συνεδρίαση, ενώπιόν τους δηλαδή- δεν έδωσαν μεγάλη βαρύτητα στην ουσία της υπόθεσης. Την προσπέρασαν εύκολα και με την απόφασή τους μάλλον δεν κατάλαβαν ότι ανοίγουν τον δρόμο για την ποινικοποίηση στο δικαίωμα λόγων και απόψεων των Βουλευτών, κάτι που δεν έχει σχέση μόνο με εμένα, τις απόψεις μου και τη δική μου υπόθεση. Φοβάμαι πως αν η σημερινή διαδικασία κατατείνει στην παραπομπή μου, όλοι σας, άσχετα με το αν συμφωνείτε ή διαφωνείτε με εμένα και τις απόψεις μου, μπορεί να μετατραπείτε σε εν δυνάμει θύματα οποιουδήποτε διαφωνεί με τις απόψεις σας και με σκοπιμότητα ή όχι ζητά την άρση της ασυλίας σας.

Προσωπικά αρνούμαι να κάμψω τη συνείδηση και τις αρχές μου επειδή κάποιοι διαφωνούν μαζί μου, πόσω μάλλον όταν ο συγκεκριμένος δημόσιος λόγος μου όχι μόνο δεν καταφέρθηκε κατά κάποιου πολίτη, αλλά ουδέποτε προκάλεσε ή υποκίνησε οποιαδήποτε ρατσιστικό μίσος, κάτι που συνιστά και τον προστατευτικό σκοπό του νομοθέτη.

Έβλεπα πριν από λίγο ότι ήταν εδώ ο εμπνευστής του νομοσχεδίου, ο κ. Μπάμπης Αθανασίου, αλλά λείπει τώρα.

Πολλές φορές έχω πει δημόσια -και το λέω και τώρα- ότι σέβομαι και τιμώ κάθε ανθρώπινο πρόσωπο, ανεξάρτητα τι πιστεύει και ποιες σεξουαλικές προτιμήσεις έχει. Όμως, διαφωνώ κάθετα με όσους θέλουν να επιβάλουν τη δική τους αντίληψη και συμπεριφορά σε εμένα και στο σύνολο της ελληνικής κοινωνίας.

Επίσης με κάθε ειλικρίνεια τονίζω ότι θα με βρίσκει αντίθετο κάθε θεωρία που αντίκειται στη χριστιανική ευαγγελική διδασκαλία, το ήθος και τις παραδόσεις του λαού μας. Εννοείται ότι θα μείνω υπέρμαχος του γάμου ως μυστήριο της Ορθόδοξης Εκκλησίας μεταξύ ανδρός και γυναικός. Εννοείται ότι θα εξακολουθώ να μάχομαι και να στηρίζω την παραδοσιακή οικογένεια. Είναι απόψεις που απηχούν τους Έλληνες χριστιανοδημοκράτες που εκπροσωπώ στο Κοινοβούλιο, καθώς –νομίζω- και τη συντριπτική πλειοψηφία της ελληνικής κοινωνίας, μιας κοινωνίας που δεν ξιφουλκεί σε βάρος όσων υποστηρίζουν άλλες θεωρίες και έχουν άλλες απόψεις, αλλά δεν μπορεί και να υποκύπτει στις απόψεις των άλλων, χωρίς να εκφέρει τις δικές της.

Αναρωτιέμαι, κυρίες και κύριοι συνάδελφοι, αν είναι ποτέ δυνατόν σε ένα δημοκρατικό καθεστώς ένας χριστιανός Βουλευτής να πρέπει να πάψει δημόσια να διακινεί τον λόγο του Ευαγγελίου και να του απαγορευθεί να προβάλλει τις θέσεις του και να συμμετέχει στη διαπάλη των ιδεών και στην αντιπαράθεση των επιχειρημάτων. Αναρωτιέμαι αν στη θέση μου ήταν ένας μουσουλμάνος Βουλευτής –και βλέπω τώρα στην Αίθουσα έναν καλό συνάδελφο μουσουλμάνο- η παρούσα Βουλή -πείτε μου- ή κάποιος από εμάς θα τολμούσε να πει στον συνάδελφό μας: «Πάψε εσύ να λες όσα λέει το ιερό Κοράνι και όσα υποστηρίζει η δική σου θρησκεία για την ομοφυλοφιλία»;

Εάν είναι δημοκρατικά ορθό να διώκονται, κύριε Γεωργαντά, και οι απόψεις τους, τότε και στην περίπτωση του ορθόδοξου Βουλευτή Νίκου Νικολόπουλου που ομολογεί και διακηρύττει την αλήθεια του Ευαγγελίου, τότε, ναι, με την ψήφο σας στείλτε τον στη δικαιοσύνη να αποφασίσει αυτή για το δίκαιο ή το άδικό του και αφήστε τη Βουλή και τους Βουλευτές ευάλωτους σε κάθε κατηγορία που αντίκειται στις πεποιθήσεις και τα ιδανικά τους. Με κάθε ειλικρίνεια λέω ότι έχω απεριόριστη εμπιστοσύνη στη δικαιοσύνη, αλλά το θέμα που θέτω είναι αμιγώς πολιτικό, ζήτημα δημοκρατίας και κοινοβουλευτικής ελευθερίας.

Κυρίες και κύριοι συνάδελφοι, πριν μερικές ημέρες αθωώθηκε πανηγυρικά η συγγραφέας Σώτη Τριανταφύλλου για απόψεις της, με βάση τον αντιρατσιστικό νόμο. Σας ενημερώνω ότι τη δίωξή της επεζήτησε ο ίδιος άνθρωπος και η ίδια παρέα που ζητά και τη δική μου. Είναι το πρόσωπο που μαζί με μια μικρή παρέα έχουν προσφύγει πολλές φορές εναντίον της χώρας μας στο Ευρωπαϊκό Δικαστήριο και έχουν ήδη προβεί σε τριάντα τέσσερις μηνύσεις για τον αντιρατσιστικό νόμο, προσπαθώντας να επιβάλουν τη δική τους άποψη και θέση στην ελληνική κοινωνία. Αυτοί έχουν το δικαίωμα να είναι ετεροφοβικοί, ομομανιακοί. Αυτοί έχουν το δικαίωμα να λένε και να κάνουν ό,τι θέλουν και καλώς το έχουν. Όλοι εμείς οι άλλοι, πολίτες και Βουλευτές, δεν έχουμε αυτό το δικαίωμα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας τελειώνω, κύριε Πρόεδρε.

Κυρίες και κύριοι συνάδελφοι, προσωπικά δεν κρύφτηκα ποτέ. Το ξέρετε. Είμαι πολλά χρόνια εδώ. Είτε μέσα στην εξεταστική επιτροπή είτε μέσα στη Βουλή εδώ, δεν έκρυψα ούτε τις απόψεις μου, ούτε ποιος είμαι, ούτε τι εκπροσωπώ. Αισθάνομαι, όμως, ότι κάποιοι, όχι εντός της Αιθούσης, επιδιώκουν παύση χριστιανισμού. Και εγώ κρυπτοχριστιανός δεν μπορώ να γίνω τώρα στα γεράματα, για να μην κινδυνεύω με μηνύσεις από οποιονδήποτε νομίζει ότι διά της δικαστικής απειλής θα εκβιάσει και θα κάμψει συνειδήσεις.

Αρνούμαι, λοιπόν, πλήρως τη σε βάρος μου μηνυτήρια αναφορά και τους ισχυρισμούς της. Η δήθεν παράνομη συμπεριφορά μου, επειδή μπορεί να μην προλάβατε να δείτε και το υπόμνημα που έστειλα προσωπικά στον καθένα σας, συνίσταται στην εκ μέρους μου απλή ανάρτηση ενός πρωτοσέλιδου δημοσιεύματος καθημερινής αθηναϊκής εφημερίδας στην προσωπική μου ιστοσελίδα και στην ιστοσελίδα του χριστιανοδημοκρατικού κόμματος, του οποίου είμαι εκλεγμένος Πρόεδρος και Βουλευτής.

Πρόκειται για ένα κείμενο που όποιος το δει και το διαβάσει από τη μηνυτήρια αναφορά θα καταλάβει ότι δεν εμπεριέχει υβριστικούς ή συκοφαντικούς χαρακτηρισμούς. Θα καταλάβει ότι δεν αποτελεί καμμιά εκ μέρους μου άμεση ή έμμεση προτροπή σε τέλεση πράξεων μίσους ή βίας και μάλιστα κατά τρόπο που να εκθέτει σε κίνδυνο τη δημόσια τάξη ή να ενέχει απειλή για τη ζωή, την ελευθερία ή τη σωματική ακεραιότητα των μηνυτών ή οποιουδήποτε άλλου προσώπου, όπως ο νόμος ρητά καθορίζει. Επίσης θα διαπιστώσει όποιος από εσάς μπει στον κόπο ότι εκτός από το ψήφισμα Λούνατσεκ ατόφιο, όπως είναι, εμπεριέχει και αποσπάσματα από δημοσιευθέν άρθρο της εφημερίδος «ΕΛΕΥΘΕΡΟΣ ΤΥΠΟΣ», κύριοι συνάδελφοι της Νέας Δημοκρατίας, που υπογράφει ο γνωστός και έγκριτος δημοσιογράφος Γιώργος Παπαθανασόπουλος.

Κυρίες και κύριοι συνάδελφοι, κλείνοντας, θέλω να τονίσω πως απλά εξέθεσα και εξέφρασα, κατά το συνταγματικώς επιτρεπτό μέτρο, τις απόψεις μου τόσο ως Έλληνας πολίτης όσο και ως Βουλευτής και ως Πρόεδρος ενός μικρού κομματικού σχηματισμού. Αντίθετα η εκ μέρους των μηνυτών απόπειρα ποινικοποίησης της εκφράσεως κάθε αντίθετης προς τις δικές τους απόψεις, συνιστά εντελώς αντιδημοκρατική και καταχρηστική συμπεριφορά.

Η ελευθερία του λόγου και των ιδεών αποτελούν θεμέλιο της δημοκρατίας και όχι αδίκημα. Περί αυτού καλείστε να αποφασίσετε. Και εγώ ως παλιός κοινοβουλευτικός θα σεβαστώ, θα πειθαρχήσω στην απόφαση της πλειοψηφίας και αν χρειαστεί, θα προσέλθω με απόλυτη εμπιστοσύνη στην ελληνική δικαιοσύνη που θα κληθεί να επιβεβαιώσει εκ νέου τα όρια μεταξύ ρατσισμού και ελευθερίας των απόψεων, ειδικά όταν πρόκειται για απόψεις που νομίζω ότι βρίσκουν σύμφωνη τη μεγάλη πλειοψηφία του ελληνικού λαού.

Όπως και να έχει, είτε με ασυλία είτε χωρίς, αρνούμαι να αρνηθώ τη θρησκεία μου, μια θρησκεία που ξέρω ότι στοχεύει μόνο στην αγάπη, στην αλληλεγγύη και στη συναδέλφωση, ούτε στο μίσος ούτε στον διχασμό ούτε στον φανατισμό. Γι’ αυτό και θεωρώ τιμή μου να υπερασπίζομαι αυτές τις αρχές σε κάθε εποχή και απέναντι σε οποιονδήποτε, με τον σεβασμό, αλλά και με το θάρρος που ταιριάζει σε έναν πολιτικό που τιμάται τόσα πολλά χρόνια από τους Έλληνες πολίτες που ακόμα πιστεύουν στον θεό, στην πατρίδα, στη δημοκρατία.

Σας ευχαριστώ.

Κατεβαίνοντας από το Βήμα, όμως, επειδή άκουσα ότι θα είναι ηλεκτρονική η ψηφοφορία μας και επειδή από το πρωί έχουν κατακλύσει σε μηνύματα στα κοινωνικά δίκτυα και ζητούν να μάθουν εάν το κόμμα το μητρικό μου, εάν ο κ. Μητσοτάκης δηλαδή, πραγματικά ψηφίζει σήμερα διαφορετικά απ’ ό,τι πριν λίγους μήνες, εάν έδωσε εντολή να ψηφίσουν την άρση της ασυλίας μου, τους λέω ότι στην επιτροπή άλλαξε την προηγούμενη φορά τον κ. Τασούλα, γιατί είχε πει έτσι …

**ΓΙΑΝΝΗΣ ΚΟΥΤΣΟΥΚΟΣ:** …(δεν ακούστηκε)

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ακούστε, κύριε Κουτσούκο. Από τον ΣΥΡΙΖΑ ξέρουν ακριβώς τι πιστεύουν οι πολίτες. Δεν πιστεύουν ότι το κόμμα που λέει ότι είναι στο χριστιανικό τόξο, όπως και το δικό σας, που πάτε και προσκυνάτε και κάνετε μακριούς σταυρούς, ότι ενδεχομένως έχετε την ίδια στάση.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Νικολόπουλο.

(Θόρυβος στην Αίθουσα)

Αγαπητοί συνάδελφοι, ησυχία, παρακαλώ.

Επί της δεύτερης αιτήσεως υπάρχει συνάδελφος που ζητάει τον λόγο κατά το άρθρο 108 του Κανονισμού;

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Μάλιστα.

**ΠΡΟΕΔΡΕΥΩΝ (Δημήτριος Καμμένος):** Ορίστε, κύριε Κακλαμάνη, έχετε τον λόγο για πέντε λεπτά, με τη σχετική ανοχή βεβαίως.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Δεν θα χρειαστώ ούτε πέντε λεπτά, γι’ αυτό θα μιλήσω από εδώ.

Θέλω, κατ’ αρχάς, να ευχαριστήσω στο πρόσωπο της κ. Χριστοδουλοπούλου, που μόλις κατέβηκε από το Βήμα, όλους τους συναδέλφους της Επιτροπής Δεοντολογίας, οι οποίοι είχαν αποφασίσει ομόφωνα να ψηφίσουν την μη άρση της ασυλίας μου.

Δεν χρειάζεται να σας αναλύσω το θέμα. Είναι μια υπόθεση του Δήμου της Αθήνας το 2003, που τελεσιδίκησε ένα πόρισμα ελεγκτών δημόσιας διοίκησης επί των ημερών μου. Κατόπιν τούτου είμαι και εγώ εντός ή εκτός «διωκόμενος» με δεκαοκτώ στελέχη του δήμου, όχι του δημοτικού συμβουλίου, αλλά του δήμου. Κρίνω, λοιπόν, ότι και για λόγους ηθικής τάξης εγώ δεν μπορώ να καλυφθώ πίσω από την ενδεχόμενη μη άρση της ασυλίας μου και να τους αφήσω μόνους. Αλλά κυρίως πήγαν στην ανακρίτρια και έβγαλε το πόρισμα. Βεβαίως όλοι αφέθηκαν ελεύθεροι χωρίς κανέναν περιοριστικό όρο. Η υπόθεση είναι στο συμβούλιο εφετών που περιμένει να δει τι θα γίνει με μένα για να βγάλει πόρισμα εάν θα μπει στο αρχείο ή εάν θα πάει στην ακροαματική διαδικασία.

Ήδη φέτος δύο άνθρωποι από τους δεκαοκτώ δεν κρίθηκαν για προϊστάμενοι εξαιτίας ενός βλακώδους, κατά την άποψή μου, νόμου που λέει ότι εάν εκκρεμεί δίωξη στο πρόσωπό σου, δεν μπορείς να κριθείς, ούτε καν πρωτόδικη απόφαση. Άρα, εγώ δεν μπορώ του χρόνου να κρατήσω δέσμιους τους ανθρώπους αυτούς από το να προαχθούν σε προϊσταμένους ή διευθυντές, ενώ το αξίζουν.

Κατόπιν τούτου, αφού ευχαριστήσω και πάρα πολλούς συναδέλφους που με είδαν στο διάδρομο, ήρθαν στο γραφείο μου και μου είπαν ότι δεν θέλουν να ακολουθήσουν την απόφαση της Επιτροπής Δεοντολογίας, να το πράξετε όσοι θα ψηφίσετε, γιατί πρέπει να τελειώσει αυτή η υπόθεση, γιατί νομίζω ότι θα τελειώσει χωρίς κανένα πρόβλημα για τους δύο λόγους που σας είπα. Και σας ευχαριστώ πολύ για την εμπιστοσύνη στο πρόσωπό μου.

(Χειροκροτήματα)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Κακλαμάνη.

Παρακαλώ να ανοίξει το σύστημα ηλεκτρονικής ψηφοφορίας και οι Βουλευτές να ψηφίσουν επί των αιτήσεων άρσεως ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, θα ήθελα να σας ενημερώσω ότι έχουν έλθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 140-146)

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών.

Για την πρώτη υπόθεση του συναδέλφου κ. Νικόλαου Νικολόπουλου:

Ψήφισαν συνολικά 157 Βουλευτές.

Υπέρ της άρσεως ασυλίας, δηλαδή «ΝΑΙ», ψήφισαν 127 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 26 Βουλευτές.

«ΠΑΡΩΝ» ψήφισαν 4 Βουλευτές.

Συνεπώς η αίτηση της εισαγγελικής αρχής έγινε δεκτή.

Για τη δεύτερη υπόθεση του συναδέλφου κ. Νικήτα Κακλαμάνη:

Ψήφισαν συνολικά 143 Βουλευτές.

Υπέρ της άρσεως ασυλίας, δηλαδή «ΝΑΙ», ψήφισαν 134 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 7 Βουλευτές.

«ΠΑΡΩΝ» ψήφισαν 2 Βουλευτές.

Συνεπώς η αίτηση της εισαγγελικής αρχής έγινε δεκτή.

Το αποτέλεσμα της διεξαχθείσης ονομαστικής ψηφοφορίας, όπως αποτυπώθηκε με το ηλεκτρονικό σύστημα και εμφανίζεται στις οθόνες της Αίθουσας, καταχωρίζεται στα Πρακτικά της σημερινής συνεδρίασης και έχει ως εξής:

|  |  |  |
| --- | --- | --- |
| Ονοματεπώνυμο | Κ.Ο | Ψήφος |
| ΑΠΟΤΕΛΕΣΜΑΤΑ ΨΗΦΟΦΟΡΙΑΣ ΓΙΑ ΤΗΝ ΑΡΣΗ ΑΣΥΛΙΑΣ ΤΟΥ ΝΙΚΗΤΑ ΚΑΚΛΑΜΑΝΗΠράξη: Αυτεπαγγέλτως διωκόμενη πράξη της κακουργηματικής απιστίας (ΣΥΝΟΛΙΚΑ ΨΗΦΟΙ: NAI:134, OXI:7, ΠΡΝ:2) |   |   |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | ΟΧΙ |
| ΑΚΡΙΩΤΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | ΝΑΙ |
| ΑΜΥΡΑΣ ΓΕΩΡΓΙΟΣ | ΠΟΤΑΜΙ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΝΑΣΙΑ(ΣΙΑ) | ΣΥΡΙΖΑ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Ν.Δ. | ΝΑΙ |
| ΑΝΤΩΝΙΟΥ ΜΑΡΙΑ | Ν.Δ. | ΝΑΙ |
| ΑΝΤΩΝΙΟΥ ΧΡΗΣΤΟΣ | ΣΥΡΙΖΑ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Ν.Δ. | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΝΑΙ |
| ΑΥΛΩΝΙΤΟΥ ΕΛΕΝΗ | ΣΥΡΙΖΑ | ΝΑΙ |
| ΑΧΜΕΤ ΙΛΧΑΝ | ΔΗ.ΣΥ | - |
| ΒΑΓΕΝΑ ΑΝΝΑ | ΣΥΡΙΖΑ | ΝΑΙ |
| ΒΑΚΗ ΦΩΤΕΙΝΗ | ΣΥΡΙΖΑ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΝΑΙ |
| ΒΑΡΔΑΛΗΣ ΑΘΑΝΑΣΙΟΣ | Κ.Κ.Ε | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΒΕΤΤΑΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΒΡΑΝΤΖΑ ΠΑΝΑΓΙΩΤΑ | ΣΥΡΙΖΑ | ΝΑΙ |
| ΓΑΒΡΟΓΛΟΥ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΓΑΚΗΣ ΔΗΜΗΤΡΙΟΣ | ΣΥΡΙΖΑ | ΟΧΙ |
| ΓΕΝΝΙΑ ΓΕΩΡΓΙΑ | ΣΥΡΙΖΑ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | Ν.Δ. | ΝΑΙ |
| ΓΕΩΡΓΟΠΟΥΛΟΥ-ΣΑΛΤΑΡΗ ΕΥΣΤΑΘΙΑ(ΕΦΗ) | ΣΥΡΙΖΑ | ΝΑΙ |
| ΓΙΑΝΝΑΚΙΔΗΣ ΕΥΣΤΑΘΙΟΣ | ΣΥΡΙΖΑ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Ν.Δ. | - |
| ΓΚΑΡΑ ΑΝΑΣΤΑΣΙΑ | ΣΥΡΙΖΑ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΝΑΙ |
| ΔΑΝΕΛΛΗΣ ΣΠΥΡΙΔΩΝ | ΠΟΤΑΜΙ | - |
| ΔΕΔΕΣ ΙΩΑΝΝΗΣ | ΣΥΡΙΖΑ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε | ΝΑΙ |
| ΔΗΜΑΡΑΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | Ν.Δ. | ΝΑΙ |
| ΔΟΥΖΙΝΑΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | ΝΑΙ |
| ΔΡΙΤΣΕΛΗ ΠΑΝΑΓΙΩΤΑ | ΣΥΡΙΖΑ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΘΕΛΕΡΙΤΗ ΜΑΡΙΑ | ΣΥΡΙΖΑ | ΝΑΙ |
| ΘΕΟΠΕΦΤΑΤΟΥ ΑΦΡΟΔΙΤΗ | ΣΥΡΙΖΑ | ΝΑΙ |
| ΘΕΟΦΥΛΑΚΤΟΣ ΙΩΑΝΝΗΣ | ΣΥΡΙΖΑ | ΝΑΙ |
| ΘΗΒΑΙΟΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | - |
| ΙΓΓΛΕΖΗ ΑΙΚΑΤΕΡΙΝΗ | ΣΥΡΙΖΑ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Ν.Δ. | - |
| ΚΑΒΒΑΔΙΑ ΙΩΑΝΝΕΤΑ(ΑΝΝΕΤΑ) | ΣΥΡΙΖΑ | ΝΑΙ |
| ΚΑΪΣΑΣ ΓΕΩΡΓΙΟΣ | ΣΥΡΙΖΑ | ΟΧΙ |
| ΚΑΜΑΤΕΡΟΣ ΗΛΙΑΣ | ΣΥΡΙΖΑ | ΝΑΙ |
| ΚΑΜΜΕΝΟΣ ΔΗΜΗΤΡΙΟΣ | ΑΝ.ΕΛ | ΝΑΙ |
| ΚΑΡΑΓΙΑΝΝΗΣ ΙΩΑΝΝΗΣ | ΣΥΡΙΖΑ | ΝΑΙ |
| ΚΑΡΑΓΙΑΝΝΙΔΗΣ ΧΡΗΣΤΟΣ | ΣΥΡΙΖΑ | ΝΑΙ |
| ΚΑΡΑ-ΓΙΟΥΣΟΥΦ ΑΪΧΑΝ | ΣΥΡΙΖΑ | ΝΑΙ |
| ΚΑΡΑΚΩΣΤΑ ΕΥΑΓΓΕΛΙΑ(ΕΥΗ) | ΣΥΡΙΖΑ | ΝΑΙ |
| ΚΑΡΑΜΑΝΛΗ ΑΝΝΑ | Ν.Δ. | ΝΑΙ |
| ΚΑΡΑΜΑΝΛΗΣ ΚΩΝ/ΝΟΣ τ ΑΧΙΛ | Ν.Δ. | ΝΑΙ |
| ΚΑΡΑΝΑΣΤΑΣΗΣ ΑΠΟΣΤΟΛΟΣ | ΣΥΡΙΖΑ | ΝΑΙ |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | ΣΥΡΙΖΑ | ΝΑΙ |
| ΚΑΡΡΑΣ ΓΕΩΡΓΙΟΣ-ΔΗΜΗΤΡΙΟΣ | ΔΗ.ΣΥ | ΝΑΙ |
| ΚΑΣΤΟΡΗΣ ΑΣΤΕΡΙΟΣ | ΣΥΡΙΖΑ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΚΑΤΣΑΒΡΙΑ-ΣΙΩΡΟΠΟΥΛΟΥ ΧΡΥΣΟΥΛΑ | ΣΥΡΙΖΑ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Ν.Δ. | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΝΑΙ |
| ΚΑΤΣΙΚΗΣ ΚΩΝΣΤΑΝΤΙΝΟΣ | ΑΝ.ΕΛ | ΠΡΝ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε | ΝΑΙ |
| ΚΑΦΑΝΤΑΡΗ ΧΑΡΟΥΛΑ | ΣΥΡΙΖΑ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Ν.Δ. | ΝΑΙ |
| ΚΕΛΛΑΣ ΧΡΗΣΤΟΣ | Ν.Δ. | - |
| ΚΕΦΑΛΟΓΙΑΝΝΗΣ ΙΩΑΝΝΗΣ | Ν.Δ. | ΝΑΙ |
| ΚΟΖΟΜΠΟΛΗ-ΑΜΑΝΑΤΙΔΗ ΠΑΝΑΓΙΩΤΑ | ΣΥΡΙΖΑ | ΝΑΙ |
| ΚΟΤΖΙΑΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΚΟΥΚΟΔΗΜΟΣ ΚΩΝΣΤΑΝΤΙΝΟΣ | Ν.Δ. | ΝΑΙ |
| ΚΟΥΡΑΚΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | ΝΑΙ |
| ΚΟΥΤΣΟΥΚΟΣ ΓΙΑΝΝΗΣ | ΔΗ.ΣΥ | ΝΑΙ |
| ΚΥΡΙΤΣΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΚΩΝΣΤΑΝΤΙΝΕΑΣ ΠΕΤΡΟΣ | ΣΥΡΙΖΑ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΔΗ.ΣΥ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | ΔΗ.ΣΥ | ΝΑΙ |
| ΚΩΣΤΟΠΑΝΑΓΙΩΤΟΥ ΗΛΙΑΣ | ΣΥΡΙΖΑ | ΝΑΙ |
| ΛΑΖΑΡΙΔΗΣ ΓΕΩΡΓΙΟΣ | ΑΝ.ΕΛ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΝΑΙ |
| ΛΙΒΑΝΙΟΥ ΖΩΗ | ΣΥΡΙΖΑ | - |
| ΛΥΚΟΥΔΗΣ ΣΠΥΡΙΔΩΝ | ΠΟΤΑΜΙ | ΝΑΙ |
| ΜΑΝΙΑΤΗΣ ΙΩΑΝΝΗΣ | ΔΗ.ΣΥ | ΝΑΙ |
| ΜΑΝΙΟΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΜΑΝΤΑΣ ΧΡΗΣΤΟΣ | ΣΥΡΙΖΑ | ΝΑΙ |
| ΜΑΡΔΑΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΜΑΡΚΟΥ ΑΙΚΑΤΕΡΙΝΗ | Ν.Δ. | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΝΑΙ |
| ΜΗΤΑΦΙΔΗΣ ΤΡΙΑΝΤΑΦΥΛΛΟΣ | ΣΥΡΙΖΑ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | - |
| ΜΙΧΕΛΗΣ ΑΘΑΝΑΣΙΟΣ | ΣΥΡΙΖΑ | ΝΑΙ |
| ΜΙΧΕΛΟΓΙΑΝΝΑΚΗΣ ΙΩΑΝΝΗΣ | ΣΥΡΙΖΑ | ΟΧΙ |
| ΜΟΡΦΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΜΟΥΣΤΑΦΑ ΜΟΥΣΤΑΦΑ | ΣΥΡΙΖΑ | ΝΑΙ |
| ΜΠΑΛΑΟΥΡΑΣ ΓΕΡΑΣΙΜΟΣ(ΜΑΚΗΣ) | ΣΥΡΙΖΑ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | - |
| ΜΠΑΛΛΗΣ ΣΥΜΕΩΝ(ΜΑΚΗΣ) | ΣΥΡΙΖΑ | ΝΑΙ |
| ΜΠΑΛΤΑΣ ΑΡΙΣΤΕΙΔΗΣ-ΝΙΚΟΛΑΟΣ-ΔΗΜΗΤΡΙΟΣ | ΣΥΡΙΖΑ | ΝΑΙ |
| ΜΠΓΙΑΛΑΣ ΧΡΗΣΤΟΣ | ΣΥΡΙΖΑ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Ν.Δ. | ΝΑΙ |
| ΝΙΚΟΛΟΠΟΥΛΟΣ ΝΙΚΟΛΑΟΣ | ΑΝΕΞ. | - |
| ΝΤΖΙΜΑΝΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΞΥΔΑΚΗΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΟΥΡΣΟΥΖΙΔΗΣ ΓΕΩΡΓΙΟΣ | ΣΥΡΙΖΑ | - |
| ΠΑΛΛΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΝΤΖΑΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | - |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΠΑΠΑΔΟΠΟΥΛΟΣ ΧΡΙΣΤΟΦΟΡΟΣ | ΣΥΡΙΖΑ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΠΑΘΕΟΔΩΡΟΥ ΘΕΟΔΩΡΟΣ | ΔΗ.ΣΥ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΝΑΙ |
| ΠΑΠΑΦΙΛΙΠΠΟΥ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ | ΑΝ.ΕΛ | ΝΑΙ |
| ΠΑΡΑΣΚΕΥΟΠΟΥΛΟΣ ΝΙΚΟΛΑΟΣ | ΣΥΡΙΖΑ | - |
| ΠΑΡΑΣΤΑΤΙΔΗΣ ΘΕΟΔΩΡΟΣ | ΣΥΡΙΖΑ | ΝΑΙ |
| ΠΑΥΛΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΝΑΙ |
| ΠΡΑΤΣΟΛΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | ΝΑΙ |
| ΡΙΖΟΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΡΙΖΟΥΛΗΣ ΑΝΔΡΕΑΣ | ΣΥΡΙΖΑ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΝΑΙ |
| ΣΑΡΙΔΗΣ ΙΩΑΝΝΗΣ | ΕΝ. ΚΕΝΤΡΩΩΝ | ΝΑΙ |
| ΣΕΒΑΣΤΑΚΗΣ ΔΗΜΗΤΡΙΟΣ | ΣΥΡΙΖΑ | - |
| ΣΕΛΤΣΑΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΣΙΜΟΡΕΛΗΣ ΧΡΗΣΤΟΣ | ΣΥΡΙΖΑ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΝΑΙ |
| ΣΚΟΥΦΑ ΕΛΙΣΣΑΒΕΤ | ΣΥΡΙΖΑ | ΝΑΙ |
| ΣΠΑΡΤΙΝΟΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | ΝΑΙ |
| ΣΤΑΜΑΤΑΚΗ ΕΛΕΝΗ | ΣΥΡΙΖΑ | ΝΑΙ |
| ΣΤΑΜΠΟΥΛΗ ΑΦΡΟΔΙΤΗ | ΣΥΡΙΖΑ | ΝΑΙ |
| ΣΤΕΦΟΣ ΙΩΑΝΝΗΣ | ΣΥΡΙΖΑ | ΟΧΙ |
| ΣΤΟΓΙΑΝΝΙΔΗΣ ΓΡΗΓΟΡΙΟΣ | ΣΥΡΙΖΑ | ΝΑΙ |
| ΣΥΡΙΓΟΣ ΑΝΤΩΝΙΟΣ | ΣΥΡΙΖΑ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | - |
| ΤΑΣΟΥΛΑΣ ΚΩΝΣΤΑΝΤΙΝΟΣ | Ν.Δ. | ΝΑΙ |
| ΤΑΣΣΟΣ ΣΤΑΥΡΟΣ | Κ.Κ.Ε | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΟΧΙ |
| ΤΖΑΜΑΚΛΗΣ ΧΑΡΙΛΑΟΣ | ΣΥΡΙΖΑ | ΝΑΙ |
| ΤΖΕΛΕΠΗΣ ΜΙΧΑΗΛ | ΔΗ.ΣΥ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΝΑΙ |
| ΤΡΑΓΑΚΗΣ ΙΩΑΝΝΗΣ | Ν.Δ. | ΠΡΝ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ | ΣΥΡΙΖΑ | ΝΑΙ |
| ΤΡΙΑΝΤΑΦΥΛΛΟΥ ΜΑΡΙΑ | ΣΥΡΙΖΑ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Ν.Δ. | ΝΑΙ |
| ΤΣΙΡΚΑΣ ΒΑΣΙΛΕΙΟΣ | ΣΥΡΙΖΑ | ΝΑΙ |
| ΤΣΙΡΩΝΗΣ ΙΩΑΝΝΗΣ | ΣΥΡΙΖΑ | ΝΑΙ |
| ΤΣΟΓΚΑΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΦΩΤΗΛΑΣ ΙΑΣΩΝΑΣ | Ν.Δ. | ΝΑΙ |
| ΧΡΙΣΤΟΔΟΥΛΟΠΟΥΛΟΥ ΑΝΑΣΤΑΣΙΑ | ΣΥΡΙΖΑ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΑΠΟΤΕΛΕΣΜΑΤΑ ΨΗΦΟΦΟΡΙΑΣ ΓΙΑ ΤΗΝ ΑΡΣΗ ΑΣΥΛΙΑΣ ΤΟΥ ΝΙΚΟΛΑΟΥ ΝΙΚΟΛΟΠΟΥΛΟΥΠράξη: Δημόσια υποκίνηση βίας ή μίσους δια του τύπου (άρθρο 1 του ν. 4285/2014 σε συνδ. με τα άρθρα. 1, 2, 47, του α.ν. 1092/1938, ως το άρθρο 47 αντικαταστάθηκε με το άρθρο 9 παρ. 2 του ν. 1738/1987 και διατηρήθηκε σε ισχύ με το άρθρο μόνο παρ. 1 του ν. 2243/1994 και άρθρο μόνο παρ. 2, 3 του ν. 1178/1981) (ΣΥΝΟΛΙΚΑ ΨΗΦΟΙ: NAI:127, OXI:26, ΠΡΝ:4) |   |   |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | ΟΧΙ |
| ΑΚΡΙΩΤΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | ΝΑΙ |
| ΑΜΥΡΑΣ ΓΕΩΡΓΙΟΣ | ΠΟΤΑΜΙ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΝΑΣΙΑ(ΣΙΑ) | ΣΥΡΙΖΑ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Ν.Δ. | ΝΑΙ |
| ΑΝΤΩΝΙΟΥ ΜΑΡΙΑ | Ν.Δ. | ΝΑΙ |
| ΑΝΤΩΝΙΟΥ ΧΡΗΣΤΟΣ | ΣΥΡΙΖΑ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Ν.Δ. | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΝΑΙ |
| ΑΥΛΩΝΙΤΟΥ ΕΛΕΝΗ | ΣΥΡΙΖΑ | ΟΧΙ |
| ΑΧΜΕΤ ΙΛΧΑΝ | ΔΗ.ΣΥ | ΝΑΙ |
| ΒΑΓΕΝΑ ΑΝΝΑ | ΣΥΡΙΖΑ | ΠΡΝ |
| ΒΑΚΗ ΦΩΤΕΙΝΗ | ΣΥΡΙΖΑ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΟΧΙ |
| ΒΑΡΔΑΛΗΣ ΑΘΑΝΑΣΙΟΣ | Κ.Κ.Ε | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΒΕΤΤΑΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΒΡΑΝΤΖΑ ΠΑΝΑΓΙΩΤΑ | ΣΥΡΙΖΑ | ΝΑΙ |
| ΓΑΒΡΟΓΛΟΥ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΓΑΚΗΣ ΔΗΜΗΤΡΙΟΣ | ΣΥΡΙΖΑ | ΟΧΙ |
| ΓΕΝΝΙΑ ΓΕΩΡΓΙΑ | ΣΥΡΙΖΑ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Ν.Δ. | ΝΑΙ |
| ΓΕΩΡΓΟΠΟΥΛΟΥ-ΣΑΛΤΑΡΗ ΕΥΣΤΑΘΙΑ(ΕΦΗ) | ΣΥΡΙΖΑ | ΝΑΙ |
| ΓΙΑΝΝΑΚΙΔΗΣ ΕΥΣΤΑΘΙΟΣ | ΣΥΡΙΖΑ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Ν.Δ. | ΝΑΙ |
| ΓΚΑΡΑ ΑΝΑΣΤΑΣΙΑ | ΣΥΡΙΖΑ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΟΧΙ |
| ΔΑΝΕΛΛΗΣ ΣΠΥΡΙΔΩΝ | ΠΟΤΑΜΙ | ΝΑΙ |
| ΔΕΔΕΣ ΙΩΑΝΝΗΣ | ΣΥΡΙΖΑ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε | ΝΑΙ |
| ΔΗΜΑΡΑΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | Ν.Δ. | ΝΑΙ |
| ΔΟΥΖΙΝΑΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | ΟΧΙ |
| ΔΡΙΤΣΕΛΗ ΠΑΝΑΓΙΩΤΑ | ΣΥΡΙΖΑ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΘΕΛΕΡΙΤΗ ΜΑΡΙΑ | ΣΥΡΙΖΑ | ΝΑΙ |
| ΘΕΟΠΕΦΤΑΤΟΥ ΑΦΡΟΔΙΤΗ | ΣΥΡΙΖΑ | ΝΑΙ |
| ΘΕΟΦΥΛΑΚΤΟΣ ΙΩΑΝΝΗΣ | ΣΥΡΙΖΑ | ΝΑΙ |
| ΘΗΒΑΙΟΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΝΑΙ |
| ΙΓΓΛΕΖΗ ΑΙΚΑΤΕΡΙΝΗ | ΣΥΡΙΖΑ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Ν.Δ. | ΝΑΙ |
| ΚΑΒΒΑΔΙΑ ΙΩΑΝΝΕΤΑ(ΑΝΝΕΤΑ) | ΣΥΡΙΖΑ | ΝΑΙ |
| ΚΑΪΣΑΣ ΓΕΩΡΓΙΟΣ | ΣΥΡΙΖΑ | ΟΧΙ |
| ΚΑΜΑΤΕΡΟΣ ΗΛΙΑΣ | ΣΥΡΙΖΑ | ΝΑΙ |
| ΚΑΜΜΕΝΟΣ ΔΗΜΗΤΡΙΟΣ | ΑΝ.ΕΛ | ΟΧΙ |
| ΚΑΡΑΓΙΑΝΝΗΣ ΙΩΑΝΝΗΣ | ΣΥΡΙΖΑ | ΝΑΙ |
| ΚΑΡΑΓΙΑΝΝΙΔΗΣ ΧΡΗΣΤΟΣ | ΣΥΡΙΖΑ | ΝΑΙ |
| ΚΑΡΑ-ΓΙΟΥΣΟΥΦ ΑΪΧΑΝ | ΣΥΡΙΖΑ | ΝΑΙ |
| ΚΑΡΑΚΩΣΤΑ ΕΥΑΓΓΕΛΙΑ(ΕΥΗ) | ΣΥΡΙΖΑ | ΟΧΙ |
| ΚΑΡΑΜΑΝΛΗ ΑΝΝΑ | Ν.Δ. | ΝΑΙ |
| ΚΑΡΑΜΑΝΛΗΣ ΚΩΝ/ΝΟΣ τ ΑΧΙΛ | Ν.Δ. | ΝΑΙ |
| ΚΑΡΑΝΑΣΤΑΣΗΣ ΑΠΟΣΤΟΛΟΣ | ΣΥΡΙΖΑ | ΝΑΙ |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | ΣΥΡΙΖΑ | ΝΑΙ |
| ΚΑΡΡΑΣ ΓΕΩΡΓΙΟΣ-ΔΗΜΗΤΡΙΟΣ | ΔΗ.ΣΥ | ΝΑΙ |
| ΚΑΣΤΟΡΗΣ ΑΣΤΕΡΙΟΣ | ΣΥΡΙΖΑ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΚΑΤΣΑΒΡΙΑ-ΣΙΩΡΟΠΟΥΛΟΥ ΧΡΥΣΟΥΛΑ | ΣΥΡΙΖΑ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Ν.Δ. | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΠΡΝ |
| ΚΑΤΣΙΚΗΣ ΚΩΝΣΤΑΝΤΙΝΟΣ | ΑΝ.ΕΛ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε | ΝΑΙ |
| ΚΑΦΑΝΤΑΡΗ ΧΑΡΟΥΛΑ | ΣΥΡΙΖΑ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Ν.Δ. | ΝΑΙ |
| ΚΕΛΛΑΣ ΧΡΗΣΤΟΣ | Ν.Δ. | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Ν.Δ. | ΝΑΙ |
| ΚΟΖΟΜΠΟΛΗ-ΑΜΑΝΑΤΙΔΗ ΠΑΝΑΓΙΩΤΑ | ΣΥΡΙΖΑ | ΝΑΙ |
| ΚΟΤΖΙΑΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΚΟΥΚΟΔΗΜΟΣ ΚΩΝΣΤΑΝΤΙΝΟΣ | Ν.Δ. | ΝΑΙ |
| ΚΟΥΡΑΚΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | ΝΑΙ |
| ΚΟΥΤΣΟΥΚΟΣ ΓΙΑΝΝΗΣ | ΔΗ.ΣΥ | ΝΑΙ |
| ΚΥΡΙΤΣΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΚΩΝΣΤΑΝΤΙΝΕΑΣ ΠΕΤΡΟΣ | ΣΥΡΙΖΑ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΔΗ.ΣΥ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | ΔΗ.ΣΥ | ΝΑΙ |
| ΚΩΣΤΟΠΑΝΑΓΙΩΤΟΥ ΗΛΙΑΣ | ΣΥΡΙΖΑ | ΟΧΙ |
| ΛΑΖΑΡΙΔΗΣ ΓΕΩΡΓΙΟΣ | ΑΝ.ΕΛ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΟΧΙ |
| ΛΙΒΑΝΙΟΥ ΖΩΗ | ΣΥΡΙΖΑ | ΝΑΙ |
| ΛΥΚΟΥΔΗΣ ΣΠΥΡΙΔΩΝ | ΠΟΤΑΜΙ | ΝΑΙ |
| ΜΑΝΙΑΤΗΣ ΙΩΑΝΝΗΣ | ΔΗ.ΣΥ | ΝΑΙ |
| ΜΑΝΙΟΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΜΑΝΤΑΣ ΧΡΗΣΤΟΣ | ΣΥΡΙΖΑ | ΝΑΙ |
| ΜΑΡΔΑΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΜΑΡΚΟΥ ΑΙΚΑΤΕΡΙΝΗ | Ν.Δ. | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΝΑΙ |
| ΜΗΤΑΦΙΔΗΣ ΤΡΙΑΝΤΑΦΥΛΛΟΣ | ΣΥΡΙΖΑ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΟΧΙ |
| ΜΙΧΕΛΗΣ ΑΘΑΝΑΣΙΟΣ | ΣΥΡΙΖΑ | ΠΡΝ |
| ΜΙΧΕΛΟΓΙΑΝΝΑΚΗΣ ΙΩΑΝΝΗΣ | ΣΥΡΙΖΑ | ΟΧΙ |
| ΜΟΡΦΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΜΟΥΣΤΑΦΑ ΜΟΥΣΤΑΦΑ | ΣΥΡΙΖΑ | ΝΑΙ |
| ΜΠΑΛΑΟΥΡΑΣ ΓΕΡΑΣΙΜΟΣ(ΜΑΚΗΣ) | ΣΥΡΙΖΑ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | ΝΑΙ |
| ΜΠΑΛΛΗΣ ΣΥΜΕΩΝ(ΜΑΚΗΣ) | ΣΥΡΙΖΑ | ΝΑΙ |
| ΜΠΑΛΤΑΣ ΑΡΙΣΤΕΙΔΗΣ-ΝΙΚΟΛΑΟΣ-ΔΗΜΗΤΡΙΟΣ | ΣΥΡΙΖΑ | ΝΑΙ |
| ΜΠΓΙΑΛΑΣ ΧΡΗΣΤΟΣ | ΣΥΡΙΖΑ | ΠΡΝ |
| ΜΠΟΥΚΩΡΟΣ ΧΡΗΣΤΟΣ | Ν.Δ. | ΝΑΙ |
| ΝΙΚΟΛΟΠΟΥΛΟΣ ΝΙΚΟΛΑΟΣ | ΑΝΕΞ. | ΟΧΙ |
| ΝΤΖΙΜΑΝΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΞΥΔΑΚΗΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΟΥΡΣΟΥΖΙΔΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΛΛΗΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΝΤΖΑΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΠΑΠΑΔΟΠΟΥΛΟΣ ΧΡΙΣΤΟΦΟΡΟΣ | ΣΥΡΙΖΑ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΠΑΘΕΟΔΩΡΟΥ ΘΕΟΔΩΡΟΣ | ΔΗ.ΣΥ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΝΑΙ |
| ΠΑΠΑΦΙΛΙΠΠΟΥ ΓΕΩΡΓΙΟΣ | ΣΥΡΙΖΑ | ΝΑΙ |
| ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ | ΑΝ.ΕΛ | ΟΧΙ |
| ΠΑΡΑΣΚΕΥΟΠΟΥΛΟΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΠΑΡΑΣΤΑΤΙΔΗΣ ΘΕΟΔΩΡΟΣ | ΣΥΡΙΖΑ | ΟΧΙ |
| ΠΑΥΛΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΟΧΙ |
| ΠΡΑΤΣΟΛΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | ΝΑΙ |
| ΡΙΖΟΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΡΙΖΟΥΛΗΣ ΑΝΔΡΕΑΣ | ΣΥΡΙΖΑ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΝΑΙ |
| ΣΑΡΙΔΗΣ ΙΩΑΝΝΗΣ | ΕΝ. ΚΕΝΤΡΩΩΝ | ΟΧΙ |
| ΣΕΒΑΣΤΑΚΗΣ ΔΗΜΗΤΡΙΟΣ | ΣΥΡΙΖΑ | ΝΑΙ |
| ΣΕΛΤΣΑΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΣΙΜΟΡΕΛΗΣ ΧΡΗΣΤΟΣ | ΣΥΡΙΖΑ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΝΑΙ |
| ΣΚΟΥΦΑ ΕΛΙΣΣΑΒΕΤ | ΣΥΡΙΖΑ | ΝΑΙ |
| ΣΠΑΡΤΙΝΟΣ ΚΩΝΣΤΑΝΤΙΝΟΣ | ΣΥΡΙΖΑ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | ΝΑΙ |
| ΣΤΑΜΑΤΑΚΗ ΕΛΕΝΗ | ΣΥΡΙΖΑ | ΝΑΙ |
| ΣΤΑΜΠΟΥΛΗ ΑΦΡΟΔΙΤΗ | ΣΥΡΙΖΑ | ΝΑΙ |
| ΣΤΕΦΟΣ ΙΩΑΝΝΗΣ | ΣΥΡΙΖΑ | ΟΧΙ |
| ΣΤΟΓΙΑΝΝΙΔΗΣ ΓΡΗΓΟΡΙΟΣ | ΣΥΡΙΖΑ | ΝΑΙ |
| ΣΥΡΙΓΟΣ ΑΝΤΩΝΙΟΣ | ΣΥΡΙΖΑ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Ν.Δ. | ΝΑΙ |
| ΤΑΣΣΟΣ ΣΤΑΥΡΟΣ | Κ.Κ.Ε | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΟΧΙ |
| ΤΖΑΜΑΚΛΗΣ ΧΑΡΙΛΑΟΣ | ΣΥΡΙΖΑ | ΟΧΙ |
| ΤΖΕΛΕΠΗΣ ΜΙΧΑΗΛ | ΔΗ.ΣΥ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΝΑΙ |
| ΤΡΑΓΑΚΗΣ ΙΩΑΝΝΗΣ | Ν.Δ. | - |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ | ΣΥΡΙΖΑ | ΝΑΙ |
| ΤΡΙΑΝΤΑΦΥΛΛΟΥ ΜΑΡΙΑ | ΣΥΡΙΖΑ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Ν.Δ. | ΝΑΙ |
| ΤΣΙΡΚΑΣ ΒΑΣΙΛΕΙΟΣ | ΣΥΡΙΖΑ | ΝΑΙ |
| ΤΣΙΡΩΝΗΣ ΙΩΑΝΝΗΣ | ΣΥΡΙΖΑ | ΟΧΙ |
| ΤΣΟΓΚΑΣ ΓΕΩΡΓΙΟΣ | ΣΥΡΙΖΑ | ΝΑΙ |
| ΦΩΤΗΛΑΣ ΙΑΣΩΝΑΣ | Ν.Δ. | ΝΑΙ |
| ΧΡΙΣΤΟΔΟΥΛΟΠΟΥΛΟΥ ΑΝΑΣΤΑΣΙΑ | ΣΥΡΙΖΑ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΝΑΙ |

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 12.41΄ λύεται η συνεδρίαση για αύριο, ημέρα Παρασκευή 25 Μαΐου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**